galehiri: ނަމާދު ޤާއިމުކުރުމުގެ ނަތީޖާ ދައްކައިދޭ ކުރެހުމެއް\nމާތްވެގެންވާ އިސްލާމްދީނުގައި، ފަރުޟު ފަސް ނަމާދަކީ، ދީނުގެ ތަނބެވެ. އެ ތަނބު ޤާއިމުކޮށްފި މީހާ ދީން ޤާއިމުކޮށްފި އެވެ. އެ ތަނބު މުގުރައިފި މީހާ ދީން މުގުރައިފި އެވެ. ނަމާދަކީ، ޝަހާދަތުގެ ދެކަލިމަ ކިޔައި އިސްލާމްވެގެންހުރި ކޮންމެ މުސްލިމަކުމެ ޤާއިމުކުރަންޖެހޭ ރުކުނެކެވެ. އެ ރުކުން ޤާއިމުކުރުމުންނާއި، އެ ރުކުން ޤާއިމުނުކުރުމުން ނިކުންނާނެ ނަތީޖާ ބަޔާންކޮށްދިނުމަށްޓަކައި ބައެއް ފަރާތްތަކުން ކުރެހުން ހަދައި އޭގެ ބޭނުން ހިފަ އެވެ.\nތިރީގައި މިވަނީ، ނަމާދު ޤާއިމުކުރުމާއި ނަމާދު ޤާއިމުނުކުރުމުން ނިކުންނާނެ ނަތީޖާ ދައްކައިދޭ ކުރެހުމެކެވެ .\nމި ކުރެހުމުގައި ދައްކާފައިވާ ހެޔޮ ޢަމަލުތަކަކީ، ރޯދަ (الصيام) އާއި، ޒަކާތް (الزكاة) އާއި، ޙައްޖު (الحج) އާއި، ޞަދަޤާތް (الصدقات) އެވެ. މިނޫން ހެޔޮ ޢަމަލުތައް ވެސް ވާކަމާއި، ނަމާދު ޤާއިމުކުރުމުންނާއި، ނަމާދު ޤާއިމުނުކުރުމުން، މި ހެޔޮ ޢަމަލުތަކަށް ކުރާ އަސަރު، އެހެނިހެން ހެޔޮ ޢަމަލުތަކަށް ކުރާނެ ކަން ހަނދުމަފުޅު ބަހައްޓަވާށެވެ!\nމި ކުރެހުމުން އެނގޭ ގޮތުގައި، ހަކަތައިގެ މަޞްދަރަކީ، އިސްލާމްކަމެވެ. މީހާ ކުރާ ހެޔޮ ޢަމަލުތަކަށް އިސްލާމްކަމުގެ ހަކަތަ ފޯރުކޮށްދޭ މައި ދޮރާށްޓަކީ ނަމާދެވެ. ނަމާދު ޤާއިމުނުކޮށްފިނަމަ، މީހާ ކުރާ އެހެން އެއްވެސް ހެޔޮ ޢަމަލަކަށް އިސްލާމްކަމުގެ ހަކަތައެއް ނުފޯރާނެ އެވެ. ނަތީޖާއަކަށް ވާނީ، ސުމެއް ލިބި، އެ ހުރިހައި ޢަމަލުތަކެއް ފާސިދުވުމެވެ. މިއާޚިލާފަށް ނަމާދު ޤާއިމުކޮށްފިނަމަ، މީހާ ކުރާ އެހެން ހުރިހައި ހެޔޮ ޢަމަލުތަކަކަށް އިސްލާމްކަމުގެ ހަކަތަ ފޯރާނެ އެވެ. އަދި އެ ޢަމަލުތަކަށް ކަނޑައަޅުއްވާފައިވާ ޘަވާބާއި ދަރުމަ ޙާޞިލުވާނެ އެވެ.\nމިތާނގައި ފާހަގަކޮށްލަންޖެހޭ އަނެއް ނުކުތާއަކީ، ނަމާދު ޤާއިމުކުރުމާއި، ނަމާދު ޤާއިމުނުކުރުމުގެ ތަފާތެވެ. ނަމާދުގެ ޙަރަކާތްތައް ގެނެސްގަތުމާއި، ނަމާދުގައި ކިޔަންޖެހޭ އެއްޗެހިތައް ދުލުކުރިން ކިޔައިލުމަކީ ނަމާދު ޤާއިމުކުރުމެއް ނޫނެވެ. ނަމާދު ޤާއިމުކުރުމަކީ، ވިސްނުމާއި ފިކުރާއި ނަފުސު، ނަމާދަށް ހާޒިރުކޮށްހުރެ ރަނގަޅަށް އެކަން ކުރުމެވެ. ނަމާދު ޤާއިމުކުރުމާއި ނަމާދު ޤާއިމުނުކުރުން އަންގައިދޭ މިންގަނޑަކީ، ފާޙިޝް ޢަމަލުތަކާއި މުންކަރާތްތަކެވެ. ހަމައެކަނި ނަމާދުގެ ޙަރަކާތްތައް ގެނެސްގަންނަ ކަމަށްވަނީނަމަ، ފާޙިޝް ޢަމަލުތަކާއި މުންކަރާތްތަކުން އެއްކިބާ ނުވެވޭނެ އެވެ. އެކަމަކު، ނަމާދު ޤާއިމުކުރުމަށް މާތްވެގެންވާ އިސްލާމްދީނުގައި އަންގަވާފައިވާ ގޮތަށް ފުރިހަމައަށް ނަމާދު ޤާއިމުކުރާ ކަމަށްވަނީނަމަ، ފާޙިޝް ޢަމަލުތަކާއި މުންކަރާތްތަކުން އެއްކިބާވެވޭނެ އެވެ.\nމާތް ﷲ ވަޙީކުރައްވާފައި ވެ އެވެ. (إِنَّ الصَّلَاةَ تَنْهَىٰ عَنِ الْفَحْشَاءِ وَالْمُنْكَرِ) އަލްޢަންކަބޫތު: 45 - މާނައީ، "ހަމަކަށަވަރުން ނަމާދަކީ، ހުތުރުކަން ބޮޑު ފާފަތަކާއި، މުންކަރާތްތައް ނަހީކުރާ ކަމެކެވެ."\nވީމާ، އަޅުގަނޑުމެން މަސައްކަތްކުރަންވީ، ނަމާދު ޤާއިމުކުރުމަށެވެ. ނަމާދުގެ ޙަރަކާތްތައް ގެނެސްގަތުމަކަށް ނޫނެވެ. ރަނގަޅަށް ނަމާދު ޤާއިމުކުރެވިއްޖެނަމަ، ފާޙިޝް ޢަމަލުތަކާއި މުންކަރާތްތަކުން އެއްކިބާވެވޭނެ އެވެ. އަދި އިސްވެ ބަޔާންކުރެވުނު ކުރެހުމުގައިވާ ފަދައިން، އިސްލާމްކަމުގެ ހަކަތަ، އެހެނިހެން ހެޔޮ ޢަމަލުތަކަށް ވާޞިލުވުމުގެ ހެޔޮ ނަތީޖާ ޙާޞިލުކުރެވޭނެ އެވެ.


vnews - ނާޕޮލީ ބަލިކޮށް ރޯމާ އަށް ފަސް ޕޮއިންޓްގެ ލީޑެއް\nނާޕޮލީ ބަލިކޮށް ރޯމާ އަށް ފަސް ޕޮއިންޓްގެ ލީޑެއް\n19 އޮކްޓޯބަރ 2013\nނާޕޮލީ މެޗްގެ ތެރެއިން\nއިޓާލިއަން ސެރީއާގައި ރޭ ނާޕޮލީ ބަލިކޮށް، ފަސް ޕޮއިންޓްގެ ލީޑަކާއެކު ރޯމާ ތާވަލްގެ އެއްވަނައިގައި ހަމަޖެހިލައިފި އެވެ.\nތާވަލްގެ ދެވަނައިގައި އޮތް ނާޕޮލީ އާ ދެކޮޅަށް އަމިއްލަ ދަނޑުގައި ރޭ ކުޅުނު މެޗު ރޯމާ އިން ކާމިޔާބުކޮށްފައިވަނީ 2-0 އިންނެވެ. މިމެޗުގައި ރޯމާގެ ދެ ލަނޑު ވެސް ކާމިޔާބުކޮށްދިނީ މިރާލެމް ޕިޔާނިޗެވެ.\nރޭގެ ނަތީޖާ އާއެކު ރޯމާ އިން ވަނީ ކުޅުނު އަށް މެޗު ވެސް ކާމިޔާބުކޮށްގެން 24 ޕޮއިންޓް ހޯދާފައެވެ. ރޯމާ އާ އެންމެ ގާތުން ވާދަކުރަމުން އަންނަ ނާޕޮލީ އަށް ލިބިފައިވަނީ 19 ޕޮއިންޓެވެ. ނަމަވެސް ނާޕޮލީ އާ އެއް އަދަދަކަށް ޕޮއިންޓް ލިބި، ގޯލްގެ ތަފާތުން ތިންވަނައިގައި އޮތް އެންމެ ފަހުގެ ޗެމްޕިއަން ޔުވެންޓަސް މާދަމާ ރޭ ފިއޮރެންޓީނާ އާ ދެކޮޅަށް ކުޅޭ މެޗު ކާމިޔާބުކޮށްފިނަމަ ރޯމާގެ ލީޑް ދެޕޮއިންޓަށް ހަނިވާނެ އެވެ.\nމި ސީޒަންގެ ސެރީއާގައި މިހާތަނަށް ކުޅުނު އަށް މެޗު ވެސް ކާމިޔާބުކޮށް ސައްތައިން ސައްތަ ރިކޯޑެއް ދަމަހައްޓަމުން އަންނަ ރޯމާ އިން ލީގުގައި މިހާތަނަށް 22 ލަނޑު ޖަހާފައިވާއިރު ބައިކޮޅަށް ވަދެފައިވަނީ އެންމެ ލަނޑެކެވެ. ރޭގެ މެޗުން މޮޅުވުމާއެކު ރޯމާ ވަނީ ސީޒަންގައި ފުރަތަމަ ކުޅުނު އަށް މެޗު ކާމިޔާބުކޮށްގެން 1985 ވަނަ އަހަރު ޔުވެންޓަސް އިން ހެދި ރިކޯޑާ އަރާ ހަމަކޮށްފަ އެވެ.\nމެޗަށް ފަހު ވާހަކަދައްކަމުން ރޯމާގެ ކޯޗު ރޫޑީ ގާސިއާ ބުނެފައިވަނީ އޭނާގެ ޓީމުން މިޝޭލް ޕްލަޓީނީގެ ޔުވެންޓަސް ހެދި ރިކޯޑާ އަރާހަމަކުރުމުން ވަރަށް ފަޚުރުވެރިވާ ކަމަށެވެ. ނަމަވެސް ރޭގެ މެޗުގައި ރޯމާގެ ކެޕްޓަން ފްރެންޗެސްކޯ ޓޮޓީ އަށާއި ޖާވީނިއޯ އަށް އަނިޔާވުމަކީ ޓީމަށް ލިބުނު ބޮޑު ގެއްލުމެއް ކަމަށް އޭނާ ވަނީ ބުނެފައެވެ.\nއަހުމަދު އިމާދު އަހުމަދު އިމާދަކީ ބޭރު ދުނިޔޭގެ ކުޅިވަރު ހަބަރުތައް ލިޔެ، ދިރާސާ ކުރާ ޒުވާން ނޫސްވެރިއެކެވެ.


Pakistan gai TikTok manaakuran court in amurukoffi\nޕާކިސްތާންގައި ޓިކްޓޮކް މަނާކުރަން ކޯޓުން އަމުރުކޮށްފި\nޕާކިސްތާނުން ޓިކްޓޮކް މަނާކުރަނީ އަޚްލާގީ ގޮތުން ދަށް ފެންވަރުގެ ކޮންޓޭންޓްތައް ގިނަވާތީ\nޕާކިސްތާންގައި ޓިކްޓޮކް މަނާ ކުރަން ޖެހިފައިވާ ކަމަށް ޓެލެކޮމް ރެގިއުލޭޓަރު ބުނެފި އެވެ. ޓެލެކޮމް ތަރުޖަމާން ވިދާޅުވީ ކޯޓުން ނެރެފައިވާ އަމުރާ އެއްގޮތަށް ޓިކްޓޮކް ބްލޮކް ކުރަން މަސައްކަތް ކުރަމުން އަންނަ ކަމަށެވެ.\nޕާކިސްތާން ޓެލެކްމޮ އޮތޯރިޓީ (ޕީޓީއޭ) ގެ ތަރުޖަމާން ޚުއްރާމް މެހްރާން ރޮއިޓާސްއަށް ވިދާޅުވީ ޕާކިސްތާން ކޯޓުން އެ އޮތޯރިޓީގެ މައްޗަށް އަމުރެއް ނެރެފައިވާ ކަމަށެވެ. އޭނާ ވިދާޅުވީ މަޝްހޫރު ސޯޝަލް މީޑިއާ އެޕްލިކޭޝަން، ޓިކްޓޮކްއަށް ޕާކިސްތާނުން އެކަކަށް ވެސް ވަދެވިގެން ނުވާނެ ކަމަށެވެ.\nޕާކިސްތާން ކޯޓުން ޓިކްޓޮކް މަނާކުރާ ސަބަބެއް ކަމަށް ބުނެފައި ވަނީ އަޚްލާގީ ގޮތުން މަނާ އަދި ދަށްފެންވަރުގެ ކޮންޓެންޓްތައް ހައްދުފަހަނައަޅައި ގޮސްފައި ވާތީ އެނޫން ގޮތެއް ނެތީ ކަމަށެވެ.\nޕާކިސްތާންގައި ޓިކްޓޮކް ހިންގާ މީހުން ބުނީ ކޯޓް އަމުރާބެހޭ ގޮތުން އަޑުއިވިފައިވާ ކަމަށާއި ދެން ކަންކުރަންވާ ގޮތް ދާދި އަވަހަށް އަންގާނެ ކަމަށެވެ.\nމިއީ ޕާކިސްތާންގައި ޓިކްޓޮކް މަނާކުރި ފުރަތަމަ ފަހަރެއް ނޫނެވެ. މިގެ ކުރިން ފާއިތުވި އަހަރު އޮކްޓޯބަރުގައި ވެސް ވަނީ ޓިކްޓޮކް މަނާކޮށްފަ އެވެ. އެހެން ނަަމަވެސް 10 ދުވަހަށް ފަހު ވަނީ ހުއްދަދީފަ އެވެ. އެއީ ޓިކްޓޮކް ބަލަހައްޓާ މީހުން އާދޭސް ކުރުމުންނެވެ. އެމީހުން ބުނީ ގަވާއިދާ ޚިލާފު އަދި އަޚްލާގީ ގޮތުން ދަށް ފެންވަރުގެ ކޮންޓެންޓްތައް ނުފެންނަ ގޮތް ހަދާނެ ކަމަށެވެ.\nޓެލެކޮމް އޮތޯރިޓީން ބުނީ ޓިކްޓޮކްއަށް ރަނގަޅު ގޮތެއް އޮތީ ޕާކިސްތާންގެ ގާނޫން ރަނގަޅަށް އެނގިގެން ކަމަށެވެ. ކަނޑައަޅާފައި ހުރި މިންގަޑުތަކަށް ބޯލެންބުމުން ޓިކްޓޮކް ބޭނުންކުރެވޭނެ ކަމަށާއި އޮޕަރޭޓްކުރަން ފަސޭހަ ވެސް ވާނެ ކަމަށެވެ.\nއިންޑިއާ ޗައިނާ ޕާކިސްތާން + ޓިކްޓިކް


އުފަންދުވަހުގެ ހަދިޔާއަކަށް ސަލްމާނަށް 12 ކްރޯޑްގެ އެޕާރޓްމެންޓެއް އުފަންދުވަހުގެ ހަދިޔާއަކަށް ސަލްމާނަށް 12 ކްރޯޑްގެ އެޕާރޓްމެންޓެއް\nއުފަންދުވަހުގެ ހަދިޔާއަކަށް ސަލްމާނަށް 12 ކްރޯޑްގެ އެޕާރޓްމެންޓެއް\nބޮލީވުޑް ސުޕަރ ސްޓާރ ސަލްމާން ޚާންގެ 56 ވަނަ އުފަންދުވަސް މި މަހުގެ 27 ގައި ވަނީ ފާހަގަކޮށްފައެވެ.\nސަލްމާންގެ ރައްޓެހިންނާއި އެކުގައި މަސައްކަތްކުރާ ފަރާތްތަކާއި ގިނަ އަދަދެއްގެ ފޭނުންވެސްވަނީ އޭނާއަށް އުފަންދުވަހުގެ ތަޙުނިޔާ ކިޔާފައެވެ. އަދި އެ ދުވަހުގެ ހަދިޔާގެ ގޮތުގައި ސަލްމާނަށްވަނީ ވަރަށް އަގުހުރި ހަދިޔާވެސް ލިބިފައެވެ.\nސަލްމާންގެ ކުރީގެ ލޯބިވެރިޔާ ކެޓްރީނާ ކައިފާއި ޝިލްޕާ ޝެޓީ، ސަންޖޭދަތް އަދި ޖެކްލިން ފެނާންޑެޒްވެސް ވަނީ ސަލްމާނަށް އުފަންދުވަހުގެ ތަޙުނިޔާ ފޮނުވާފައެވެ.\nމުނިފޫހިފިލުވައިދޭ ޚަބަރުތައް ގެނެސްދޭ އިންޑިއާގެ ނޫސްތަކުން ރިޕޯޓްކުރާގޮތުގައި އުފަންދުވަހުގެ ހަދިޔާއަކަށް ކެޓްރީނާ ސަލްމާނަށް ދިނީ2ލައްކަ ރުޕީސްއާއި3ލައްކަ ރުޕީސްއާއި ދެމެދުގެ އަގުހުރި ރަނުގެ ބްރޭސްލެޓެކެވެ.\nޖެކްލިން ހަދިޔާކުރީ 10 ލައްކަ ރުޕީސް އާއި 12 ލައްކަ ރުޕީސްއާއި ދެމެދުގެ އަގުހުރި އަތުކުރީ ގަޑިއެކެވެ. ސަންޖޭ ދަތް ޖަވާހިރުގެ ބްރެސްލެޓެއް ދިންއިރު ޝިލްޕާ ދިނީ ރަނާއި ޖަވާހިރުގެ ބްރޭސްލެޓެކެވެ. އަދި އަނިލް ކަޕޫރު ދިނީ 27 ލައްކަ ރުޕީސް އާއި 29 ލައްކަ ރުޕީސްއާއި ދެމެދުގެ އަގުހުރި ލެދަރ ޖެކެޓެކެވެ.\nމީގެއިތުރުން ސަލްމާންގެ ޢާއިލާއިންވެސް ވަނީ ސަލްމާނަށް ވަރަށްއަގު ބޮޑެތި ހަދިޔާތައް ދީފައެވެ. ކޮއްކޮ އަރުޕިތާ ރޮލެކްސް ގަޑިއެއް ސަލްމާނަށް ހަދިޔާކުރިއިރު ސުހައިލް އާއި އަރްބާޒް ދިނީ ބީއެމްޑަބްލިޔު ކާރަކާއި އޯޑީ ކާރެކެވެ. އަރުޕިތާގެ ފިރިމީހާ އަޔުޝް ދިނީ އަތުގައި އަޅާ ރަން ޗެއިން އެކެވެ.\nއެންމެ ޙާއްޞަ ހަދިޔާއެއް ދިނީ ސަލްމާނުގެ ބައްޕަ ސަލީމް ޚާންއެވެ. ސަލީމްވަނީ އިންޑިއާގެ ޖުހޫއިން 12 ކްރޯޑް ރުޕީސް އާއި 13 ކްރޯޑް ރުޕީސްއާއި ދެމެދުގެ އަގުބޮޑު އެޕާރޓްމެންޓެއް ދަރިފުޅަށް ހަދިޔާކޮށްފައެވެ.


ކޯވިޑް19 އަހަރެމެންނާއި އަރާ ހަމަކޮށްފި! ގޭގައި ތިއްބަވާ! އަދިވެސް ހަމަ ގޭގައި ތިއްބަވާ! – Dhen.mv\nކޯވިޑް19 އަހަރެމެންނާއި އަރާ ހަމަކޮށްފި! ގޭގައި ތިއްބަވާ! އަދިވެސް ހަމަ ގޭގައި ތިއްބަވާ!\nApril 16, 2020 - 5:14 am\n2019 ވަނަ އަހަރުގެ ނޮވެމްބަރު މަހުގެ ފަހުކޮޅު ޗައިނާގެ ވުހާން ސިޓީ އިން ފުރަތަމަ ފެނުނު ކޮރޯނާ ވައިރަސް ނުވަތަ ކޯވިޑް 19 މިވަނީ ދުނިޔޭގެ އެކި ބައްރުތައް ފަތަހަކޮށްފައެވެ. ދުނިޔޭގެ އެކި ހިސާބުތަކުން ކޯވިޑް 19ގެ ޝިކާރައަކަށްވީ މީހުންގެ އަދަދު ދެމިލިއަނަށްވުރެ މައްޗަށް އެރިއިރު މި ބަލީގައި މަރުވި މީހުންގެ އަދަދު މިވަނީ، 133 ހާހަށްވުރެ މައްޗަށް ވަނީ އަރާފައެވެ. މުޅި ދުނިޔެ މިއޮތީ ބިރުވެރިކަމެއްގެ ތެރޭގައެވެ. ކޯވިޑް 19ގެ ނުރައްކަލުގެ މިންވަރު ބޮޑުކަމުން މިކަަމަކީ ދުނިޔެއަށް ބަލި މަޑުކަމެއްގެ ގޮތުގައި ދުނިޔޭގެ ސިއްހަތުގެ ޖަމިއްޔާއިން ވަނީ ކަނޑައަޅާފައެވެ.\nއިންސާނުންގެ ލޮލަށް ވެސް ނުފެންނަ ވަރު ކުޑަކުޑަ ވައިރަހެއްގެ ކުރިމަތީގައި ދުނިޔޭގެ އެންމެ ވަރުގަދަ އިޤްތިޞާދުތަކާއި ފުދުންތެރި އަދި ތަނަވަސް ގައުމުތައް ވެސް ކުޑަކަކޫ ޖަހަން ޖެހުނުއިރު މިކުޑަކުޑަ ރާއްޖެއިން ވެސް ކޮރޯނާ ވައިރަހުގެ މުށުތެރެއަށް ވަދެއްޖެއެވެ.\nއަޅުގަނޑުމެންގެ ގައުމުގައި ޚާއްޞަކޮށް ރޯޅިއެއްހެން ވައިރަސް ފެތުރިދާނެ ފަދަ ގޮތަކަށް މީހުންގެ އުޅުމާއި ގުޅުން އޮތް މާލޭގައި ވައިރަސް ފެތުރެން ފަށައިފިނަމަ ހާލަތު ގޯސްވާނެވަރު ވިސްނާލާށެވެ. ރާއްޖެއަކީ ވަސީލަތްތަކުގެ ގޮތުންނާއި ފަންނުވެރިކަމުގައި ވެސް ފަހަތުގައި އޮތް ގައުމެކެވެ. އެހެންކަމުން މިހާތަނަށް ފަރުވާއެއް ފެނިފައި ނުވާ މި ނުރައްކާތެރި ވައިރަސް ދިވެހިން ތެރޭ ފެތުރެން ފަށައިފިނަމަ އަޅުގަނޑުމެން ނިކަމެތިވާނެ މިންވަރު ވިސްނާލާށެވެ.\nދެބަސް ނުވެވޭނެ ހަގީގަތަކީ ނުވަތަ ގަބޫލު ކުރަންވި ކަމަކީ މިކަމުގެ ސީރިއަސް ކަމެވެ. ޓްރެވަލް ހިސްޓްރީ އެއް ނެތް ދިވެއްސަކު ވެރިރަށް މާލެއިން ކޯވިޑް 19 އަށް ޕޮޒިޓިވްވެ އޭނާއާއި ޑައިރެކްޓް ކޮންޓެކްޓްވި އިތުރު ދެމީހަކުވެސް ބައްޔަށް ޕޮޒިޓިވް ވުމުން އަދި އެތައް ބަޔަކު ޕޮސިޓިވް ވުމަކީ ވަރަށް ގާތުގައިވާ ކަމެކެވެ.\nވެކްސިނެއް ބޭހެއް ހޯދިފައި ނެތް ކޯވިޑް 19 އިން ރައްކާތެރިވުމަށް އޮތީ ފަރުދީ ޒިންމާ އަދާ ކުރުމެވެ. ތިމާގެ ފަރާތުން އެހެން މީހަކަށް ބަލި ނުޖެހޭނެކަން ޔަގީން ކުރުމެވެ. އަދި ސިއްހީ މާހިރުންގެ އިރުޝާދުތަކަށް ޢަމަލު ކުރުމެވެ.\nސަރުކާރާއި ކަމާއި ބެހޭ ފަރާތްތަކުން ކުރަމުން ދިޔަ އާދޭސް ތަކަށް އޭރު ގިނަ މީހުން ދެމުން ގެންދިޔައީ ބީރު ކަންފަތެކެވެ.ނަމަވެސް ކޮވިޑް މި މުޖުތަމަޢަށް އަރާ ހަމަކޮށްފިއެވެ.\nދެންވެސް އޮތީ އަމިއްލަ މީހާއި އާއިލާގެ ރައްކާތެރިކަމަށް ވިސްނުމެވެ. ސިއްހީ ހިދުމަތްތެރިންގެ އަޑު އެހުމެވެ. ނުރައްކަލުގެ ރަނގަބީލުގެ އަޑު އެދަނީ ބާރުވަމުންނެވެ. ލޮކްޑައުން އުވާލިޔަސް މުޅި ގައުމުގެ ކުރިމަގަށް ވިސްނާފައި ގޭގައި ތިބޭށެވެ. މިހާރު އަހަރެމެން މި އުޅެނީ ވައިރަހާ އެކުގައެވެ.


Kulhudhuffushi Online - Bedsheet badhalukuran jehenee kithah dhuvahunkan ingeytha?\nނަސްވާ ޙަސަން - 11 months ago -5ޖުލައި 2017\nއެނދަކީ ކޮންމެ މީހެއްގެ ވެސް ދިރިއުޅުމުގެ އެންމެ މުހިއްމު ދައުރެއް އަދާކުރާ އެއްތަނެވެ. ނިދުމަށާއި އަރާމުކުރުމަށް ބޭނުން ކުރާ ތަނެވެ. އެނދަކީ އިންސާނާގެ ހަޔާތުގެ އެހާ މުހިއްމު އެއްޗަކީ ވީއިރު އެނދު ފުރިހަމަ ވަނީ އޭގައި ގޮދަނޑި އާއި ބާލިސް އަދި ބެޑްޝީޓާ އެކު އެވެ. އެނދު، އެނދަކަށް ވަނީ އެހުރިހާ ބައެއް ހަމަވުމުންނެވެ. އެނދަކީ ދިރިއުޅުމުގެ މުހިއްމު ބަޔަކަށްވީއިރު އެނދާ ބެހޭ ގޮތުން މިމައުލޫމާތުކޮޅު ކިޔުންތެރިނާ ހިއްސާކޮށްލާނަމެވެ.\nނިއުޔޯކް ޔުނިވާސިޓީ މައިކްރޯބައޮލޮޖިސްޓް، ފިލިޕް ޓިއެރޯ ކުރި ދިރާސާއަކުން ހާމަވާ ގޮތުގައި ދިރިއުޅުމުގެ3ބައި އަށްވުރެ ގިނަ ވަގުތުގައި މީހުން ހޭދަކުރަނީ އެނދުގަ ކަމަށެވެ. އަދި އޭގެ ސަބަބުން ބެޑްޝީޓްގައި ބެކްޓީރިއާ އާއި ފަންގަސް ޖަހާލެއް އަވަސް ކަމަށެވެ.\nއޭގެ އިތުރުން ބެޑްޝީޓްގައި އުފެދިފައި ހުންނަ ރުލުގެ ތެރެއަށް ބެކްޓީރިއާތައް އެކުވުމުގެ ސަބަބުން ބަލި ޖެހުމަށް މަގުފަހިކޮށްދޭ ކަމަށާއި މަދުވެގެން ހަފްތާއަކު އެއްފަހަރު ބެޑްޝީޓް ދޮންނަން ޖެހޭ ކަމަށް ޓިއެރޯ ބުނެފައި ވެއެވެ.\nއިންސާނުންގެ ހަށިގަނޑުގައި ކޮންމެ އަހަރަކު 98 ލީޓަރ ދާ އުފެދެއެވެ. ސައިންޓިސްޓުން ބުނާގޮތުގައި ހޫނު އަދި ވައިގެ ތެއްކަން ހުންނަ މޫސުންތަކުގަ އުފެދެނީ “އައިޑިޔަލް ފަންގަލް ކަލްޗާ މީޑިއަމް” ކަމަށެވެ.\nފަހުގެ ދިރާސާ އަކުން ދައްކާގޮތުގައި 11 އަހަރާއި 20 އަހަރުވެފައިވާ ކަފަ އަދި ނައިލޯން ބާލީހެއްގައި 16 ވައްތަރުގެ ފަންގަސް އުފެދިފައި ހުންނަ ކަމަށެވެ. އެ ފަންގަސްތައް އުުފެދެނީ ހަށިގަނޑުން އަންނަ ދަލުންނާއި ކުޅު، ހަމުގެ ސެލްސް އަދި ޖިންސީ ގުނަވަންތަކުގެ އިތުރުން ގެންގުޅޭ ޖަނަވާރެއްގެ ކެހެރިއާއި ވެލި، ހިރަފުސް ފަދަ ތަކެތި އެނދަށް އެޅުމުގެ ސަބަބުންނެވެ.\nޓައިރޯ ބުނާގޮތުގައި ހަފްތާއަކު އެއްފަހަރު ބެޓްޝީޓް ދޮންނަ ނަމަ އުފެދޭ ބެކްޓީރިޔާތައް މަދުވާނެ ކަމަށެވެ. އަދި އެ މައިކްރޯބީސްތައް އެންމެ ކައިރީ އަނގަޔާއި ނޭފަތާ ކަމަށާއި ގިނަދުވަސް ވެފައި އޮންނަ ބެޑްޝީޓްއެއްގައި އޮތުމުން ކިބިހި އެޅުމާއި ނޭފަތް ހިރުވާކަން ފާހަގަކޮށްލެވޭނެ ކަމަށެވެ.\nހަމައެއާ އެކު އެއްވެސް އެލާޖީއެއް ހުންނަކަން ފާހަގަ ނުކުރެވޭ މީހަކަށްވެސް ގިނަދުވަސްވީ ބެޑްޝީޓެއްގެ ސަބަބުން އެލާޖިކެއް ވެދާނެ ކަމަށް ޓައިރޯ ބުނެފައި ވެއެވެ.\nއިހްލާސް ޤުރުއާން ކުލާހުގެ4ވަނަ ޤުރުއާން މުބާރާތުގެ އެއްވަނަ އިނާމަކަށް އުމްރާ ދަތުރެއް !


ތިބާ ދޮގުހަދައިފި! – DhiSalafiyyah\n06/03/2012 ދީން, ޤުރުއާނާއި އޭގެ ޢިލްމުތައްއަލް އުޚްތު އުންމު ޢަބްދިﷲ\nއިންސާނާ ކުރާ ކޮންމެ ހެޔޮ ޢަމަލެއްވެސް ކުރަންޖެހޭނީ އިޚްލާސްތެރިކަމާއެކު ﷲ ތަޢާލާއަށް ބިރުވެތިވާހާލުއެވެ. އެހެނީ އެކަލާނގެއީ ހުރިހާ ކަމެއް މޮޅަށް ބައްލަވާވޮޑިގެންވާ އަދި މޮޅަށް އައްސަވާވޮޑިގެންވާ އިލާހެވެ. އިންސާނާގެ ހިތުގައި ހިނގާ ޝުޢޫރުތައްވެސް އެކަލާނގެ މޮޅަށް ދެނެވޮޑިގެންވެއެވެ.\nމިގޮތުން ހަޤީޤީ މުއުމިނުން ޞާލިޙު ޢަމަލެއްކުރާއިރުވެސް މި ޝުޢޫރު އޭނާގެ ނަފުސުގައި އަބަދުމެ ދައުރުކުރެއެވެ. ﷲ ތަޢާލާ ވަޙީ ކުރެއްވިއެވެ. ﴿ وَالَّذِينَ يُؤْتُونَ مَا آتَوا وَقُلُوبُهُمْ وَجِلَةٌ أَنَّهُمْ إِلَى رَبِّهِمْ رَاجِعُونَ ﴾ (المؤمنون:٦٠)\nމާނައީ: “އަދި އެއުރެންނީ ހަމަކަށަވަރުން އެއުރެންގެ ވެރިރަސްކަލާނގެ ޙަޟްރަތަށް އެނބުރިދާނޭކަމާމެދު އެއުރެންގެ ހިތްތައް ބިރުވެތިވެގެންވާ ޙާލު އެއުރެން ދޭއެއްޗެއް ދޭމީހުންނެވެ.”\nޢަރަބިބަހުގައި ‘”تقوى” މި ލަފްޒު ނެގިފައިވާނީ “وقى” މި ފިޢުލުންނެވެ. އޭގެ ލަފްޒީ މާނައަކީ ރައްކާތެރިކުރުމެވެ. ތަޤްވާގެ އިޞްޠިލާޙީ މާނައަކީ ހަމައެކަނި ﷲ ތަޢާލާގެ ރުހިވޮޑިގެންވާ ކަންތައްތައް ކޮށްގެން، އެކަލާނގެ ޢަޛާބުން ރައްކާތެރިވުމެވެ.’1 2\nﷲ ތަޢާލާއަށް ބިރުވެތިނުވާމީހާ އޭނާ ހެޔޮކަންތައްކުރަނީ މީހުން ބުނެފާނެ އެއްޗަކަށްޓަކައެވެ. ނުވަތަ ދުނިޔޭގެ ލަދަށްޓަކައެވެ. ނުވަތަ އެނޫންވެސް ދުނިޔަވީ ބޭނުންތަކަށްޓަކައެވެ.\n‘އަބޫ ޙުރައިރާ رضي الله عنه ރިވާކުރެއްވިއެވެ. ރަސޫލުﷲ صلى الله عليه وسلم ޙަދީޘްކުރެއްވި އަޑު ތިމަންއެހީމެވެ. “ޤިޔާމަތްދުވަހު އެންމެ ފުރަތަމަ ނިޔާކަނޑައެޅޭނީ ޝަހީދެއްގެގޮތުގައި މަރުވި މީހެއްގެ މައްޗަށެވެ. އެމީހާ ގެނެވި އެކަލާނގެ އެމީހާއަށް ދެއްވި ނިޢުމަތްތަކުގެ ޚަބަރު ދެވޭނެއެވެ. އަދި އޭނާއަށް އެނިޢުމަތްތައް އެނގޭނެއެވެ. ﷲ ތަޢާލާ ވަޙީކުރައްވާނެއެވެ. “އަދި ތިބާ އެތަކެތިން ކުރީ ކީއްހެއްޔެވެ؟” އެމީހާ ޖަވާބުގައި ބުނާނެއެވެ. “އަހަރެން ޝަހީދުވަންދެން އިބަރަސްކަލާނގެ މަގުގައި ޖިހާދުކުރީއެވެ.” ﷲ ތަޢާލާ ވަޙީކުރައްވާނެއެވެ. “ތިބާ ދޮގުހަދައިފިއެވެ! ތިބާ ޖިހާދުކުރީ މީހުން ތިބާއާމެދު “އޭނާ ހާދަ ހިތްވަރުގަދައޭ” ބުނުވުމަށްޓަކައެވެ. އަދި އެހެން ބުނެވުނެވެ.” އަދި އޭނާ މޫނުވަތަށް ދަމާފައި ގެންގޮސް ނަރަކައަށް އެއްލާލުމަށް އަމުރުކުރެއްވޭނެއެވެ. ދެން ގެނެވޭ މީހަކީ (ދީނުގެ) ޢިލްމު އުނގެނި، އުނގަންނައިދީ އަދި ޤުރުއާން ކިޔަވާއުޅުނު މީހެކެވެ. އެމީހާ ގެނެވި އެކަލާނގެ އެމީހާއަށް ދެއްވި ނިޢުމަތްތަކުގެ ޚަބަރު ދެވޭނެއެވެ. އަދި އޭނާއަށް އެނިޢުމަތްތައް އެނގޭނެއެވެ. ﷲ ތަޢާލާ ވަޙީކުރައްވާނެއެވެ. “އަދި ތިބާ އެތަކެތިން ކުރީ ކީއްހެއްޔެވެ؟” އެމީހާ ޖަވާބުގައި ބުނާނެއެވެ. “އަހަރެން އިބަރަސްކަލާނގެއަށްޓަކައި (ދީނުގެ) ޢިލްމު އުނގެނި، އުނގަންނައިދީ އަދި ޤުރުއާން ކިޔެވީމެވެ.” ﷲ ތަޢާލާ ވަޙީކުރައްވާނެއެވެ. “ތިބާ ދޮގުހަދައިފިއެވެ! ތިބާ ދީނީ ޢިލްމު އުނގެނުނީ މީހުން ތިބާއާމެދު “އޭނާ އަކީ ކިޔަވައިގެންހުރި މީހެކޭ” ބުނުވުމަށްޓަކައެވެ. އަދި ތިބާ ޤުރުއާން ކިޔެވީ މީހުން ތިބާއާމެދު “އޭނާ އަކީ ހާދަ ރީތިކޮށް ޤުރުއާން ކިޔަވާ މީހެކޭ” ބުނުވުމަށްޓަކައެވެ. އަދި އެހެން ބުނެވުނެވެ.” އަދި އޭނާ މޫނުވަތަށް ދަމާފައި ގެންގޮސް ނަރަކައަށް އެއްލާލުމަށް އަމުރުކުރެއްވޭނެއެވެ. ދެން ގެނެވޭ މީހަކީ ﷲ ތަޢާލާ މުއްސަނދިކުރެއްވި މީހެކެވެ. އެމީހާ ގެނެވި އެމީހާއަށް އެކަލާނގެ ދެއްވި ނިޢުމަތްތަކުގެ ޚަބަރު ދެވޭނެއެވެ. އަދި އޭނާއަށް އެނިޢުމަތްތައް އެނގޭނެއެވެ. ﷲ ތަޢާލާ ވަޙީކުރައްވާނެއެވެ. “އަދި ތިބާ އެތަކެތިން ކުރީ ކީއްހެއްޔެވެ؟” އެމީހާ ޖަވާބުގައި ބުނާނެއެވެ. “ފައިސާ ހޭދަކުރުމަށް އިބަރަސްކަލާގެ ރުހިވޮޑިގެންވާ އެއްވެސް މަގެއް ދޫކޮށްނުލާ އިބަރަސްކަލާނގެއަށްޓަކައި އަހަރެން ހޭދަކުރީމެވެ.” ﷲ ތަޢާލާ ވަޙީކުރައްވާނެއެވެ. “ތިބާ ދޮގުހަދައިފިއެވެ! ތިބާ އެފަދައިން ކަންތައްކުރީ މީހުން ތިބާއާމެދު “އޭނާ އަކީ ހާދަ ދީލަތި މީހެކޭ” ބުނުވުމަށްޓަކައެވެ. އަދި އެހެން ބުނެވުނެވެ.” އަދި އޭނާ މޫނުވަތަށް ދަމާފައި ގެންގޮސް ނަރަކައަށް އެއްލާލުމަށް އަމުރުކުރެއްވޭނެއެވެ.” [صحيح مسلم / كتاب: الإمارة/ باب: من قاتل للرياء… / رقم الحديث:٤٩٠٠ ]‘ 3\nތަޤްވާވެރިކަމެއް ނެތްނަމަ ދުނިޔެމަތީ ކިތަންމެ ގިނަ ހެޔޮ ޢަމަލުތަކެއް ކުރިކަމުގައިވިޔަސް އާޚިރަތުގައި އޭގެ ފައިދާއެއް ނުކުރާނެއެވެ. މިއީ ކޮންމެ މުސްލިމަކުވެސް ވަރަށް ބޮޑު ސަމާލުކަމެއް ދޭންޖެހޭނެކަމެކެވެ. އަޅުގަނޑުމެން އިސްވެދިޔަ ޙަދީޘުން ޢިބްރަތް ލިބިގަންނަން ޖެހެއެވެ. ދުނިޔޭގައި މިލިބޭ ކުޑަ ވަގުތުކޮޅު ކުރާ ހުރިހާ މަސައްކަތެއް ބޭކާރުވުމަށް އެއްވެސް މީހަކު ނޭދޭނެކަން ޔަޤީނެވެ.\n‘އިންސާނުންގެ ތެރޭގައި ކުރެވޭ މުއާމަލާތްތަކުގައި އިސްލާމްދީން އެންމެ އިސްކަމެއްދެނީ ތަޤްވާއަށެވެ. މިޘާލަކަށް ކައިވެންޏާއި ބެހޭގޮތުން ރަސޫލު ﷲ صلى الله عليه وسلم ޙަދީޘްކުރެއްވިއެވެ. “އަންހެނަކާއި ކައިވެނި ކުރެވެނީ ހަތަރު ސަބަބަކަށްޓަކައެވެ. އެއީ: އޭނާގެ މުދާވެރިކަމަށްޓަކައި، އޭނާގެ ޤަދަރުވެރިކަމަށްޓަކައި، އޭނާގެ ރީތިކަމަށްޓަކައި، އަދި އޭނާގެ ދީންވެރިކަމަށްޓަކައެވެ. ފަހެ ދީންވެރި މީހަކު އިޚްތިޔާރުކުމުން ކާމިޔާބު ޙާޞިލުކުރާހުށިކަމެވެ.” [صحيح البخاري / كتاب:النكاح/ باب:الأكفاء في الدين/ رقم الحديث:٥٠٩٠] … ނަބިއްޔާ صلى الله عليه وسلم ގެ އަންނަނިވި ޙަދީޘުން މީގެ އިދިކޮޅު މާނަވެސް ރަނގަޅުކަން އެނގެއެވެ. އެކަލޭގެފާނު ޙަދީޘްކުރެއްވިއެވެ. “އެމީހެއްގެ ދީންވެރިކަމާމެދު ތިބާ ހިތްހަމަޖެހޭ މީހަކު ތިބާގެ އަންހެންދަރީގެ ކައިވެންޏަށް އެދެފިނަމަ އެދެމީހުން ކައިވެނި ކޮށްދޭށެވެ. އެފަދައިން ކަންތައް ނުކޮށްފިނަމަ މިބިންމަތީ ފަސާދަ ފެތުރިދާނެއެވެ.” [رواه الترمذي/ كتاب: النكاح/ باب: إذا جاءكم من ترضون…/ رقم الحديث:١٠٨٤ / وحسنه الألباني في الإرواء ١٨٦٨]‘ 4\nއިންސާނުން އެކަކު އަނެކެއްގެ މައްޗަށް މާތްވެގެންވަނީ އެމީހެއްގެ މުދާވެރިކަމަކުން ނޫނެވެ. އަދި އެމީހެއްގެ ނަސަބުގެ ޢިއްޒަތްތެރިކަމުން ނުވަތަ އެމީހެއްގެ ކުލައަކުން ނޫނެވެ. އަދި އެމީހެއްގެ މަތީ މަގާމަކުންވެސް ނޫނެވެ. ﷲ ތަޢާލާގެ ވަޙީ ކުރައްވަނީ: ﴿ يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَفُوا إِنَّ أَكْرَمَكُمْ عِندَ اللَّـهِ أَتْقَاكُمْ إِنَّ اللَّـهَ عَلِيمٌ خَبِيرٌ ﴾ (سورو الحجرات ١٣)\nމާނައީ: “އޭ މީސްތަކުންނޭވެ! ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ފިރިހެނަކާއި، އަންހެނެއްގެ ކިބައިންނެވެ. (އެބަހީ: އާދަމްގެފާނާއި، ޙައްވާގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު ޤައުމުތަކަށާއި، ޤަބީލާތަކަށް ލެއްވީ، ތިޔަބައިމީހުން އެއްބަޔަކު އަނެއްބަޔަކަށް ތަޢާރަފްވުމަށްޓަކައެވެ. ހަމަކަށަވަރުން، ﷲ ގެ ޙަޟްރަތުގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ ތަޤްވާވެރި މީހާއެވެ. ހަމަކަށަވަރުން، ﷲ އީ، މޮޅަށް ދެނެވޮޑިގެންވާ، ޚަބީރުވަންތަ ރަސްކަލާނގެއެވެ.”\nއަޅުގަނޑުމެންނަށް ބައެއްފަހަރު މިއީ މާބޮޑުކަމެއްކަމުގައި ހީނުވިޔަސް ޙަޤީޤަތުގައި މިއީ ވަރަށް ބޮޑުކަމެކެވެ. ކޮންމެ ބޭފުޅަކުވެސް އެބޭފުޅެއްގެ އަމިއްލަ ނަފްސާ ސުވާލު ކުރައްވާށެވެ. “އަހަރެން މިކަން މިކުރަނީ އިޚްލާސްތެރިކަމާއެކު، ﷲ އަށް ބިރުވެތިވެ ހުރެ ހެއްޔެވެ؟” އެއީ ދީނުގެ އަޅުކަމެއްކަމުގައިވިޔަސް ނުވަތަ ތިބާގެ ވަޒީފާކަމުގައިވިޔަސް ފުރިހަމަ ވާންޖެހޭ ފުރަތަމަ ޝަރުތަކީ އިޚްލާސްތެރިކަމެވެ. ދުނިޔޭގެ ލޯތަކަށް ނުފެނި މިއަދު އަޅުގަނޑުމެންނަށް ކިތަންމެ ކަމެއް ކުރެވިދާނެއެވެ. ނަމަވެސް ﷲ ތަޢާލާއަށް ސިއްރުން ކަމެއް ކުރެވިދާނެތޯއެވެ؟\n ،  ،  އިންޓަނެޝަނަލް އިސްލާމިކް ޕަބްލިޝިން ހައުސް އިން ޗާޕްކޮށްފައިވާ (ތަފްސީރު ސޫރަތުލް ޙުޖުރާތު – ބިލާލް ފިލިޕްސް) އެފޮތުން ނަގާފައި\n ތަޤްވާގެ އިތުރު ތަފްޞީލު ބެއްލެވުމަށް


Dhiraagu High Speed Fiber Internet Adhi Dhiraagu TVge Hidhumaiy...\nދިރާގު ހައި ސްޕީޑް ފައިބަރ އިންޓަނެޓް އަދި ދިރާގު ޓީވީގެ ޙިދުމަތް އޭދަފުއްޓަށް ތަޢާރަފް ކޮށްފި\n8 މަސް, 1 ހަފްތާ,4ދުވަސް, 11 ގަޑި, 46 މިނެޓް, 15 ސިކުންތު ކުރިން 2000ފަތޯނާ ފާއިޒް\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގު ޓީވީގެ ހިދުމަތާއެކު ދިރާގުގެ ހައިސްޕީޑް ފައިބަރ ގެ ހިދުމަތް ބ. އޭދަފުށީގައި ރަސްމީކޮށް އިފްތިތާހްކޮށްފިއެވެ.\nމިއީ މިހާތަނަށް 2018 ވަނަ އަހަރު ދިރާގުން މި ދެ ހިދުމަތް ތައާރަފްކުރި 18 ވަނަ ރަށް ކަމަށް ދިރާގުން މައުލޫމާތުދެއެވެ. މި ދެ ހިދުމަތް ތައަރަފްކޮށްދިނުމުގެ ގޮތުން އޭދަފުށީގައި ވަނީ ޕްރޮމޯޝަނެއްވެސް ފަށާފައެވެ.\nމި ޕްރޮމޯޝަނުގެ ދަށުން ފައިބަރ އަދި ދިރާގު ޓީވީ ގެ ހިދުމަތް އެއްވެސް އަގަކާނުލައި ގުޅައި ދިނުމުގެ އިތުރުން ދިރާގު ޓީވީ ބެލުމަށްބޭނުންވާ ޖޯއިބޮސް ހިލޭ ލިބިގެންދާނެއެވެ. ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ. ބ. އޭދަފުށީގައި ގާއިމު ކުރި ފައިބަރގެ ހިދުމަތް މެދުވެރިކޮށް ދިރާގުޓީވީ ފަސޭހަކަމާއެކު ބަލާލެވޭނެ ކަމަށް ދިރާގުން ހާމަކުރެއެވެ.\nމާލެއާއި އަތޮޅުތެރޭގައި ފޯރުކޮށްދޭ ހިދުމަތުގައި އެއްވެސް ތަފާތުކުރުމެއްނެތި ހަރަދުކުޑަކޮށް ދިރާގުޓީވީގެ އިންޓްރޯޑަކްޓަރީ ޕެކްޖްގައި 80 އަށް ވުރެ ގިނަ ޗެނެލްތައް ބަލާލެވޭނެއެވެ. އެގޮތުން ރާއްޖޭގައި މުޅިން އަލަށް ތައާރަފްކުރި ޑިޒްނީ ގެ ޗެނެލްތަކުން ފެށިގެން ގޮސް ޚަބަރާއި މުނިފޫހިފިލުވުން އަދި އެންމެ ފަހުގެ ހިންދީ އަދި އިނގިރެސި ފިލްމާ މިއުޒިކް ޗެނެލްތައް ހިމެނެއެވެ.\nދިރާގުގެ އިންޓްރޯޑަކްޓަރީ ޕެކެޖްގެ އަގަކީ 300 ރުފިޔާއެވެ. ދިރާގު ޓީވީ އަކީ ފިކްސްޑް ބްރޯޑްބޭންޑް ކަނެކްޝަން ޒަރީއާއިން ޖޯއިބޮކްސް ނުވަތަ ސެޓްޓޮޕް ބޮކްސް މެދުވެރިކޮށް ހޯދާ ޚިދުމަތަކަށް ވިޔަސް ދިރާގު ޓީވީ ބަލާކަށް އިންޓަނެޓްގެ އިތުރު ޚަރަދެއް ނުހިނގުމުގެ އިތުރުން އިންޓަނެޓްގެ ޑައުންލޯޑް ލިމިޓް (ޔޫސޭޖް އެލަވަންސަކަށް) އަސަރެއް ނުކުރާނެއެވެ. ދިރާގު ޓީވީމެދުވެރިކޮށް އެންމެ ފަހުގެ ޚަބަރާއި، މުނިފޫހިފިލުވުމުގެ ޗެނެލްތައް ބަލާލެވޭނެއެވެ.\nފައިބަރ ބްރޯޑްބޭންޑަކީ ބްރޯޑްބޭންޑް ޚިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީއެވެ. ދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ޚިދުމަތެކެވެ. ދިރާގުގެ ފައިބަރ ޓު ދަ ހޯމް މާލެ، ވިލިމާލެ އަދި ހުޅުމާލެ ގެ އިތުރުން 35 އެހެން ރަށަކަށް ވަނީ ފޯރުކޮށްދީފައެވެ. އަދި އޭޑީއެސްއެލްގެ ހިދުމަތް ރާއްޖޭގެ އާބާދީ ބޮޑެތި ހުރިހާ ރަށަކުން ލިބޭނެ ކަމަށް ދިރާގުން ވަނީ ބުނެފައެވެ.


Kurin Visa Negumeh Nethi Dhivehinah Kazakhstan Ah Dhathuru Kureveyne\nކުރިން ވިސާ ނެގުމެއް ނެތި ދިވެހިންނަށް ކަޒަކްސްތާނަށް ދަތުރުކުރެވޭނެ\n09 މޭ 2022 - 16:29:51\nކުރިން ވިސާ ނެގުމެއް ނެތި ދިވެހިންނަށް ކަޒަކްސްތާނަށް ދަތުރުކުރެވޭ އެއްބަސްވުމުގައި ދެގައުމުގެ މެދުގައި ސޮއިކޮށްފިއެވެ.\nމިކަމަށްޓަކައި މިއަދު ފޮރިން މިނިސްޓްރީގައި ބޭއްވި ރަސްމިއްޔާތުގައި ރާއްޖޭގެ ފަރާތުން މި އެއްބަސްވުމުގައި ފޮރިން މިނިސްޓްރީގެ ސްޓޭޓް މިނިސްޓަރު އަހުމަދު ހަލީލް ސޮއި ކުރެއްވިއިރު، ކަޒަކްސްތާނުގެ ފަރާތުން މި އެއްބަސްވުމުގައި ސޮއި ކުރެއްވީ އެގައުމުން ރާއްޖެއަށް ކަނޑައެޅުއްވި އައު ސަފީރު ނޫރްލާން ޝަލްގަސްބަޔޭވް އެވެ.\nފޮރިން މިނިސްޓްރީން މިކަމާއި ގުޅިގެން ބުނީ، މިއަދު ސޮއި ކުރެވުނު "އެގްރިމެންޓް އޮން މިއުޗުއަލް އެގްޒެމްޝަން އޮފް ވިސާ ރިކުއަޔަރމަންޓްސް"ގެ ދަށުން ދެގައުމުގެ ރައްޔިތުން އަނެއް ގައުމަށް ދަތުރުކުރުމުގައި، ވިސާ ނެތި 30 ދުވަހަށް އެތެރެވެވޭނެއެވެ.\nފޮރިން މިނިސްޓްރީގައި މިއަދު އޮތް ރަސްމީޔާތުގައި ވާހަކަ ދައަކަމުން ސްޓޭޓް މިނިސްޓަރ ހަލީލް ވިދާޅުވީ، ދެގައުމުގެ ގުޅުން އިތުރަށް ހަރުދަނާކުރުމަށް ކަޒަކްސްތާނުގެ ސަރުކާރުން ދެއްވާ އެއްބާރުލުމަށް ހާއްސަ ޝުކުރެއް އަދާކުރައްވާ ކަމަށެވެ.\nއަދި މިއަދު ސޮއިކުރެވުނު ވިސާ ވެއިވާ އެގްރިމެންޓްއާއެކު ދެގައުމުގެ ރައްޔިތުން އެއް ގައުމުން އަނެއް ގައުމަށް ދަތުރުކޮށް، ދެގައުމުގެ ގުޅުން އިތުރަށް ހަރުދަނާވެގެންދާނެ ކަމަށްވެސް ހަލީލް ވިދާޅުވިއެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރުން ރާއްޖޭގެ ވެރިކަމާއި ހަވާލުވި ފަހުން ތައިލެންޑް، ޔުނައިޓެޑް އަރަބް އެމިރޭޓްސް، ރަޝިޔާ، މޮރޮކޯ އަދި ޗައިނާ، ބަންގްލަދޭޝް، ތުރުކީ އަށް ވިސާ އާ ނުލައި ދިވެހިންނަށް ދަތުރުކުރެވޭނެ އިންތިޒާމް ވަނީ ހަމަޖެހިފައެވެ.


ޓީޗަރ (ސްޕެޝިއަލް އެޑިޔުކޭޝަން)\nތާރީޚް: 22 ޖުލައި 2019 ނަންބަރު:GS-199/IUL-2019/16\nމަޤާމް: ޓީޗަރ (ސްޕެޝިއަލް އެޑިޔުކޭޝަން)\nވަޒީފާއޮތް އޮފީސް: ގއ. ދާންދޫ ސްކޫލު\nވަޒީފާއަދާކުރާ ސެކްޝަނާއި ތަން : ގއ. ދާންދޫ ސްކޫލު / އެކަޑަމިކު\nހަމަޖެހިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\nމުސާރައިގެ އިންސައްތަ ސަނަދު\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް އޮތުން\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ނުވަތަ 8 ގެ ސަނަދެއް އޮތުން\n1- ސްޕެސަލް އެޑިއުކޭޝަން ގެ އަދި އިންކްލޫސިވް އެޑިއުކޭޝަންގެ ޚިދުމަތްދޭ ސްކޫލްތަކުގައި ސްޕެސަލް އެޑިއުކޭޝަން ނީޑްސް(ސެން) ގެ ޚިދުމަތްދޭންޖެހޭ ދަރިވަރުންނަށް ޚިދުމަތްދީ ޓީޗަރެއްގެ މަސްއޫލިއްޔަތު އަދާކުރުން.\n2- ޤައުމި މަންހަޖުގައި ކަނޑައެޅިފައިވާ ލަނޑުދަނޑިތައް ހާޞިލްވާގޮތަށް ކުލާހުގައާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހާ މަސައްކަތްތައް ކުރުން.\n3- ޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ހާޞިލްވާގޮތަށް ލެސަންޕަލޭން ތައްޔާރުކުރުން.\n4- ކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާ ޔުނިޓް ޓެސްޓް ޕޭޕަރުތަކާއި ޓާރމްޓެސްޓް ޕޭޕަރު އަދި މިނޫންވެސް ދަރިވަރުންނަށް ހާޞިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓް ތަކުގެ ޕޭޕަރުތައް މާރކްކުރުން.\n5- ދަރިވަރުން ހާޞިލްކުރާ މިންވަރާއި ކުރިއެރުމުގެ ރެކޯޑް ތައް ބެލެހެއްޓުން.\n7- ކުލާހުގަ އާއި ކުލާހުން ބޭރުގައި ސްކޫލްގެ ޙަރަކާތްތަކުގައި އުޅޭއިރު ދަރިވަރުންގެ އަޚްލާޤީ ކަންތައްތައް ބެލެހެއްޓުން.\n9- ދަރިވަރުންގެ ކުރިއެރުމާއި ބެހޭގޮތުން ބެލެނިވެރިންނާ ސްކޫލްގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ޙިއްސާކުރުން.\n10- ކުލާހުން ބޭރުގައި ހިންގާ ކިޔަވައިދިނުމާއި ގުޅުންހުރި ކަންތައްތައް ހިންގުމުގައި ސްކޫލަށް އެހީތެރިވެ އެއްބާރުލުންދިނުން.\n11- ދަރިވަރުން ގެންގުޅޭ މާހައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާހައުލެއްކަން ކަށަވަރުކުރުން.\n12- ދަރިވަރުންނަށް ތަޢުލީމީ ލަނޑުދަނޑިތައް ހާޞިލްވަމުންދާކަމާއި ދަރިވަރުންގެ ކިބައިގައި ދީނީ އަދި ރަނގަޅު އަޚްލާޤީ އާދަތައް ހަރުލެއްވެމުންދާކަން ކަށަވަރުކުރުން.\n13- ރިލީފް ގަޑިނެގުން .\n14- ސްކޫލްގައި ހިންގާ ކުލަބު ޙަރަކާތްތައް ހިންގުން.\n15- ކިޔަވައިދޭ މާއްދާއާއި ގުޅޭގޮތުން އިތުރުމުއްސަނދި ކަމެއް (ރިސޯސް) ބޭނުންވާ ހާލަތުގައި ސްކޫލްގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންތައްތައް ކޯޑިނޭޓްކުރުން.\n16- ސްކޫލްގެ ފަރާތުން އިންތިޒާމްކުރާ ޕްރޮފެޝަނަލް ޑެވެލޮޕްމެންޓް ޙަރަކާތްތަކުގައި ބައިވެރިވުން.\n17- މުދައްރިސުންގެ ފަންނީ ޤާބިލްކަން އިތުރުކުރުމަށް މިނިސްޓްރީ އޮފް އެޑިއުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތްތަކުގައި ބައިވެރިވުމަށް ލިބޭ ފުރުޞަތު ތަކުގައި ބައިވެރިވުން.\n18- ތަޢުލީމީ ދާއިރާ ހަރުދަނާ ކުރުމަށް މިނިސްޓްރީ އޮފް އެޑިއުކޭޝަނުން ކުރާ މަސައްކަތުގައި ބައިވެރިވުމަށް، މިނިސްޓްރީ އޮފް އެޑިއުކޭޝަނުން އެދިއްޖެނަމަ އެމަސައްކަތުގައި ބައިވެރިވެ، އެއްބާރުލުން ދިނުން.\nހ. ވަޒީފާއަށް/ މަޤާމަށް މީހަކު ހޮވުމަށް އިންޓަރވިއު އޮންނާނީ 1 އޮގަސްޓް 2019 ވާ ބުރާސްފަތި ދުވަހު ގއ. ދާންދޫ ސްކޫލު އިދާރާގައެވެ.\n1. ފުރިހަމަކޮށްފައިވާ އެޕްލިކޭޝަން ފޯމު (އެޕްލިކޭޝަން ފޯމު، މި ސްކޫލުގެ ކައުންޓަރުން، ބަންދު ނޫން ކޮންމެ ދުވަހަކު ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mvގެ ވެބްސައިޓުން މި ފޯމު ޑައުންލޯޑް ކުރެވެން ވެސް ހުންނާނެއެވެ.)\n2. ސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓުތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓު ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި އެކްރެޑިޓް ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި ޓްރާންސްކްރިޕްޓުގެ ކޮޕީ)\n(ށ) ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިޔަށްގެންދާ ރާއްޖޭގެ ޕްރޮގްރާމްތަކުގެ ސެޓުފިކެޓުތަކުގެ ކޮޕީ (މި ފަދަ ސެޓުފިކެޓުތައް އެކްރެޑިޓްކުރާކަށެއް ނުޖެހޭނެއެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި، ޓްރާންސްކްރިޕްޓުގެ ކޮޕީ.\n5. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ (ވަޒީފާ އަދާކުރި މުއްދަތާއި، ކުރި މަސައްކަތާއި، މުވައްޒަފުންގެ އަދަދު ބަޔާންކޮށް)\n7. ވަޒީފާއަށް އެދޭ ފަރާތުގެ ވަނަވަރު/ސީވީ (ގުޅޭނެ ފޯނު ނަންބަރާއި، އީމެއިލް އެޑްރެހާއެކު)\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ގއ. ދާންދޫ ސްކޫލު އިދާރާއަށެވެ.\n- ތަކެތި ހުށަހެޅުމުގެ ސުންގަޑިއަކީ 31 ޖުލައި 2019 ވާ ބުދަ ދުވަހު 13:00 ގެ ކުރިންނެވެ.\nމި ޢިއުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން ގއ. ދާންދޫ ސްކޫލުގެ ނަންބަރު 7983075 ފޯނަށް ގުޅުއްވުން އެދެމެވެ.


އައިފޯން 13 މަތިން ހަނދާން ނައްތާލަންޖެހިދާނެ ގޫގަލް ޕިކްސެލް6މާ ތަފާތު - Tech News Maldives\nއައިފޯން 13 މަތިން ހަނދާން ނައްތާލަންޖެހިދާނެ ގޫގަލް ޕިކްސެލް6މާ ތަފާތު\nއާހިލް އާސިމް އަބްދުالله • 20 އޮކްޓޯބަރު 2021\nއަޅުގަނޑަކީ އެޕަލްގެ ވަރަށް "ލޯޔަލް" ކަސްޓަމަރެކެވެ. އެޕަލްގެ އާފޯނު ނުކުންނަ އިރަށް ގަންނަމެވެ. އެޕަލްގެ ހުރިހާ އިވެންޓެއް ޤަވައިދުން ބަލަމެވެ. ނަމަވެސް އެޕަލްގެ އައު އައިފޯން 13 އަށް ވުރެ ބޮޑަށް އަޅުގަނޑުގެ ލޮލުގައި އަޅައިގަތީ ގޫގަލް ޕިކްސެލް6ކެވެ. އެޕަލް ގެ އައިފޯން 13 އަކަސް އައިފޯން 12 އާ ބަލާފަ މާބޮޑު ތަފާތެއް ނުފެނެއެވެ. ކެމެރާ ކޮލިޓީ އާ ނޮޗްސައިޒް ކުޑަވުމާ ކުރިއަށްވުރެ ފޯން ސްޕީޑް ބާރުވުން ފަދަ މަދު ކަންތައްތައް އިތުރުވިއަސް މާކަ ބޮޑު ތަފާތެއް ނުފެނެއެވެ.ނަމަވެސް ގޫގަލް ޕިކްސަލް6ވަރަށް ތަފާތެވެ.\nގޫގަލް ޕިކްސަލް6ތަފާތު ޑިސައިން އެއް!\nޕިކްސެލް6ގެ އެންމެ ތަފާތު ކަމަކީ ކެމެރާގެ ބައްޓަމާއި ފޯނުގެ ތަފާތު ލޮލުގަ އަޅައިގަންނަ ކުލަތަކެވެ. ޕިކްސެލް5ގައި އިންނަ ވަށް ބައްޓަމުގެ ބަދަލުގައި ޕިކްސެލް6ގެ ކެމެރާ އިންނަނީ ދިގުކޮށް ހަތަރެސްކަން ގޮޅިއެއްހެން ފޯނުގެ ފަހަތުގައި ކަނާތުން ވާތަށް ދިގަށެވެ. އަދި ފޯންގައި ލޮލަށް އަޅައިގަންނަ ރީތި ކުލަތައް ހިމަނައިފާވަނީ ދަނގަޑު ހައިލައިޓް ތަކާ އެކުއެވެ. ކުރިން ގޫގަލް އިން ފޯންތައް ފަރުމާ ކޮށްފައި ވަނީ އެންޑްރޮއިޑް އޮޕަރޭޓިން ސިސްޓަމްއަށް މައި ސްޓޭޖް ލިބޭގޮތަށެވެ. އޭރުން ހާޑްވެއަރ ހުންނާނީ ފޯނުގެ ބެކްރައުންޑަށް ފެތުރި ގެއްލިދާގޮތަށް އެންޑްރޮއިޑްއަށް ސާރވް ކުރާ އުޅަނދެއް ގޮތަށެވެ. ނަމަވެސް 2021 ވަނަ އަހަރު ގޫގަލް އިން މިގޮތް ދޫކޮށް ޕިކްސެލް6ފަރުމާ ކޮށްފައިވަނީ ފޯނުގެ ހާރޑްވެއާ މާތަފާތުކޮށް ފެންނަގޮތަށެވެ. މީ ގޫގަލް އިން އެންމެ މަތީފަންތީގެ ފޯންތަކާ ވާދަކުރަން ކުރާ ކަމެއްކަން ޔަޤީނެވެ.\nގޫގަލް ޕްރޮސެސަރ : ޓެންސާރ އެސް.އޯ.ސީ\nޕިކްސަލް6ފަރުމާކުރެވިފައިވަނީ ޓެންސާރ ނަމަކަށް ކިޔާ ކަސްޓަމް ބިލްޓް ޗިޕަކާއެކީގައެވެ. ގޫގަލް ގެ ސީއީއޯ ސުންދަރް ޕިޗައި ވިދާޅުވާގޮތުންމީ ޕިކްސެލްގެ އެންމެ ބޮޑު އީޖާދެވެ. މިޗިޕް ޑިޒައިން ކޮށްފައިވަނީ ގޫގަލްގެ އިނޖިނަރުންތަކެއް ވެގެން އެންޑްރޮއިޑްގައި މަސައްކަތް ކުރާ ގޮތަށެވެ. ގޫގަލް އިން އެޕަލްގެ ޗިޕް އާ އަޅުވާކިޔާ އެއްޗެކޭ ނުބުނިނަމެސް ކުރީގައި ބޭނުންކުރަމުން އައި ކުއަލްކޮމް ޗިޕް އަށްވުރެ އަވަސްވެފައި ތަފާތުވާނެއެވެ.\nޕިކްސަލް6ސޮފްޓްވެއާރ. އެންޑްރޮއިޑް 12.\nމިފަހަރު ޕިކްސެލް6ގެ އެންމެ ތަފާތު އަދި އެންމެ ފާހަގަ ކޮށްލެވޭ ކަމަކީ އޭގެ ސޮފްޓްވެއާރ އެވެ. ޕިކްސެލް6ގަންނައިރު ހުންނާނީ އެންޑްރޮއިޑް 12 އޮޕަރޭޓިންގް ސިސްޓަމް އެވެ. ޕިކްސެލް6ވެގެންދާނީ މި ސޮފްޓްވެއާރ ހުންނަ ފުރަތަމަ ފޯނަށެވެ. ސްކްރޯލެބަލް ސްކްރީން ޝޮޓްސްގެ އިތުރުން، މިނިޓް އަކުން މިނިޓް އަކުން ރައްކާތެރިކަން އަނގައިދޭ ޑޭޝްބޯޑްއަކާއި މީހާ ބޭނުންގޮތަކަށް ބަދަލުކުރެވޭ މި އޯއެސް ތަފާތެވެ. އަދި މީގެ އިތުރުން ޕިކްސަލް6ވެގެންދާނީ އާޓިފިޝަލް އިންޓެލިޖެންސް އަށް އެންމެ ބަރޯސާވާ ފޯން އަށެވެ. މީގެ ސަބަބުން ތަފާތު ބަސްބަހަށް ތަރުޖަމާ ކުރެވޭ ގޮތް މާ މޮޅުވުމާއި ، ކޮމްޕިއުޓަރލް ފޮޓޯގްރަފީ ތަފާތު މޮޅުގޮތަކަށް ޕިކްސެލް6ގަ ފެނިގެން ދާނެއެވެ.\nއާހިލް އާސިމް އަބްދުالله\nއަޅުގަނޑުގެ ނަމަކީ އާހިލް އެވެ. ޓެކްނޮލޮޖީގެ އައު ވާހަކަތަކަށް ކެތްމަދުވެފައި ހުންނަ ޒުވާނެއް!


SunOnline: Feature:Dhivehinge acting fenvaru dhahkaidhin Musical.ly\nދިވެހިންގެ އެކްޓިންގް ފެންވަރު ދައްކައިދިން "މިއުޒިކަލީ"\nމުޙައްމަދު ސަމާޙު 10 Jun 2018, 14:16\nމީހަކު "މިއުޒިލަކީ" އެޕް ބޭނުންކުރަނީ -- ސަން ފޮޓޯ/ މުހައްމަދު އަފްރާހު\nމިއުޒިކަލީ އެޕް އަޅާ ބަލައިލާށެވެ. ފެންނާނީ ހުސް މޮޅެތި އެކްޓަރުންނެވެ. ޔޫސުފް ޝަފީއު(ޔޫއްޕެ) އަދި މަރިޔަމް ނިޝާމެން ފަދަ ހުނަރުވެރި އެކްޓަރުންނަށް ދޫކުރާނެ ހަމައެކަކުވެސް ނެތެވެ. މުޅިންވެސް މޮޅެތި އެކްޓަރުންނެވެ. އެކަކަށް ވުރެ އަނެކަކު މޮޅެވެ.\nމިއުޒިކަލީއަކީ 2014 ވަނަ އަހަރު ޗައިނާ ބަޔަކު އުފެއްދި އެޕްލިކޭޝަނެކެވެ. އެ އެޕްލިކޭޝަންގެ ބޭނުމަކީ ލައިވް ވީޑިއޯ އަދި ކުރު ވީޑިއޯ އުފެއްދުމެވެ. ފަނަރަ ސިކުންތާއި އެއް މިނިޓްގެ ވީޑިއޯ އުފެއްދޭ އެ އެޕްލިކޭޝަނަކީ ބޭނުން އޯޑިއޯއެއް ލެވޭ ގޮތައް ފަރުމާ ކުރެވިފައިވާ އެޕެކެވެ. މީގެ ދުވަސްތަކެއް ކުރިން ދިވެހިންގެ ތެރޭގައި މަޝްހޫރުވި ޑަބްސްމެޝްއާ ދާދި އެއްގޮތް އެހެން ނަމަވެސް ގިނަ ފީޗާތަކެއް އެކުލެވޭ އެޕެކެވެ.\nމިއުޒިކަލީގައި ދިވެހި ޒުވާން ކުއްޖަކު ޕޯސްޓްކޮށްފައި ހުރި ވީޑިއޯއެއް--\nމީސްމީޑިއާގެ އެކި ވަސީލަތްތަކަށް ހުންނަ ފޯރީގެ ތެރެއިން މި އެޕްވެސް ދިވެހިންގެ ތެރޭގައި މަގުބޫލުވާކަށް މާގިނަ ދުވަހެއް ނުނެގިއެވެ. ޒުވާނުންގެ ތެރޭގައި މިހާރު މިއީ އެންމެ މަގުބޫލު އެއް އެޕްލިކޭޝަނެވެ.\nދުވާލެއްގެ މައްޗަށް ފަސް ހަ ވިޑީއޯ މިއުޒިކަލީ މެދުވެރިކޮށް އާންމުކުރާ ދިވެހިންވެސް މަދެއް ނޫނެވެ. ބައެއް މީހުން ހިންދީ ލަވަތަކަށް އެކްޓްކޮށް ވީޑިއޯލާފައި ހުންނައިރު އަނެއް ބަޔަކު މޮޅެތި ޑައިލޮގްތަކަށް އެކްޓްކޮށްފައެވެ.\nޒަމާނުންސުރެ ދިވެހިންގެ ތެރޭގައި މަޝްހޫރުވެފައި ހުރި ތަފާތު ލަވަތަކާއި ޑައިލޮގްތަކަށް ޒުވާނުން އެކްޓްކޮށްލާފައި ހުންނައިރު ބައެއް ވީޑިއޯތަކުގައި ފިލްމީ ތަރިންނަށްވުރެވެސް މޮޅަށް އެކަން ކޮށްފައި އެބަހުއްޓެވެ. އެއް އިރެއްގައި މަޝްހޫރުވި ފަތިސް ހަނދުވަރުގެ "ޒޫނާ ޑައިލޮގުން" ފެށިގެން ކޮންމެ ރަމަޟާން މަހަކު ޓީވީއެމްއިން ގެނެސްދޭ މުހައްމަދު ރަސޫލުﷲ ގައި އުޅޭ ހާމާނު ކެރެކްޓާގެ އަޑަށްވެސް އެކްޓްކޮށްފައި ހުރި ހަމަ އެހާ މޮޅަށެވެ.\nހާޖަރާ އަބްދުލްކަރީމްގެ މަޝްހޫރު " އޭ ބަލަ ލަތީފާ" ޑައިލޮގައަށްވެސް ދިވެހި ޒުވާން އަންހެން ކުދިން އެކްޓްކޮށްލާފައި ހުރީ ނިކަން މޮޅަށެވެ. ސިއްތިފުޅުގެ " ހަނާ" ޑައިލޮގާއި އޭނާގެ މަޖާ އެހެން ޑައިލޮގްތައްވެސް ދިވެހިން މިއުޒިކަލީ މެދުވެރިކޮށް ގެނެސްދީފައި ހުރީ ނިކަން މަޖާކޮށްނެވެ.\nކުޗްކުޗް ހޯތާހޭ ގެ ޑައިލޮގްތަކާއި އެ ފިލްމްގެ ހިތްގައިމު ލަވަތަކުގެ އިތުރުން ބޮލީވުޑްގެ މަޝްހޫރު ލަވަތަކަށްވެސް ދިވެހި ޒުވާނުން އެކްޓްކޮށްފައި ހުރީ ޝާހުރުކް ހާނާއި ކާޖޮލް އަށްވުރެވެސް މޮޅަށެވެ.\nމިިއުޒިކަލީ ބޭނުން ކުރާ ދިވެހި ޒުވާނަކު ބުނީ އެއީ ވަރަށް ތަފާތު އެޕެއް ކަމަށާއި ރައްޓެހިންނާއި އެކު މަޖާކޮށްލުމަށް އެވަރެއް ނެތް ކަމަށެވެ. ޒުވާން އަންހެން ކުއްޖަކު ބުނީ އެ އެޕް ބަލާލުމުން ދިވެހިންގެ އެކްޓިން ނިކަން މޮޅަށް ފެނިގެންދާ ކަމަށެވެ.\nދުނިޔޭގެ އެކި ކަންކޮޅުތަކުގައި މިއުޒިކަލީ ބޭނުން ކުރަމުންދާ މީހުންގެ އަދަދު 90 މިލިއަނަށް ވުރެ ގިނައެވެ. އަދި އެ އެޕަށް ކޮންމެ ދުވަހަކު 12 މިލިއަން ވީޑިއޯ އަޅާ ކަމަށްވެއެވެ.\nމިއުޒިކަލީ ދިވެހިންގެ ތެރޭގައި އާންމުވެ ފެނިގެންދިޔައީ ދިވެހި ޒުވާނުންނަކީ ބޮލީވުޑާއި ހޮލީވުޑަށްވެސް ދޫ ނުކުރާނެ މޮޅެތި އެކްޓަރުން ކަމެވެ. މިއުޒިކަލީގައި ތިބީ އަލީ ސީޒަން، ނިއުމާ މުހައްމަދަށް ދޫ ނުކުރާނެ ހުސް މޮޅެތި ދިވެހި އެކްޓަރުންނެވެ. ސުނީތާ އަލީއަށް ދޫ ނުކުރާނެ މޮޅެތި ނެށުންތެރިންނެވެ.


vnews - Viyafaarifulhaave Ooredoo ah libunu faidhaa 21 percent ithuruvejje\nވިޔަފާރި ފުޅާވެ އުރީދޫއަށް ލިބުނު ފައިދާ 21 އިންސައްތަ އިތުރުވެއްޖެ\nއުރީދޫގެ މައި އޮފީސް-- ވީފައިލް ފޮޓޯ\nމިއަހަރުގެ ފުރަތަމަ ހަމަސް ދުވަހު އުރީދޫ މޯލްޑިވްސްއަށް ލިބުނު ފައިދާ 21 އިންސައްތައަށް އިތުރުވެެއްޖެ އެވެ.\nއުރީދޫގެ 12 ވަނަ އަހަރީ ދުވަސް ފާހަގަކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައި އެކުންފުނީގެ ސީއީއޯ ނަޖީބް ހާން ވިދާޅުވީ މިއަހަރުގެ ފުރަތަމަ ހަމަސް ދުވަހު އެ ކުންފުނީގެ ފައިދާ އިތުރުވެފައިވާ ކަމަށެވެ.\nނަޖީބް ހާން ވިދާޅުވީ އުރީދޫ މޯލްޑިވްސްގެ ފައިދާ 303.4 މިލިޔަން ރުފިޔާ އަށް އަރާފައިވާ ކަމަށާއި މިދިޔަ އަހަރުގެ އެ މުއްދަތުގައި އެ ކުންފުންޏަށް ލިބިފައި ވަނީ 250.6 މިލިއަން ރުފިޔާ ކަމަށެވެ. އަދި މިއަހަރުގެ ފުރަތަމަ ހަމަސް ދުވަސް ނިމިފައިވާ އިރު، އެކުންފުނީގެ އާމްދަނީ 15 ޕަސަންޓް އިތުރުވެފައިވާ ކަމަށްވެސް ވިދާޅުވި އެވެ.\nމިއަހަަރު ދެބައިވި އިރު އެކުންފުނީގެ އާމްދަނީ ވަނީ 921.4 މިލިޔަން ރުފިޔާއަށް އަރާފަ އެވެ. މިދިޔަ އަހަރުގެ ފުރަތަމަ ހަ މަސް ދުވަހު އެ ކުންފުނީގެ އާމްދަނީގެ ގޮތުގައި ލިބިފައި ވަނީ 801.9 މިލިޔަން ރުފިޔާ އެވެ.\nނަޖީބް ވިދާޅުވީ ފައިދާ އިތުރުވެގެން ދިޔައިރު އެ ކުންފުނީގެ ކަސްޓަމަރުންގެ އަދަދު އަށް ޕަސެންޓް އިތުރުވެފައިވާ ކަމަށެވެ. އަދި ވިދާޅުވީ އުރީދޫގެ އަހަރީ ދުވަސް ފާހަގަކުރުމަށް ހާއްސަ ޕްރޮމޯޝަންތަކެއް ކުރިއަށް ގެންދާނެ ކަމަށާ އަދި މި އަހަރުގެ ކުރިއަށް އޮތް ތަނުގައި، އާ ހިދުމަތްތަކެއްވެސް ތައާރަފް ކުރާނެ ކަމަށެވެ.\nރާއްޖެއިން އުރީދޫ އަށް ބޮޑު ފައިދާއެއް ލިބުނު އިރު، ގަތަރުގެ މައި ކުންފުނީގެ ފައިދާ ވަނީ މި އަހަރުގެ ދެވަނަ ކުއާޓަރުގައި ދަށް ވެފަ އެވެ. އާންމުކޮށްފައިވާ ތަފާސްހިސާބުތައް ދައްކާ ގޮތުގައި އެ ކުންފުންޏަށް މިއަހަރުގެ ދެވަނަ ކުއާޓަރުގައި ލިބުނީ 136.79 މިލިޔަން ޑޮލަރުގެ ފައިދާ އެކެވެ. އެކަމަކު މިދިޔަ އަހަރުގެ ދެވަނަ ކުއާޓަރުގައި 155.46 މިލިޔަން ޑޮލަރުގެ ފައިދާއެއް ލިބުނެވެ.\nފައިދާ ދަށްވެފައި ވަނީ އުރީދޫން އެހެން ގައުމުތަކުގައި ހިންގާ ވިޔަފާރިން ލިބޭ ފައިދާ މާރުކުރާއިރު ބޮޑު ބައެއް ގެއްލޭތީ ކަމަށް އެ ގުރޫޕުން ވަނީ ބުނެފަ އެވެ. އަދި އެ ކުންފުނީގެ ވިޔަފާރި އިރާގުގައި ވަރަށް ބޮޑަށް ދަށްވެފައިވާތީ، އެކަމުގެ އަސަރު ވެސް ވަނީ ކޮށްފަ އެވެ.


Kulhudhuffushi hospital gai CT scan aai Cardiac center ge hidhumaiy fashaifi | ThePress\nކުޅުދުއްފުށި ހޮސްޕިޓަލުން ސީޓީ ސްކޭނާއި ކާޑިއެކް ސެންޓަރުގެ ހިދުމަތް ފަށައިފި\nކުޅުދުއފުށީ ރީޖަނަލް ހޮސްޕިޓަކުގައި ކާޑިއެކް ސެންޓަރު ރަސްމީކޮށް ފެށުމުގެ ހަފްލާގައި މިނިސްޓަރު އަބްދުﷲ އަމީނު ވާހަކަ ދައްކަވަނީ / ފޮޓޯ: ހެލްތު މިނިސްޓްރީ\nހދ. ކުޅުދުއްފުށީ ރީޖަނަލް ހޮސްޕިޓަލުގައި ސީޓީ ސްކޭން އަދި ކާޑިއެކް ސެންޓަރުގެ ހިދުމަތް ރަސްމީކޮށް ރޭ ފަށައިފިއެވެ.\nއެ ރަށުގެ ތައުލީމީ މަރުކަޒުގައި ރޭ ބޭއްވި ރަސްމިއްޔާތުގައި އެ ހިދުމަތް ރަސްމީކޮށް ފައްޓަވައިދެއްވީ ހެލްތު މިނިސްޓަރު އަބްދުﷲ އަމީނެވެ.\nކުޅުދުއްފުށީ ރީޖަނަލް ހޮސްޕިޓަލުން ދޭން ފެށުނު ކާޑިއެކް ސެންޓަރުން އެކޯ ކާޑިއޯގްރާމާއި ތްރެޑްމިލް ޓެސްޓިން އަދި ހޯލްޓާ މޮނިޓަރިން ޓެސްޓުތައް ހެދޭނެ ކަމަށް ހެލްތުން ބުނެއެވެ. އަދި އެ ހޮސްޕިޓަލުން 64000 މީހުންނަށް މި ހިދުމަތް ލިބިގެންދާނެ ކަމަށްވެސް ބުނެއެވެ.\nއެ މިނިސްޓްރީން ބުނީ، ކުޅުދުއްފުށިން ސްކޭން ހެދޭނެ އިންތިޒާމް ހަމަޖެހިގެން ދިއުމުން ސްކޭން ހަދަން މާލެއަށް ދާން ކުރަން ޖެހޭ ހަރަދު ބޮޑުތަނުން ކުޑަކުރެވޭނެ ކަމަށެވެ.\nއެ މިނިސްޓްރީން ބުނީ ވޭތުވެދިޔަ އެއް އަހަރު ދުވަހުގެ ތެރޭގައި 74 ބަލި މީހެއްގެ ކާޑިއޯ ޓެސްޓު އެމެޖެންސީކޮށް ހަދަން ޑޮކްޓަރު އަންގާފައި އޮތްކަން ތަފާސް ހިސާބުތަކުން ދައްކާ ކަމަށެވެ. އެ ކޮންމެ މީހަކު ޗާޓާ ފްލައިޓެއްގައި މާލެ ދާނަމަ ކޮންމެ ބަލިމީހަކަށް 125،600 ރުފިޔާ ހަރަދުވާނެ ކަމަށާއި، ޝެޑިއުލްޑް ފްލައިޓެއްގައި ނަމަ ކޮންމެ ބަލިމީހަކަށް 14،966 ރުފިޔާ ހަރަދު ވާނެ ނެކަމަށް އެ ހިސާބުތަކުން ދައްކާ ކަމަށެވެ.\nމިހާތަނަށް އައި އިރު އެވްރޭޖްކޮށް ދުވާލަކު 305 ބަލިމީހުން ހދ. ކުޅުދުއްފުށި ރީޖަނަލް ހޮސްޕިޓަލުން ހިދުމަތް ހޯދާކަމަށާއި އަދި ހޮނިހިރު ދުވަހު އެވްރެޖްކޮށް 650 މީހުން ހިދުމަތް ހޯދާ ކަމަށް އެ މިނިސްޓްރީން މައުލޫމާތުދެއެވެ. އެ ހޮސްޕިޓަލުން ހިދުމަތް ހޯދުމަށް ހދ. ހއ. އަދި ށ. އަތުޅުން މީހުން އަންނަ ކަމަށާއި މިވަގުތު އެ ހޮސްޕިޓަލުގައި 28 ޑޮކްޓަރުންނާއި 78 ނަރުހުންނާއި 16 މެޑިކަލް ޕްރެކްޓީޝަނުން ފަރުވާދެމުން ދެއެވެ.\nކުޅުދުއްފުށި ރީޖަނަލް ހޮސްޕިޓަލުގައި ސީޓީ ސްކޭން އަދި ކާޑިއެކް ސެންޓަރުން މި ހިދުމަތް ދޭން ފަށާފައި ވާއިރު، މީ ސަރުކާރުން ތަރައްގީ ކުރަން ނިންމާފައިވާ5ހޮސްޕިޓަލުގެ މަޝްރޫއުގެ ދަށުން ހިމެނޭ ކަމެކެވެ.\nހަބަރު ސަރުކާރު ސަރުކާރު މަޝްރޫއުތައް ސިއްހަތު


Emme bodu aamdhanee eh The Rock ah | Mihaaru\nފާއިތުވި އެއް އަހަރު އެންމެ ބޮޑު އާމްދަނީއެއް ލިބުނު އެކްޓަރަކީ ރޮކް\n28 އޯގަސްޓް 2019 - 07:582comments\nޖޫން 1، 2018 އިން ޖޫން 1، 2019 އަށް އެކްޓަރުންނަށް ލިބުނު އާމްދަނީގެ ލިސްޓް ތަރުތީބުކޮށް، ފޯބްސް އިން އާންމުކުރި ލިސްޓްގައިވާ ގޮތުން ކުރީގެ ރެސްލިން ތަރި އަދި ދާދި ފަހުން ކައިވެނިކުރި ރޮކަށް ފާއިތުވި އެއް އަހަރު އާމްދަނީގެ ގޮތުގައި ގޮތުގައި 89.4 މިލިއަން ޑޮލަރު ލިބިފައިވެ އެވެ.\nހޮލީވުޑްގެ އެކްޓަރުންގެ ތެރެއިން އެންމެ ޑިމާންޑް ވެސް ބޮޑު އެކްޓަރުންގެ ތެރޭގައި ހިމެނޭ ރޮކް، 47، އެންމެ ފަހުން ފެނިފައި ވަނީ މި މަހުގެ2ގައި ރިލީޒްކުރި "ހޮބްސް އެންޑް ޝޯ" އިންނެވެ. އޭނާގެ ކުރިއަށް އޮތް ފިލްމަކީ ޑިސެންބަރު މަހުގެ 13 ގައި ރިލީޒްކުރާ "ޖުމާންޖީ: ދަ ނެކްސްޓް ލެވެލް" އެވެ.\nފާއިތުވި އެއް އަހަރު އެންމެ ބޮޑު އާމްދަނީއެއް ހޯދި 10 އެކްޓަރުންނަށް ބަލާ އިރު، ލިސްޓްގެ ދެވަނާގައި އޮތީ 76.4 މިލިއަން ޑޮލަރާ އެކު ކްރިސް ހެމްސްވޯތެވެ. ތިން ވަނައިގައި އޮތީ 66 މިލިއަން ޑޮލަރާ އެކު ރޮބަޓް ޑައުނީ ޖޫނިއާ އެވެ.\nލިސްޓްގެ ހަތަރު ވަނަ ލިބުނީ ބޮލީވުޑްގެ އެކްޓަރު އަކްޝޭ ކުމާރަށެވެ. އޭނާގެ އާމްދަނީއަކީ 65 މިލިއަން ޑޮލަރެވެ. އަކްޝޭއަކީ މި އަހަރުގެ ލިސްޓްގައި ހިމެނުނު ހަމައެކަނި ބޮލީވުޑްގެ އެކްޓަރު ވެސް މެ އެވެ.\nޗައިނާ އަށް އުފަން ޗެކީ ޗެން އަށް 58 މިލިއަން ޑޮލަރާ އެކު ލިސްޓްގެ ފަސް ވަނައިން ޖާގަ ލިބުނު އިރު، ހަ ވަނައިގައި ދެ އެކްޓަރަކު ލައްވައިލި އެވެ. އެއީ 57 މިލިއަން ޑޮލަރުގެ އާމްދަނީއާ އެކު ބްރެޑްލީ ކޫޕާ އާއި އެޑަމް ސޭންޑްލާ އެވެ.\nލިސްޓްގެ އަށެކުން ކްރިސް އިވަންސް އަށް 43.5 މިލިއަން ޑޮލަރާ އެކު، ޖާގަ ލިބުނު އިރު، ނުވަ ވަނައިގައި އޮތީ 41 މިލިއަން ޑޮލަރާއެކު ޕޯލް ރޮޑެވެ. ލިސްޓްގެ ފުލުން ވިލް ސުމިތަށް ޖާގަ ލިބުނީ 35 މިލިއަން ޑޮލަރުގެ އާމްދަނީއާ އެކީގަ އެވެ.\nއިތުރު ލިޔުންތައް ބޮލީވުޑް ހޮލީވުޑް ފޯބްސް އަކްޝޭ ކުމާރު ރޮބަޓް ޑައުނީ ޖޫނިއާ\nފޯބްސްގެ އެންމެ ބޮޑު އާމްދަނީ ލިސްޓްގައި އަކްޝޭ


Ep. 11 — Thy Furaanaige Dhirumey | Safuhaa\n"އެހެންޏާ ނުވާކަހަލަ ގޮތެއް ވާތީ މިއުޅެނީ." އައިޒަން އެންމެފަހުން ކިޔައިދޭން ނިންމިއެވެ. މުސްކާން ނޭވާ ހިފަހައްޓާލައިގެން އިނީ އެބުނަން އުޅޭ އެއްޗެއް އަހަން ކެތްމަދުވެފައެވެ."ފާޑަކަށް މުޅިގައި ކަހާތީ މިއުޅެނީ." އައިޒަން އޮޅުންފިލުވައިދިނެވެ. "ދެން..ދެން ކިހިނެތްވާނީ؟ ޑޮކްޓަރަށް ދެއްކިންތަ؟ ޑޮކްޓަރ ކީކޭ ބުނީ؟" މުސްކާން އެސުވާލު ކުރިއިރު ހިމޭނުން ނުހުރެވިގެން ދެކޮޅަށް ހިނގަން ފެށިއެވެ. ހިތް އޭގެ އެންމެބާރު މިނުގައި ތެޅެމުން ދިޔައިރު އަތްފައި ދާހިތްލާލައިފިއެވެ. އައިޒަންއަށް ކަމެއް ވާކަށް އޭނާ ފަހަރެއްގައިވެސް ނޭދެއެވެ. "ކީކޭ ބުނާނީ މުސްކާން. ޑޮކްޓަރަށް ދެއްކިއަސް ފަރުވާ ކުރެވޭ ބަލިތަކެއްނު ރަނގަޅު ކުރެވޭނީ." އައިޒަންގެ އަޑުގައި މޮޅިވެރިކަން ވިއެވެ. އެކަމަކު އެއީ އޭނާގެ އަމިއްލަ ހާލަތާ މެދުގައެއް ނޫނެވެ. އެވާހަކަ އަހައިގެން މުސްކާންއަށް ވާނެގޮތް ލަފާ ކޮށްލެވިފައެވެ. "ތިބުނީ ދެން ޑޮކްއަށްވެސް ނުދައްކަނީއޭތަ؟ ތީ ކިހިނެތް ރަނގަޅުވާނެ ގޮތެއް. އެޓްލީސްޓް އެމީހުން ބުނާ އެއްޗެއް އެނގިދާނެއެއްނު. އަހަރެންވެސް ނުބުނަމޭ އަޒްގެ ބަލި އެމީހުންނަށް ރަނގަޅު ކުރެވޭނެއެކޭ. އެކަމަކު ތި ކެހުން މައިތިރި ކޮށްލެވޭވަރުގެ ފަރުވާއެއް ދިފާނެއެއްނު." ރައްދުދިންއިރު މުސްކާންއަށް ރޮވޭގޮތްވިއެވެ. އުންމީދު ނެތް ބަލީގައި އައިޒަން ދެންވީ އެއްވެސް ވޭނަކަށް ލުއި ނުހޯދާ ހުންނަން ހެއްޔެވެ؟ ނޫނެކެވެ. އެއީ އެގޮތަށް ހިނގަން ދޫކޮށްލެވޭނެ ކަމެއް ނޫނެވެ.\n"ކަންބޮޑުނުވެބަލަ ބޭބީ ގާރލް. ލުއި ވާ ކަހަލަ ބޭހެއް ހަދައިގެންނޭ މަންމަ އައިސް އެއުޅެނީ. އިރާދަ ކުރެއްވިއްޔާ ރަނގަޅުވެދާނެ އިރުކޮޅަކުން. މިވަގުތު އިހަށް ބާއްވަނީ އިނގޭ. މަންމަ އެބަ ގޮވާ. ދެން މިކަމާ ނުވިސްނާ ބަސްއަހައިގެން ނިދާލާ!" އައިޒަން ޖަވާބަކަށްވެސް މަޑުކުރުމަކާ ނުލާ ފޯނު ކަނޑާލުމުން އެފޯނު ކަންފަތުން ނައްޓާލައިގެން މުސްކާން ޖެހިގަތީ އެނދަށެވެ. ހިމޭނުން އިނދެ ތުންފިއްތާލެވުނުއިރު ލޮލުން ކަރުނަ އަންނަން ފެށިއެވެ. އެރޭ އޭނާއަށް ރަނގަޅަށް ނުވެސް ނިދުނެވެ. ހިތްހަމަޖައްސާލަން ބޭނުންވިއަސް އެކަމެއް ނުވިއެވެ. ހިތަށް އަރަނީ އައިޒަންއަށް ވާ އުދަނގުލުގައި ނުނިދިގެން އުޅޭނެ ގޮތެވެ. އެވަގުތު އޭނާ ހުންނަން ބޭނުންވި މަޤާމަކީ އައިޒަންގެ އެންމެ ގާތުގައެވެ. ކުރެވޭނެ ކަމެއް ނެތިއްޔާ އެހަށިގަނޑުގައި ފިރުމައިދިނަސް ކީއް ހެއްޔެވެ؟\nއެންމެ ނުބައި ގަޑިއަށް ނިދި ފުންވުމުގެ ނަތީޖާއެއްގެ ގޮތުން މުސްކާންއަށް ފަތިސް ނަމާދަކަށް ނުހޭލެވުނެވެ. ލޯ ހުޅުވާލިއިރު އަލި ކަމުން ގަޑި ބަލާލީ ހައިރާންވެފައި އޮވެގެންނެވެ. އެވަގުތު އޭނާއަށް ފުންމައިގެން ތެދުވެވުނީ ސުކޫލަށް ދާ ގަޑި ކައިރިވެފައި ހުއްޓާ ފެނިގެންނެވެ. އަދި އޭނާ ނިދިއިރު ރާވައިގެން ހުރީ ސުކޫލަށް ދިއުމުގެ ކުރިން އައިޒަންގެ ހާލު ދެކެލަން ދިއުމަށެވެ. މިވީގޮތުން ދެން އައިޒަން ފެންނާނީ ހަވީރެވެ. ހިތް ނުތަނަވަސްވެފައި ހުރެގެން ތައްޔާރުވެ ނިމުނުއިރު މަންމަ ނާސްތާ ކުރަން ގޮވާ އަޑު އިވުނެވެ. މުސްކާން ނިކުމެ ހަމައެކަނި މައިލޯތަށި ދަމާލައިގެން ދުވެފައި ދިޔައީ ވަގުތު ނެތްކަން މަންމައަށް އަންގައިދީފައެވެ.\nކުލާސް ނިންމި ގަޑިއަށް މާހެފުމުގެ ވާހަކަ ހޫނުވިއެވެ. ދެކޮޅު ހަދަން ނުކެރިގެން އެއްބަސްވިއެއް ކަމަކު މުސްކާންގެ ހިތް އޮތީ އެހެން ތަނެއްގައެވެ. އެކުވެރިންނާއެކު އެހުރިހާއިރު އުޅުނުއިރު އޭނާ އެންމެ ގިނައިން ކުރި ކަމަކީ އަތުކުރީ އޮތް ގަޑިއަށް ބެލުމެވެ. އަވަސް އަރުވާލައިފައި އަންނަމުން މިއަދު ފޯނު ގެންނާކަށްވެސް ހަނދާނެއް ނުވިއެވެ.\nހަވީރުވެގެން އައިއިރު ވިއްސާރަ ކުލަ ދައްކަން ފެށިއެވެ. އުޑުމަތި ބަނަވެ ވާރޭ އަންނަން އުޅޭކަން އިޢުލާން ކޮށްފިއެވެ. މުސްކާން ގެއަށް ވަންއިރު ވަރުބަލި ކަމުންވެސް ހީވަނީ އެހެން ކަމެއް ހެންނެވެ. އެކަމަކު ފުރަތަމަވެސް އޭނާ އަޞުރު ނަމާދު އަދާކުރިއެވެ. މަޣްރިބަށް ބަންޤި ގޮވީ މުސައްލަ މަތީ އިންތިޒާރުގައި އިންދައެވެ. އިރުކޮޅަކުން ބޭރަށް ނިކުތްއިރު ވާރޭގެ އަޑު އިވެން ފަށައިފިއެވެ. މުސްކާން ފޯނު މުށަށް ލައިގެން އައިސް އިށީންދެލީ ސިޓިންރޫމް ސޯފާގައެވެ. ފޮތިގަނޑު ކަހާލައިފައި ހުރުމުން ބޭރުގެ ތޫފާން ރީތިކޮށް ފެންނަން ފެށިއެވެ. ވަޔާއެކު އަންނަމުންދިޔަ ވާރޭގެ ހަމަލާތަކަށް ކެތް ނުކުރެވިގެން ގަސްތައް ހެލިފެލިވާތަން ފެނުމުން ހިތުގައި ހަމްދަރްދީ އުފެދުނެވެ. ފޯނު ރިންގްވާން ފެށީ އައިޒަންއަށް ގުޅަން ނަންބަރު ޖަހަނިކޮށެވެ.\n"ހެލޯ އަޒް." އެންމެ ރިންގަކުން މުސްކާން ފޯނު ނަގާފައި އަވަސް އަވަހަށް ކިޔައިލިއެވެ. ޖަވާބުގައި އެކޮޅުން އައިޒަން ހަލޯއޭ ކިޔައިލި އަޑާއެކު ހުރިހާ ނާރުތަކަށް ފިނިވެލީ މިވިއްސާރައިގައި ވެހެމުންދިޔަ ފެނުން ބިންގަނޑަށްވެސް ފިނިވެލާނެ ފަދައިންނެވެ. އެކަނި އައިޒަންގެ އަޑުންވެސް އޭނާގެ ނުތަނަވަސްކަމަށް ޝިފާ ލިބިއްޖެއެވެ. އައިޒަންގެ ހާލު އިހަށްވުރެ ރަނގަޅު ކަމަށް ބުނުމުން ހިތްހަމަޖެހިގެން އިރުކޮޅަކު ވާހަކަދައްކާލައިފައި ބޭއްވީ ފަހުން ގުޅާ ގޮތަށެވެ. އެރޭ އިޝާ ނަމާދަށްފަހު މުސްކާން ކައިގެން ކޮޓަރިއަށް ވަން މީހާ މެންދަން ވަންދެން އެނދަށް އަރާ އޮތީ ފޯނުގައެވެ. އެންމެފަހުން ނިދެމުން ގޮސް ފޯނު އަތުން ދޫވެގެން އެނދުމައްޗަށް ވެއްޓުނު އިރެއްވެސް ނޭނގެއެވެ.\nއެނޭވާގެ އަޑު އަހަން އައިޒަން އޮވެފައި އިރުކޮޅަކުން ހިނިތުންވެލައިފިއެވެ. އޭނާ ފޯނު ކަނޑާލައިފައި ތެދުވެގެން ކޮޓަރިން ނިކުތްއިރު އިޝާން ސިޓިންރޫމްގައި އިނެވެ. "އަޒްނުނިދަންތަ؟" އިޝާންގެ މޫނުގައިވި ނުތަނަވަސްކަން ފޮރުވާލަން މަސައްކަތް ކުރަމުން ވާހަކަދެއްކިއެވެ. "ކޮންކަމަކާ އޮފްވެފަ ތިއިނީ؟" އިޝާން އެހާ މަސައްކަތް ކުރީމައިވެސް އައިޒަންއަށް ސިއްރެއް ނުވިއެވެ. "ސިއްރުން ކަމެއް ހިންގާލައިގެން ދޯ ތިއުޅެނީ." އިޝާން ނުބުނަން އިނުމުން އައިޒަންއަށް ޝައްކުވިއެވެ. އޭނާ ދިމާކޮށްލައިފައި ކައިރީގައި އިށީންއިރު އިޝާން ފުން ނޭވައެއް ދޫކޮށްލިއެވެ. "ހިތަށް އަރަނީ ހުރިހާ އަންހެންކުދިންނަނީ މުސްކާން ކަހަލަ ކުދިންނަށް ނުވަނީ ކީއްވެބާއޭ." އިޝާން އިއްވައިލިއެވެ. "ހުރިހާ ކުދިންނާ މުސްކާން އެއްގޮތް ވާނީ ކިހިނެތް؟ ވަންޕީސްއެކޭ އަހަރެން ހޯދައިގެން މިއުޅެނީ." އައިޒަން ދިން ޖަވާބުން އިޝާން އެއްބަސްވެ ބޯޖަހާލިއެވެ.\n"ދެން ބުނެބަލަ ކިހިނެތް ވެގެން ތިއުޅެނީ؟" އައިޒަން އިތުރަށް ބާރު އެޅިއެވެ. "އޭނައަށް ކިޔަނީ ޝިފްރާ. ދެމީހުން ރަތްޓެހިވިތާ މަންތެއް ކިރިޔާ މިވީ. އެކަމަކު މިހާރުވެސް އިރުއިރުކޮޅާ ޒުވާބުކޮށްފަ ރުޅިވެފަ ރަތްޓެހިވާތަން މިފެންނަނީ." އިޝާން ކިޔައިދިނެވެ. އަންހެން ކުދިންގެ ކަންތަކުގައި މާބޮޑު ތަޖުރިބާތަކެއް ކުރެވިފައި ނެތުމުން އައިޒަން ހަމައެކަނި ބުނެލީ ވަގުތު ދެނިކޮށް ފަހުން ރަނގަޅުވެދާނެ ކަމުގައެވެ. އޭނާ އެކުވެރިޔާގެ ކޮނޑުގައި ޖަހާލައިފައި ތެދުވެ ފެންބޯން ކާކޮޓަރިއަށް ވަންއިރު އިޝާން އަނެއްކާވެސް އިސްޖަހައިގެން ފުން ވިސްނުމެއްގައި އިނެވެ.\nޖެހިގެން އައި ދުވަހުގެ އިރު އަރައިގެން އައިއިރު އަދިވެސް ވިއްސާރައިގެ ކުލަވަރު މުޅިން ނުފިލައެވެ. ދޭތެރެއަކުން ވާރޭ ހުއްޓާފައިވެސް އަނެއްކާ ވެހެން ފަށައެވެ. މުސްކާންއަށް ވަގުތު ވެގެން ހަވީރު ގްރީންލޭންޑަށް ދިޔައިރު ސިޓިންރޫމްގައި ސަނާ އިނެވެ. އައިޒަންގެ ވާހަކަ އެހުމުން ސަނާ ދިން ޖަވާބުން ސިހުމެއް ލިބުނެވެ. އައިޒަން މިހާތަނަށްވެސް މަދު ވަގުތެއް ނޫނީ ކޮޓަރީގައި ހޭދަނުކުރާ މީހާ މިއަދު ކޮޓަރީގައި އޮތީ އަނެއްކާ ހާލު ގޯސްވީ ހެއްޔެވެ؟ ހަލުވި ފިޔަވަޅު ތަކެއްގައި ގޮސް ކޮޓަރި ހުޅުވާލިއިރު ލޯމަރާލައިގެން އޮވެފައި އައިޒަން ލޯ ހުޅުވައިލިއެވެ. ނުބުންޏަސް އެމޫނުން މުސްކާންއަށް ވަރުބަލިކަން ފެނުނެވެ. އައިޒަން ރަނގަޅޭ ބުނެ އޭނާގެ ހިތްހަމަ ޖައްސައިދިނަސް ހާލު އެވަނީ އިތުރަށް ދަށަށް ދާން ފަށައިފައެވެ. އެކަމަކު އެޝަކުވާ ކޮށްގެން ހިތް ނުތަނަވަސް ކުރާކަށް މުސްކާން އެވަގުތު ބޭނުމެއް ނުވިއެވެ. އުފާވެރި ކަމަކީ ހަމައެކަނި ހެޔޮ ސިއްހަތެއްގައި ހުންނަ ދެމީހަކު ބައްދަލުވެ ދެކެވޭ ލޯބީގެ ވާހަކަތަކެއް ނޫނެވެ. ބަލިހާލުގައި އޮތް ލޯބިވެރިޔާގެ މޫނު ފެންނަ ހިސާބުގައި ކައިރީގައި އިނުމަކީވެސް އޭނާއަށް މިއަދު އެންމެ ބޮޑެތި އުފާތަކު ތެރެއިން އުފަލެކެވެ.\n"ހާދަ މިސްވެގެންނޭ މިއައީ. އެކަމަކު އަޒް ތި އޮންނަނީ ކޮޓަރީގަ. ހިނގާބަލަ ބޭރަށް ޖައްސާލަން." މުސްކާން ހިނިތުންވެފައި ގޮސް އައިޒަންގެ މަގަތުގައި އިށީންދެ އަތުގައި ހިފައިލިއެވެ. ދެކޮޅު ހެދުމަކާނުލާ އައިޒަން ތެދުވުމުން މުސްކާން ހިތްހަމަ ޖެހުނެވެ. ދެމީހުން އަތާއި އަތް ގުޅުވާލައިގެން ނިކުތްއިރު ނާޝިދުމެން ދެމަފިރީންވެސް ސިޓިންރޫމްގައި ތިއްބެވެ. "ކޮންތާކަށް ދާނީ މިގަޑީގަ؟" ސިޑިން ފައިބަމުން މުސްކާން އެހިއެވެ. އޭރު ތިރީގައި ތިބި މީހުންގެ ނަޒަރު އެދެމީހުންނަށް ހުއްޓިފައި ހުއްޓެވެ. "ހިނގާ އިޝާން ކައިރިއަށް ދާން. އޭނަ ބުނި ހަވީރުން އެގެއަށް ޖައްސާލަ ބަލާށޭ." އައިޒަންގެ ހިޔާލު މުސްކާންއަށްވެސް ކަމުދިޔައެވެ.\n"ޗެރީ ބްލޮސޮމް"އަށް އައިޒަންމެން ދިއުމުން އެންމެން އައިސް އެދެމީހުން ވަށައިލިއެވެ. އިޝާންގެ މައިންބަފައިންގެ އިތުރުން ދެން ހުންނަނީ އިޝާންގެ ކޮއްކޮ އިމާރާއެވެ. ހަފްނާ ސައިތައްޔާރު ކުރަން ދިޔައިރު ފަހަތުން އިމާރާވެސް ވަނެވެ. ސަމީރު އިނީ އެދެމީހުން ސޯފާގައި ބައިތިއްބައިގެން އެމީހުންނާ ވާހަކަދައްކާށެވެ. އިޝާން އައީ އޭގެ ކުޑައިރުކޮޅެއް ފަހުން ބޭރުންނެވެ. ސައިގެ ވަގުތު މޭޒުމަތީ އެހުރިހާ އެއްޗެއް ހުރެވެސް އައިޒަންއަށް ކެވޭ ކަހަލަ މަދު އެއްޗެއް ހުރުމުން މުސްކާން ހިތަށް ތަދުވިއެވެ. އޭނާއަށް ފާހަގަވީ އެވަގުތު އިޝާން ކަންތައް ކުރި ގޮތެވެ. އައިޒަން ފަދައިން އޭނާވެސް ބުއީ އެތަނުން ޖޫސްތައްޓެކެވެ. ދެން ކޮށާފައި ހުރި މޭވާއިން އާފަލު ފޮއްޗެކެވެ. އައިޒަންއަށް އިޝާން ބަހައްޓާ ހާއްސަކަން ފެނިފައި ހިތާއި ހިތުންނަމަވެސް މުސްކާންއަށް ތައުރީފް ކޮށްލެވުނެވެ. އިޝާންއާމެދު ހިތުގައި އޮތް ޤަދަރު ދެގުނައަށް އުފުލިއްޖެއެވެ.\nސައިން ނިމިގެން އެމީހުން އެރީ މައްޗަށެވެ. އިޝާންގެ ކޮޓަރިން ނިކުމެވޭ ބެލްކަނިކޮޅު ހިތްފަސޭހަ ކަމުން ދޫކޮށްފައި އަންނަ ހިތެއްވެސް ނުވިއެވެ. ކުޑަވަރެއްގެ ބަގީޗާއެއްހެން ސިފަ ކުރެވޭ ގޮތަށް މާމެލާމެލި ހައްދާފައި އޮތްއިރު ދުރުން ރާޅުތައް ފެންނަން އޮތް ގޮތުން ނިކަން ހިތްގައިމެވެ. ބީޗް ގޮނޑީގައި އައިޒަން ބައިންދާފައި އިޝާން އެވަގުތުވެސް ހުރީ ކޮޅަށެވެ. މުސްކާން އައިޒަންގެ މަގަތުގައި އިނެވެ. ދެއެކުވެރިން އައިޒަންގެ މަސައްކަތުގެ ވާހަކަ ފަށައިގެން ކުރިއަށް ދިއުމުން އޭނާ އަޑު އަހަން އިނެވެ.\nރޯދަމަސް ފެށިގެން އައިއިރު އައިޒަންގެ ހާލަތު ދިޔައީ ހައްތަހާ ދަށަށެވެ. ނަތީޖާއެއްގެ ގޮތުން އައިޒަންއަށް ރޯދައެއްވެސް ނުހިފެއެވެ. އެކަމާއި ދެރަވެގެން އަބަދު ސަނާ ކައިރީ ކިޔާ އަޑު މުސްކާންއަށްވެސް ބައެއް ފަހަރު އިވެއެވެ. ކިރިޔާވެސް ދެވެންޏާ މިހާރުވެސް ނަމާދަށް ދަނީ މިސްކިތަށެވެ. އެކަމަކު މާބޮޑަށް ވަރުބަލި ދުވަހެއް ވެއްޖެއްޔާ ގޭގައިވެސް ނަމާދު ކުރެއެވެ. އިމްތިހާނު ކުރިމަތި ވެގެން އުޅޭތީ މުސްކާންއަށްވެސް ބޭނުންވާ ހުރިހާ ގަޑިއެއްގައި އެގެއަށް ދެވޭކަށް ނޯވެއެވެ. އެކަމަކު ކިރިޔާވެސް ވަގުތެއް ވާއިރަށް އޭނާ އަވަހަށް އައިޒަން ދެކެން ދެއެވެ.\nއެއްރެއަކު އެގޭގައި އޮތް ތަރާވީހަކަށް މުސްކާން ދިޔައިރު އައިޒަން ކޮޓަރިތެރޭގައި އިނީ މަސައްކަތެއްގައެވެ. މޫނުމައްޗަށް ބަލައިލުމުން ތަންކޮޅެއް ހާލު ރަނގަޅުކަން އެނގުނެވެ. މުސްކާން ހިތްހަމަ ޖެހިފައި ހުރެގެން ސުވާލު ކުރީ ކުރަމުންދިޔަ މަސައްކަތާއި ބެހޭގޮތުންނެވެ. އައިޒަން ބުނީ އެއީ އަލަށް ހުޅުވުމަށް ތައްޔާރު ވަމުންދާ ރިސޯޓެއްގެ މަސައްކަތް ކަމުގައެވެ. އަދި އެތަން ހުޅުވުމުން އައިޒަން ބޭނުން ނަމަ އޭނާގެ ކައިވެނީގެ ހަފްލާ ބާއްވަން އެމީހުން އެތަނުގެ ދެގުނަ ދަށް އަގަކަށް ދޭން މިހާރުވެސް ހުށައަޅާފައި އޮތް ވާހަކައެވެ. ކައިވެނީގެ ލަފްޒާއެކު މުސްކާންގެ ތުންފަތަށް ހިނިތުންވުން ވެރިވެގެން އައިއިރު ކުޑަކޮށް ގުދުވެފައި އައިޒަންގެ ކޮނޑުގައި ދަތްދޮޅި އަޅުވާލައިފިއެވެ.\n"އައި ލަވް ޔޫ އައިޒަން ނާޝިދު." މުސްކާން އުފާވެރި އަޑަކުން އައިޒަންގެ ކަންފަތްދޮށުގައި ކިޔައިލިއެވެ. "އައި ލަވް ޔޫ މޯ.. މުސްކާން." އައިޒަންގެ މަސައްކަތް ހުއްޓާލައިފައި އެދެއަތުގައި ހިފާލައިގެން އިނދެ ރައްދު ދިނެވެ. އައިޒަން ތެދުވަން އުޅުމުން މުސްކާން ދުރަށް ޖެހިލާފައި އެފުރުސަތު ދިނެވެ. އެވަގުތު އައިޒަން ތެދުވެ ހިންދެމިލާފައި ފުރަތަމަވެސް މުސްކާންގެ ނިތުގައި ބޮސްދިނެވެ. އައިޒަން އާންމުކޮށް ކުރާ ކަމަކަށް ވިއަސް އެވަގުތުވެސް މުސްކާން ނާރުތަކުގައި ފޮނި ފޮނި ރާޅެއް ދުވެލިއެވެ. އައިޒަންގެ އެހަރަކާތަކީ އޭނާއަށް އެންމެބޮޑު އުފަލެއް ލިއްބައިދޭ އެއް ކަންތަކެވެ. ލޮލަށް އުފާވެރި ކަމުގެ މުތީތައް އެއްވާން ފެށުމުން މުސްކާން އަވަހަށް މޫނު ފޮރުވައިލީ އައިޒަންގެ މޭގައެވެ.\nތިރިއަށް ގޮސް މޭޒުދޮށުގައި އިށީންއިރު ފުރަތަމަ ފަހަރަށް ކޮންމެ މީހެއްގެ މޫނުގައިވާ ފޮރުވައިފާ ހިތާމައެއްގެ ކުލަވަރު މުސްކާންއަށް ފާހަގަވިއެވެ. އައިޒަންއަކީ ބަލި މީހެއްކަން ނާންގައި އުޅެން އެންމެ އިސްކަންދޭ ނާޝިދުވެސް މިރޭ އެކަމެއް ހަނދާނެއް ނެތެވެ. އައިޒަން އައުމުން އައިޒަންއަށް ގޮނޑި ދަމައިދީފައި އިށީނުމުން ހުރިހާ ސަމާލުކަމެއް ހުރީ އެދަރިފުޅަށޭ ބުނެގެން ދޮގަކަށް ނުވާނެއެވެ. އެކަމަކު އައިޒަން މަސައްކަތް ކުރަމުން ދިޔައީ ނެތް ހިތްވަރުންވެސް ހަމަޖެހޭ ގޮތް ދެއްކުމަށެވެ. ލީވާންމެން ދެއްކި ވާހަކައިގައި ބައިވެރިވާން ދޭތެރެއަކުން ބަހެއް އިތުރުކޮށްލާފައި ގަދަކަމުން ހިނިގަނޑެއް ޖަހައިލައެވެ.\n"އަޒް އަހަރެން ބޭނުމެއް ނޫން މިރޭ ގެއަށް ދާކަށް. މިގޭގަ އަޒް ކައިރީ އޮންނަން ބޭނުމީ." ކާކޮޓަރިން ނިކުމެ ސިޓިންރޫމްގައި ދެމީހުން އެކަނިވި ވަގުތު މުސްކާން ބުނެލިއެވެ. " އަހަރެން މާ ބަލީ ކަމަށް ހީކޮށްފަ ދޯ ނުދާން ތިއުޅެނީ. މުސްކާން ތިހީކުރާހާ ގޯހެއް ނޫނޭ އަދި." އައިޒަން މަސައްކަތް ކުރީ ސިއްރުކުރާށެވެ. "އަޒް ކީއްވެތަ އަހަރެންނަށް ސިއްރު ކުރަން ތި މަސައްކަތް ކުރަނީ؟ އަހަރެން އަޒްއާ ރަތްޓެހިވީއިރު އެއްފަހަރުވެސް ޝަރުތުކުރިންތަ އަހަރެން އަޒް ބޭނުމީ އެކަނި ހެޔޮހާލުގަ ހުންނައިރުއޭ. އިޓްސް އޯކޭ ޓު ޓެލް، ޔޫއާ ނޮޓް އޯކޭ. އަހަރެން ދެރަވާނީ އަޒް އަހަރެންނަށް ސިއްރު ކުރަންޏާ. އޭގެ ބަދަލުގަ އަހަރެން ބޭނުމީ އަޒްގެ ހުރިހާ ކަމެއް އެނގިގެން އެންމެ ކައިރީގައި ހުންނަން. ވެވުނުވަރަކުން އެހީވާން. އަހަރެން ބޭނުމީ އަހަރެންނަކީ އަޒްއަށް ބޭނުންތެރި މީހަކަށް ވާން." މުސްކާންގެ ވާހަކަ ނުނިމެނީސް އައިޒަން އޭނާގެ އަނގަމަތީ އަތް އަޅާލުމުން މެދުކެނޑުނެވެ. ކަންބޮޑުވެފައިވާ ދެލޮލުން ބަލަން އިންދާ އައިޒަން އޭނާ ކޮޅަށް ނަގާފައި ގެންދަން ފެށީ ސިޑިއާ ދިމާއަށެވެ. މުސްކާން ހައިރާންވެފައި ހުއްޓާ އައިޒަން އޭނާ ކޮޓަރިއަށް ގެންގޮސް އެނދުގައި ބައިންދާފައި ލެޕްޓޮޕް ގެނެސް އެނދުމަތީ ބަހައްޓަމުން ސްކްރީނުގައި އިން ފޮޓޯގަނޑެއް ދައްކާލުމުން މެއަށް ފިނިވިއެވެ. މެރޫން ކުލަ އާއި ކަޅުކުލަ ބޭނުންކޮށް ހަދާފައިވާ ކައިވެނީގެ ކާޑު ވަރަށް ޝާހީވެފައި ރީއްޗެވެ.\n"މިއަދު މީތި ލިބުނީ. މުސްކާންއަށް ދައްކާފަ އޯޑަރ ދޭން މިހުންނަނީ. އެހެން މީހުންނަށްވެސް ވަރަށް ކަމުގޮއްސަ ހުރީ." އައިޒަން އޮޅުންފިލުވައި ދިންއިރު މުސްކާން ބޯޖަހައިލީ އެކާޑު ކަމުދާކަން ހާމަކުރުމަށެވެ. "މުސްކާންގެ ހެދުން ފަހާނެ މީހަކުވެސް މަންމަ ހަމަޖައްސައިފި. މަންމަ އަދި އެވާހަކަ ދައްކާނެ." އައިޒަން އެވާހަކަތައް ކިޔައިދިންއިރު ބޭނުމަކަށް ވީ މުސްކާން ހިތްހަމަޖައްސައި ދިނުމެވެ. އިތުރަށް އެދެމީހުންގެ ދުރުގައި ހުންނަންވީ ދުވަސްތައް ނިމުމަކަށް އަންނަކަމުގެ ޔަޤީންކަން ދިނުމެވެ.\n"އެހެންވީމަ ދެން ދުވަހަކުވެސް ހިތަށް ނާރުވާތީ ތީ އަހަރެންނަށް ބޭނުންތެރި ކުއްޖެއް ނޫންކަމަށް. ތެދަށް ބުނަންޏާ އަހަރެންނަށް ދިރިހުރުމުގެ އުންމީދު އާކޮށްދޭ ފަރާތަކީ ތީ. އަހަރެންގެ ފުރާނައިގެ ދިރުމަކީ ތީ. މާދަން ވާނެނަމަ މާދަންވެސް އަހަރެން މުސްކާންއާ ކައިވެނި ކުރަން ތައްޔާރު." އައިޒަން ލެޕްޓޮޕް ދުރަށް ޖައްސާލައިފައި އެނބުރި މުސްކާންގެ ދަތްދޮޅީ ހިފައިގެން އިނދެ ހަތަރުކަޅި ހަމަކޮށްފައި ބުނެލިއެވެ.


5 aharun million akah vaane gothuge fotheh nerefi | Mihaaru\nފަސް އަހަރުން މިލިއަނަރަކަށް ވާނެ ގޮތް ކިޔައިދޭ ފޮތެއް ނެރެފި\n05 ޖުލައި 2019 - 13:59 29 comments\nފަސް އަހަރުން މިލިއަނަރަކަށް ވެވިދާނެ ގޮތަކާ ގުޅޭ ގޮތުން މައި ކޮލެޖުގެ ޗެއާމަން އަހުމަދު މުއްތަކީ ލިޔުއްވި ފޮތެއް އިއްޔެ ނެރެފި އެވެ.\nހޮޓެލް ޖެންގައި ބޭއްވި ރަސްމިއްޔާތުގައި "ދަ ފައިވް އިޔަ މިލިއަނަޔާ ޕްލޭން" ނެރެދެއްވީ ހަޔަ އެޑިއުކޭޝަންގެ ސްޓޭޓް މިނިސްޓަރު މުހައްމަދު ހާޝިމެވެ.\nއެމެޒޯން އާދި ކިންޑާ އިން ވެސް ގަންނަން ލިބޭ، އިނގިރޭސި ބަހުން ލިޔެފައިވާ 97 ސަފުހާގެ ފޮތުގައި ތަފާތު ހިޔާލުތައް ހޯދާނެގޮތާއި އަތުގައި ފައިސާއެއް ނެތަސް މަސައްކަތްކުރާނެ ގޮތް ކިޔައިދީފައިވެ އެވެ. އަދި ކާމިޔާބީއާ ހަމައަށް ވާސިލްވި ބައެއް މީހުންގެ ވާހަކަތައް ވެސް ހިއްސާކޮށްފައިވެ އެވެ.\nމައި ކޮލެޖުގެ ޗެއާމަން މުއްތަކީ ލިޔުއްވި ފޮތް ނެރުމަށް ބޭއްވި ރަސްމިއްޔާތުގައި އޭނާ ވާހަކަދައްކަނީ.-- ފޮޓޯ: މައި ކޮލެޖު\nމީގެ 13 އަހަރު ކުރިން އުފެއްދި މައި ކޮލެޖުގެ 19 ގޮފި މިހާރު ވެސް ރާއްޖޭގެ އެކި ހިސާބުތަކުގައި ހިންގަ އެވެ. އަދި އެތަނުން ކޮންމެ އަހަރަކު ވެސް ހާހެއްހާ ދަރިވަރުން ދަސްވެނިވެ އެވެ. އަދި މި ސަރަހައްދުގެ އެހެން ގައުމުތަކުގައި ވެސް މައި އިންޓަނޭޝަނަލް ސްކޫލުތައް އަންނަނީ ހިންގަމުންނެވެ.\nމުއްތަކީ ވިދާޅުވީ މިލިއަނަރަކަށްވާނެ ގޮތުގެ ފޮތް ލިޔުމުގެ ހިޔާލު އައީ ސެމިނާއެއްގައި އޭނާ ދެއްކެވި ވާހަކަތަކެއްގެ ސަބަބުން ކަމަށެވެ. އެގޮތުން އެ ސެމިނާގައި ބައިިވެރިވި މީހަކު ވަނީ މިލިއަނަރަަކަށް ވާނެ ގޮތުުގެ ފޮތެއް ލިޔެދިނުމަށް އެދިފަ އެވެ.\nއިތުރު ލިޔުންތައް މަތީ ތައުލީމު މައި ކޮލެޖް


SunOnline: Inter milan aa evvarukoh Napoli final ah\nޢަބްދުﷲ އައިމަން 14 Jun 2020, 10:37\nއިޓާލިއަން ލީގު ކަޕުގެ ސެމީގައި އިންޓަމިލާން ކޮޅަށް މާޓެންސް ޖެހި ގޯލަށްފަހު އޭނާ އުފާފާޅު ކުރަނީ: އެ މެޗު ނިމުނީ 1-1 ގެ ނަތީޖާއަކުން އެއްވަރު ވެގެން\nއިޓާލިއަން ކަޕްގެ ސެމީ ފައިނަލުގެ ދެވަނަ ލެގްގައި ރޭ އިންޓަ މިލާނާ އެއްވަރުކޮށް އެގްރިގޭޓް މޮޅަކާ އެކު ނަޕޯލީއިން މުބާރާތުގެ ފައިނަލުގެ ދެވަނަ ޖާގަ ހޯދައިފި އެވެ.\nނަޕޯލީގެ ސްޓޭޑިއޯ ސެން ޕައޮލޯ ސްޓޭޑިއަމުގައި ރޭ ކުޅުނު އެ މެޗު ނިމުނީ 1-1 ގެ ނަތީޖާއަކުން ދެ ޓީމު އެއްވަރުވެގެންނެވެ. މި ނަތީޖާއާއެކު ނަޕޯލީ ފައިނަލުން ޖާގައެއް ހޯދީ 2-1 ގެ އެގްރިގޭޓަކާ އެކު އެވެ. އެ ޓީމުން ވަނީ މި ދެ ޓީމުގެ ފުރަތަމަ ކުރިމަތިލުމުގައި 0-1 ގެ ނަތީޖާއަކުން ކުރި ހޯދައިފަ އެވެ.\nރޭގެ މެޗުން ލިބުނު ޕޮއިންޓާއެކު ނަޕޯލީއިން ފައިނަލަށް ދަތުރު ކުރި އިރު އެ ޓީމާ ދެކޮޅަށް އެ މެޗުގައި ނުކުންނާނީ ވޭތުވެ ދިޔަ ތިން އަހަރުވެސް އިޓާލިއަން ކަޕުގެ ފައިނަލުގައި ކުޅުނު ޔުވެންޓަސް އެވެ. ޔުވެންޓަސް ފައިނަލަށް ދަތުރު ކުރީ ހުކުރު ދުވަހުގެ ރޭ އޭސީ މިލާނާ ދެކޮޅަށް ކުޅުނު މެޗުން އެއްވަރުކޮށް އަވޭ ގޯލުގެ ތަފާތަކުންނެވެ.\nތިން މަސް ދުވަހުގެ މެދުކެނޑުމަކަށްފަހު އިޓަލީގެ ފުޓުބޯޅަ ފެށި އިރު ނަޕޯލީއާއި އިންޓައިން ރޭ ކުޅުނު މެޗުގައި ދެ ޓީމުގެ ފަރާތުން ވެސް ފެނުނީ ވާދަވެރި ހަމަހަމަ ކުޅުމެކެވެ. ސަޕޯޓަރުން ނުވައްދާ ކުޅުނު އެ މެޗުގައި ފުރަތަމައިން ގޯލު ޖަހައި ލީޑު ނެގީ އިންޓައިންނެވެ.\nދާދި ފަހުން ޓޮޓެންހަމުން އެ ޓީމަށް ބަދަލުވި ކްރިސްޓިއަން އެރިކްސަން އިންޓައަށް އެ ގޯލު ޖަހައިދިނީ މެޗުގެ ދެވަނަ މިނަޓުގައެވެ. އެ ގޯލާއެކު އިންޓައިން މޮޅެއްގެ އުންމީދުގައި ހުއްޓާ ނަޕޯލީއިން މެޗުގެ ނަތީޖާ ހަމަހަމަ ކުރީ ފުރަތަމަ ހާފު ނިމެން ދަނިކޮށް ޑްރައިސް މާޓެންސްގެ ގޯލަކުންނެވެ.\nމި ގޯލާއެކު މާޓެންސްއަށް ވަނީ ނަޕޯލީގެ ކުލަބު ރެކޯޑެއް މުގުރާލެވިފަ އެވެ. އެގޮތުން ރޭގެ ގޯލާ އެކު މާޓެންސް ވަނީ މީގެ ކުރިން ކުލަބުގެ އެންމެ ގިނަ ގޯލު ޖަހާފައިވާ މަރެކް ހެމްސިކްގެ 121 ގޯލު ފަހަނަ އަޅާ ގޮސްފަ އެވެ. މާޓެންސް ނަޕޯލީއަށް މިހާތަނަށް 122 ގޯލު ޖަހައިދީފައިވާ އިރު އޭނާއަކީ މިހާރު އެކުލަބުގެ އެންމެ ގިނަ ގޯލު ޖެހި ކުޅުންތެރިޔާ އެވެ.\nމެޗަށްފަހު ވާހަކަ ދައްކަމުން ނަޕޯލީގެ ކޯޗު ގެނާރޯ ގަޓޫސޯ ބުނީ މެޗުން ލިބުނު ކާމިޔާބީއަކީ ބޮޑު އުފަލެއް ކަމަށާއި، މިކާމިޔާބީ ހަދިޔާ ކުރާނީ މި މަހުގެ ކުރީކޮޅު މަރުވި އޭނާގެ އަންހެން ކޮށްކޮއަށް ކަމަށެވެ.\n"އަހަރެން މި ކާމިޔާބީ ހަދިޔާ ކުރަން ބޭނުން ވަނީ އަހަރެންގެ ކޮއްކޮއަށާއި އާއިލާގެ މެމްބަރުންނަށް. ހުރިހާ ކުޅުންތެރިންގެ ފަރާތުން ވެސް ފެނުނީ އާދަޔާ ޙިލާފު ހިތްވަރެއް. ފަހަތުން އަރައި ގޯލެއް ޖެހުމަކީ މިކަހަލަ މެޗެއްގައި އުނދަގޫ ކަމެއް. ކުޅުންތެރިން އެ ކުރި ބުރަ މަސައްކަތަށް ޝުކުރު އަދާކުރަން." ގަޓޫސޯ ބުންޏެވެ.\nނަޕޯލީއާއި ޔުވެންޓަސް ބައްދަލުކުރާ ފައިނަލް މެޗު އިޓަލީގެ ރޯމްގައި ކުޅުމަށް ހަމަޖެހިފައިވަނީ އަންނަ ބުދަ ދުވަހު އެވެ.


PPM ge size dhakkan genai meehunnah Faisa behikan falha araifi\nޕީޕީއެމްގެ ސައިޒު ދައްކަން ގެނައި މީހުންނަށް ފައިސާ ބެހިކަން ފަޅާ އަރައިފި\nފައިސާ ބަހާފައި ވަނީ އިންނަމާދޫއިން މާލެ އައި ބަޔަކަށް\nކޮންމެ މީހަކަށް 500 ރުފިޔާގެ ނޫޓެއް ދީފައިވޭ\nފައިސާ ބެހި މީހާއަށް ގުޅާލުމުން އަޑު އިވޭ ކަމަކަށް ނުވި\nކ. މާލެ 18 ސެޕްޓެންބަރ 2018 | އަންގާރަ 19:13 52,459\nޕީޕީއެމް ޖަލްސާއަށް މާލެ ގެނައި މީހުންނަށް ފައިސާ ބަހަނީ - ރާއްޖެ އެމްވީ\nޕީޕީއެމްގެ ސައިޒު ދައްކާލުމަށް ބާއްވާ ޖަލްސާއަށް އަތޮޅު ތެރެއިން މާލެ ގެނައި މީހުންނަށް ފައިސާ ބެހިކަން ފަޅާ އަރައިފިއެވެ.\nސޯޝަލް މީޑިއާގައި އާންމުވެފައިވާ ވީޑީއޯތަކުން ފެންނަނީ ވިލިމާލެ ފެރީޓާމިނަލް ސަރަހައްދަށް ކައިރި ކުރި ބޯޓަކުން ފޭބި ބަޔަކަށް ފައިސާ ބަހާ ތަނެވެ. އެގޮތުން ކޮންމެ މީހަކަށް 500 ރުފިޔާގެ ނަގުދު ފައިސާ ބަހާ ތަން ވީޑިއޯއިން ފެނެއެވެ. އޭގެ އިތުރުން އަޑުގަދަ ކުރާއެއް ބޭނުންކޮށްގެން ވާހަކަ ދެއްކި މީހަކު ބަނދަރު ސަރަހައްދުގައި ހުރެ، ބުނަމުން ދިޔައީ ރ. އިންނަމާދޫއިން މާލެ އައި މީހުން, ހަސަން ޝަރީފު ކިޔާ މީހަކާ ބައްދަލު ކުރުމަށެވެ.\nއެނގިފައިވާ ހަސަން ޝަރީފަކީ ރ. އިންނަމާދޫ ސިއްހީ މަރުކަޒަށް ސަރުކާރުން އައްޔަންކޮށްފައިވާ ކޯޑިނޭޓަރެކެވެ. އޭނާއަކީ އިންނަމާދޫގައި ޕީޕީއެމްގެ ހަރަކާތްތައް ހިންގައި ރޭވުމުގައި އިސްކޮށް އުޅޭ މީހެކެވެ. އާންމުވެފައިވާ ވީޑީއޯއިން ފެންނަ، ފައިސާ ބަހާ މީހާއަކީ އޭނާއެވެ.\nLaaari Fasheh Bahaalaa Eba pic.twitter.com/flFmq6hUcv\n— Papx (@Pappii5) September 18, 2018\nއިންނަމާދޫއިން ޕީޕީއެމް ޖަލްސާއަށް މާލެ ގެނައި، މީހުންނަށް ފައިސާ ބެހި މައްސަލާއާ ގުޅިގެން އޭނާއަށް ގުޅާލުމުން، ފޯނުން ދައްކާ ވާހަކަ އަޑު ނީވޭ ކަމަށް ބުނެ ފޯނު ވަނީ ކަނޑާލާފައެވެ. ދެ ވަނަ ފަހަރަށް ގުޅާލުމުން އެހެން މީހެއްގެ އަތަށް ފޯނު ދީގެން، ހަސަން ޝަރީފާ ވާހަކަ ނުދެއްކޭނެ ކަމަށް ވަނީ ބުނެފައެވެ.\nއިތުބާރު ހުރި މަސްދަރަކުން ރާއްޖެއެމްވީއަށް ކިޔައިދިން ގޮތުގައި ޕީޕީއެމްގެ ޖަލްސާއަށް އިންނަމާދޫއިން މީހުން ގެންދިޔައީ ބޮލަކަށް 2،000 ރުފިޔާ ދޭނެ ކަމަށް ބުނެއެވެ.\nbolakah gandeh... pic.twitter.com/5tjh2OcanT\n— Thayyib #ibufaisal (@thayyib) September 18, 2018\nރާއްޖެއެމްވީއަށް އެނގިފައިވާ ގޮތުގައި މާލެ ދަތުރުކުރާ "މިހިރި ފަހެއް" ނަމަކަށް ކިޔާ ބޯޓެއް ކުއްޔަށް ހިފައިގެން 65 މީހަކު އިންނަމާދޫއިން މާލެ ވަނީ ގެނެސްފައެވެ. ފައިސާ ދީގެން މީހުން މާލެ ގެންނަ މައްސަލަ ބޮޑުވެފައިވާއިރު، ޕީޕީއެމުން ދަނީ އެކަން ދޮގު ކުރަމުންނެވެ.\nނަމަވެސް ރާއްޖޭގެ ދެކުނާއި އުތުރުގެ ރަށްތަކުން މޯލްޑިވިއަންގެ ގިނަ އަދަދެއްގެ ފްލައިޓުތައް ޗާޓަރުކޮށްގެން މީހުން ދަނީ މާލެ ޖަމާކުރަމުންނެވެ.\nއެންމެ ފަހުން އަޕްޑޭޓް ކުރީ: 18 ގަޑިއިރު ކުރި | ރިވިއު ކުރީ: އަހްމަދު ސާއިފް ޝިޔާދް


Malaysia ge kunfunyakah HDC in 22 Million Dollar dheyn hukum kohffi\nމެލޭޝިޔާގެ ކުންފުންޏަކަށް އެޗްޑީސީން 22 މިލިޔަނަށްވުރެ ގިނަ ޑޮލަރު ދޭން ހުކުމްކޮށްފި\nފިނޭންސް މިނިސްޓްރީގެ 25 ބުރީގެ އިމާރާތް ގާއިމްކުުރުމަށް މެލޭޝިޔާގެ ޑަބްލިޔުޒެޑްއާރު ޕްރޮޕަޓީ ސެންދިރިއަން ބަރުހާދު ކުންފުންޏާއި އެކު ހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ)އިން ވެފައިވާ އެއްބަސްވުމުގެ ދަށުން ދޭންޖެހޭ ފައިސާ ނުދިނުމުގެ ބަދަލެއްގެ ގޮތުން އެކުންފުންޏަށް 22 މިލިޔަނަށްވުރެ ގިނަ ޑޮލަރު ދޭން ހުކުމްކޮށްފިއެވެ.\nމެލޭޝިޔާގެ ވެރިރަށް ކުއަލަ ލަންޕޫރުގައި ހުންނަ އޭޝިޔަން އިންޓަރނޭޝަނަލް އާބިޓްރޭޝަން ސެންޓަރަށް ޑަބްލިޔުޒެޑްއާރު ކުންފުނިން މިދިޔަ އަހަރުގެ ސެޕްޓެމްބަރު މަހުގައި މައްސަލަ ހުށައަޅާފައިވަނީ، މި ޕްރޮޖެކްޓްގެ މަސައްކަތަށްވާ ފައިސާ ނުދީގެންނެވެ.\nއެގައުމުގެ ނޫހެއްކަމަށްވާ "މެލޭ މެއިލް" އިން ރިޕޯޓްކުރާ ގޮތުގައި އޭއައިއޭސީން ވަނީ 2018 ވަނަ އަހަރުގެ މެއި މަހުގެ އިންވޮއިސަަށްވާ ފައިސާ ހޯދުމުގެ ހައްގު ޑަބްލިޔުޒެޑްއާރު ކުންފުންޏަށް ލިބިގެންވާކަމަށް ބުނެފައެވެ. އެއާއި އެކު އާބިޓްރޭޝަނުން ވަނީ ޖުލައި 5އިން ފެށިގެން ހަތް ދުވަހުގެ ތެރޭގައި އެޗްޑީސީން މެލޭޝިޔާގެ ކުންފުންޏަށް 22,823,432.68 ޑޮލަރު ނުވަތަ 351 މިލިޔަނެއްހާ ރުފިޔާ ދައްކަން ޖެހޭކަމަށް ހުކުމްކޮށްފައެވެ.\nއަދި މީގެ އިތުރުން ހަތްދުވަހުގެ ތެރޭގައި އެކި މުއްދަތުގައި ދައްކަންޖެހޭ ފައިސާ ނުދެއްކުމުން ޖޫރިމަނާގެ ގޮތުގައި 6.5 އިންސައްތަ އިންޓްރެސްޓާއި، އެހެނިހެން ގާނޫނީ ޚަރަދުތަކުގެ ފައިސާ ދޭންވެސް ވަނީ އަމުރުކޮށްފައެވެ. މިއާއި އެކު ޑަބްލިޔުޒެޑްއާރު ކުންފުނިން ވަނީ އާބިޓްރޭޝަންގެ މި ނިންމުމަށް މަރުހަބާ ކިޔައި، އެޗްޑީސީގެ އަތުން މި ފައިސާ ހޯދުމަށް މެލޭޝިޔާގެ ފޮރިން މިނިސްޓްރީގެ އެހީ ހޯދާނެކަމަށް ބުނެފައެވެ.\nމެލޭ މެއިލް ނޫހުން ރިޕޯޓްކުރާ ގޮތުގައި ފިނޭންސް މިނިސްޓްރީގެ އިމާރާތް އެޅުމަށް ޚަރަދުވާ ފައިސާ ނުދިނުމުން ޑަބްލިޔުޒެޑްއާރު ކުންފުނިން ވަނީ މައްސަލަ އާބިޓްރޭޝަނަށް ވެއްދުމަށްފަހު، މަސައްކަތްތައް ހުއްޓާލާފައެވެ. ނަމަވެސް މި ޕްރޮޖެކްޓް ކެންސަލްކުރިކަން މިހާތަނަށް އެކުންފުންޏަށް އަންގާފައެއް ނުވެއެވެ.\nއެ ނޫހުން އިތުރަށް ބުނިގޮތުގައި އިމާރާތުގެ މަޝްރޫއު ހުޅުމާލެއަށް ބަދަލުކުރުމުން އެމްޕްލޯޔަރެއްގެ ހައިސިއްޔަތުން މެލޭޝިޔާގެ ކުންފުންޏާއި އެކު ސޮއިކުރީ އެޗްޑީސީއެވެ. 2017 ވަނަ އަހަރު ސޮއިކުރެވުނު މި އެއްބަސްވުމުގެ ދަށުން މި ޕްރޮޖެކްޓަށް ޚަރަދުކުރުމުގެ ޒިންމާ އެޗްޑީސީއަށް ބަދަލު ކުރެވުނެވެ. ނަމަވެސް މިއީ އެންމެ ފުރަތަމަ ޑިޒައިން، ބިލްޑް އެންޑް ފައިނޭންސް އުސޫލުގެ ދަށުން މެލޭޝިޔާގެ ކުންފުންޏަށް ދެވުނު ޕްރޮޖެކްޓެކެވެ. ފާހަގަކޮށްލެވޭ ގޮތުގައި އެޗްޑީސީއާއި އެކު ގާއިމްކުރެވުނު އާ އެއްބަސްވުމުގެ ދަށުން މި ޕްރޮޖެކްޓަށް ފައިސާ ހޯދަން އެޗްޑީސީއަށް މެލޭޝިޔާގެ ކުންފުނިން އެހީތެރިކަން ފޯރުކޮށްދިނެވެ. ނަމަވެސް އެކުންފުނިން ދެއްކި އެއްވެސް ފައިނޭންސަރަކާއި އެކު އެޗްޑީސީން އެއްބަސްވުމަކަށް އާދެވިފައި ނުވާކަމަށް މެލޭ މެއިލް ނޫހުން ވަނީ ރިޕޯޓްކޮށްފައެވެ.\nމި ޕްރޮޖެކްޓްގެ ބައެއް މަސައްކަތްތައް ކުރުމަށްފަހު 2018 ވަނަ އަހަރުގެ މެއި މަހު ޑަބްލިޔުޒެޑްއާރު ކުންފުނިން ވަނީ މަސައްކަތުގެ ފައިސާއަށްވާ 28 މިލިޔަނެއްހާ ޑޮލަރު ހޯދަން އިންވޮއިސެއް ފޮނުވާފައެވެ. ނަމަވެސް މި ފައިސާ ދައްކަން އެޗްޑީސީން އިންކާރުކުރިއެވެ. އެ ނޫހުގައި ބުނެފައިވާ ގޮތުގައި މި ފައިސާތައް ދޭން އެޗްޑީސީން އިންކާރުކުރީ ލޯނު ހަމަޖެހުމުން ފައިސާދޭ ގޮތަށް އެއްބަސްވުމުގައި އޮތް މާއްދާއެއް ދެއްކުމަށް ފަހުގައެވެ.\nފާހަގަކޮށްލެވޭ ގޮތުގައި މި ޕްރޮޖެކްޓާއި ގުޅިގެން 2019 ވަނަ އަހަރުގެ އޮކްޓޯބަރު މަހުގައި އެޗްޑީސީން ވަނީ މެލޭޝިޔާގެ ކުންފުންޏަށް3މިލިޔަން ޑޮލަރު ދީފައެވެ. އާބިޓްރޭޝަންގެ މި ނިންމުމާއި ބެހޭގޮތުން އެޗްޑީސީން އަދި އެއްޗެއް ބުނެފައެއް ނުވެއެވެ.


ރިމްޝާގެ ކުރެހުމުގެ ހުނަރުވެރިކަން އޭނާގެ މައިންބަފައިންނަށް ފާހަގަވާން ފެށީ ރިމްޝާގެ އުމުރުން9އަހަރުގައި\n18 ސެޕްޓެންބަރ 2020 | ހުކުރު 17:35\nކޮންމެ ކުއްޖަކީވެސް އުފެދުމުގައި ކޮންމެވެސް ތަފާތު ހުނަރެއް ލިބިފައިވާ ކުއްޖެކެވެ. އަދި އެ ހުނަރުގެ ބޭނުން އެ ކުއްޖަކަށް ކިޔައިދީ ހިތްވަރު ދިނުމަކީ ނުހަނު ބޭނުންތެރި ކަމެކެވެ. އެ ގޮތުން ޢާއިޝަތު ރިމްޝާ ރިޒްމީން އަކީ ތަފާތު ވައްތަރުގެ ކުރެހުންތައް ކުރެހުމުގެ ކުޅަދާނަކަން ލިބިފައިވާ ހުނަރުވެރި ކުއްޖެކެވެ.\nޣާޒީ ސްކޫލްގެ ގްރޭޑް6ގައި ކިޔަވަމުންދާ އުމުރުން 11 އަހަރުގެ ރިމްޝާ އަކީ ވަރަށް ޅަ އުމުރުގައި ވެސް ކުރެހުމާއި ކުލަ ޖެއްސުމަށް އާދަޔާއި ޚިލާފު ޝައުޤުވެރިކަމެއް ހުންނަ ކުއްޖެއް ކަމަށް ރިމްޝާގެ މައިންބަފައިން ބުނެއެވެ. ރިމްޝާގެ ކުރެހުމުގެ ހުނަރުވެރިކަން އޭނާގެ މައިންބަފައިންނަށް ފާހަގަވާން ފެށީ ރިމްޝާގެ އުމުރުން9އަހަރުގައެވެ. ރިމްޝާގެ ބައްޕަ ޙަސަން ރިޒްމީން ބުނީ، އެ ހުނަރު ކުރިއެރުވުމަށް އަބަދު އެހީތެރިވަމުންދާ ކަމަށެވެ. އެ ގޮތުން ކުރެހުމަށް ބޭނުންވާ ސަމާނު ހޯދައި ދިނުމާއި، އެ ރޮނގުން ކުރިޔަށް ދިޔުމަށް ހިތްވަރުދޭ ކަމަށާއި އަދި އޭގެ އިތުރުން، ކުރިޔަށް އޮތް ތާނގައި ޑިޖިޓަލް އާރޓްސް ދަސްކޮށްދޭ ޚާއްސަ ކްލާސްތަކަށް ފޮނުވުމަށް ނިންމާފައިވާ ކަމަށް ރިމްޝާގެ ބައްޕަ ބުނެއެވެ.\nގޭގައި އުޅޭއިރުވެސް ޔޫޓިއުބްއިން އަބަދުވެސް ބަލާނެ ތަފާތު އެއްޗެހި ކުރަހާ ޓިއުޓޯރިއަލްސްތައް. އެންމެ ކުޑައިރުން ފެށިގެންވެސް ކުރަހާ އުޅޭ އެކަމު،9އަހަރުންފެށިގެން އަޅުގަނޑަށް ފާހަގަވާން ފެށީ ބޮޑެތި ކުރެހުންތައްވެސް ކުރަހާފަ އެބަ ހުރޭކަން އެ އުމުރުގެ ކުއްޖަކާ ބަލާފަ\nއިލަސްޓްރޭޝަންސް އާއި ޕޯރޓްރައިޓް ފަދަ ކުރެހުންތައް ކުރެހުމަށް ކުޅަދާނަ ރިމްޝާ ބުނި ގޮތުގައި، ބޮޑުވެގެން އެންމެ ވާން ބޭނުން ވަނީ އާރކިޓެކްޗާރއަކަށެވެ. އަދި މި ދާއިރާއިން އެންމެ ދެކެން ބޭނުންވާ ދުވަހަކީ، ކުރެހުމާއި އާރޓްގެ ރޮނގުން ރާއްޖެއަށް ރީތި ނަމެއް ހޯދައިދެވޭ ދުވަސްކަމުގައި ރިމްޝާ ބުންޏެވެ.\nރިމްޝާގެ މަސައްކަތްތައް އާންމުންނާއި އެކުވެރިންނަށް ޙިއްސާ ކުރުމަށްޓަކައި ޔޫޓިއުބް ޗެނަލްއެއް ހަދާފައިވާއިރު، "rimashadraws" އަދި "aishathrimmy" އިންސްޓްގްރާމް އެކައުންޓްއިން ވެސް ރިމްޝާގެ ކުރެހުންތައް ފެންނަން ހުންނާނެއެވެ. ރިމްޝާ ފާހަގަ ކުރި ގޮތުގައި މި ދާއިރާ އިން ކުރިޔަށް ދިޔުމަށް އެންމެ ބޮޑު އެހީތެރިކަމެއް ލިބެނީ ލޯބިވާ މަންމަ އާއި ބައްޕަގެ ފަރާތުންނެވެ. މަންމަ އާއި ބައްޕަގެ ފަރާތުން ލިބޭ ހިތްވަރުގެ ބަސްތަކަކީ ކުރިޔަށް ދިޔުމަށް އެޅޭ މުހިންމު ފިޔަވަޅު ކަމުގައި ދެކޭ ކަމަށާއި، އޭގެ އިތުރުން ޢާއިލާ އާއި ރައްޓެހިންގެ ފަރާތުން ވެސް ވަރަށް ރަނގަޅު ކޮމެންޓްތައް ލިބޭ ކަމަށް ރިމްޝާ ބުންޏެވެ. ރިމްޝާ ބުނި ގޮތުގައި މިހާތަނަށް ކުރެވިފައިވާ އެންމެ ހިތްހަމަ ޖެހޭ އެއް މަސައްކަތަކީ، ރިމްޝާގެ ދައްތައެއް ބުނެގެން ކުރަހާދީފައިވާ އިލަސްޓްރޭޝަން ކުރެހުމެކެވެ. ވަރަށް ގިނަ ބަޔަކަށް އެ ކުރެހުން ކަމުދިޔަ ކަމަށް ރިމްޝާ ބުންޏެވެ. ރިމްޝާގެ ޔޫޓިއުބް ޗެނަލްއިން ތަފާތު މަސައްކަތްތައް ފެނިގެންދާއިރު، ކުރިޔަށް އޮތް ތަނުގައި ކުދި ކުދި އެނިމޭޓެޑް ސްޓޯރީތައް ހެދުމަށް ރިމްޝާ ދަނީ މަސައްކަތް ކުރަމުންނެވެ.\nކުރެހުމާއި އާރްޓްގެ އިތުރުން، ތަޢުލީމީ ދާއިރާގައިވެސް ރިމްޝާ އަކީ ވަރަށް ފާހަގަ ކޮށްލެވޭ ކާމިޔާބު ކުއްޖެކެވެ. ކޮންމެ އަހަރަކުވެސް ކްލާހުގެ އެންމެ މޮޅު ދަރިވަރުންގެ ތެރޭގައި ހިމެނޭއިރު ރިމްޝާއަކީ، ސްކޫލްގައި ބާއްވާ އިތުރު ޙަރަކާތްތަކުގައިވެސް ބައިވެރިވެ ރަން ވަނަތައް ޙާސިލްކުރަމުންދާ ފަޚްރުވެރި ދަރިވަރެކެވެ.\nރިޝްމާ ހޯދާފައިވާ ބައެއް ސެޓްފިކެޓްތައް\nކުރެހުމަށް ޝައުޤުވެރިކަން ހުންނަ އެހެން ދަރިވަރުންނަށް ވެސް ރިމްޝާ ދޭން ބޭނުންވާ ނަސޭޙަތަކީ، ހިތްވަރާއެކު ކުރިޔަށް ދިޔުމެވެ. އަބަދުވެސް އާ ކަންތައްތަކާއި އައު ހުނަރުތަށް ދަސްކޮށް އެ ހުނަރުތައް ތަރައްޤީ ކުރުމެވެ.\nރިމްޝާ ފަދައިން ކޮންމެ ކުއްޖެއްގެވެސް ހިތްވަރާއެކު، ލިބިފައިވާ ހުނަރެއް ކުރިއެރުވުމަށް މަސައްކަތް ކުރާށެވެ. އަދި ބައިންބަފައިންނާއި ޤައުމަށް ރީތި ނަމެއް ހޯދައިދޭން މަސައްކަތް ކުރާ ކުއްޖަކަށް ވާށެވެ.


Hanimaadhoo International airport tharahgeekoh vazeefaage furusathu hoadhaa dheynan: Ibu - vNews.mv\nހަނިމާދޫ އިންޓަނޭޝަނަލް އެއާޕޯޓް ތަރައްގީކޮށް ވަޒީފާގެ ފުރުސަތު ހޯދައިދޭނަން: އިބޫ\nގުޅިފައިވާ ޕާޓީ ތަކުގެ ވެރިކަމެއްގައި ހަނިމާދޫ އިންޓަނޭޝަނަލް އެއާޕޯޓް އިތުރަށް ތަރައްގީކޮށް ވަޒީފާގެ ފުރުސަތުތައް ހޯއްދަވައިދެއްވާނެ ކަމަށް ގުޅިފައިވާ ޕާޓީ ތަކުގެ ރިޔާސީ ކެންޑިޑޭޓް އިބްރާހީމް މުހައްމަދު ސޯލިހް (އިބޫ) ވިދާޅުވެއްޖެ އެވެ.\nއިބޫ މިހެން ވިދާޅުވީ އެމަނިކުފާނު ހދ. އަތޮޅަށް ކުރައްވަމުން ގެންދަވާ ދަތުރުފުޅުގެ ފަހު މަންޒިލެއްގެ ގޮތުގައި ހދ. ހަނިމާދޫއަށް ވަޑައިގެން އެރަށު ރައްޔިތުންނާ ބައްދަލުކުރައްވާ ދެއްކެވި ވާހަކަފުޅުގަ އެވެ.\nއިބޫ ވިދާޅުވީ ހަނިމާދޫ އެއާޕޯޓް އިންޓަނޭޝަނަލް އެއާޕޯޓަކަށް ބަދަލުކޮށްފައިވީ ނަމަވެސް އެތަނުން ލިބެންޖެހޭ ހަގީގީ ފައިދާ ހަނިމާދޫއާ އެ ދާއިރާއަށް ލިބެމުން ނުދާ ކަމަށެވެ. އެމްޑީޕީގެ ވެރިކަމުގައި ހަނިމާދޫ ހިމެނޭ ސަރަހައްދުގައި ލޯކަލް ޓޫރިޒަމް ތަރައްގީކޮށް އެއާޕޯޓު އިތުރަށް ތަރައްގީކުރަން ބަޔަކާ އެކު މަޝްވަރާކުރެވުނު ކަމަށާއި ނަަމަވެސް އޭގެ ފަހުން ވެރިކަން ބަދަލުވުމުން އެ މަސައްކަތް ކުރިއަށް ނުދިއައީ ކަމަށްވެސް ވިދާޅުވި އެވެ. އެހެންކަމުން ގުޅިފައިވާ ޮޕާޓީ ތަކުގެ ވެރިކަމެއްގައި ހަނިމާދޫ އެއާޕޯޓް ތަރައްގީކޮށް ވަޒީފާގެ ފުރުސަތުތައް ފަހިކޮށްދެއްވާނެ ކަމަށްވެސް ވިދާޅުވި އެވެ.


Anushka ge amilla brand ge hedhun thakakee copy eh\nއަނުޝްކާގެ އަމިއްލަ ބްރޭންޑްގެ ހެދުންތަކަކީ ކޮޕީއެއް\nބޮލީވުޑްގެ ގިނަ ބަތަލާއިންނަކީ އަމިއްލަ ކްލޯތިން ލައިން ގެންގުޅޭ ތަރިންނެވެ. ދިޕިކާ ޕަދުކޯން އާއި ސޯނަމް ކަޕޫރު އަދި އާލިއާ ބަޓް އާއި ޝްރަދާ ކަޕޫރާއި ކަންގަނާ ރަނާވަތަށް ފަހު މި ލިސްޓަށް އިތުރުވި ބަތަލާ އަކީ "ޕީކޭ" ގެ ބަތަލާ އަނުޝްކާ ޝަރްމާ އެވެ.\nއަނުޝްކާގެ ނަމާ ގުޅުވައި އޭނާގެ އަމިއްލަ ކްލޯތިން ލައިން، "ނުޝް" ލޯންޗްކޮށްފައިވަނީ މިދިޔަ ބުދަ ދުވަހު އެވެ. ނަމަވެސް ނުޝްގެ އުފެއްދުންތައް ބަޒާރުގައި ގަންނަން ލިބެން ހުންނާނީ ހުކުރު ދުވަހުން ފެށިގެންނެވެ.\nނުޝްގެ ފުރަތަމަ ހެދުންތައް ފިހާރަތަކާ ހަމަޔަށް އައުމުގެ ކުރިން އެ ލައިންގެ ފުރަތަމަ ކަލެކްޝަން އޯޓަމް-ވިންޓާ 2017 ގެ ހެދުންތަކަކީ ކޮޕީއެއްކަން މިވަނީ ފަޅާއަރާފަ އެވެ.\nނުޝް ލޯންޗްކުރުމަށް ބޭއްވި ހަފްލާގައި އަނުޝްކާ ވަނީ އެ ކްލޯތިން ލައިންގެ ފުރަތަމަ ކަލެކްޝަން 160 ޑިޒައިންގެ ތެރެއިން ބައެއް ހެދުންތައް ދައްކާލާފަ އެވެ.\nއަބަދުވެސް ވަރަށް ސްޓައިލިޝްކޮށް ހެދުން އަޅާ އަނުޝްކާގެ އަމިއްލަ ބްރޭންޑްގެ ލޯންޗްކުރުމަށް ބޭއްވި ހަފްލާގެ ތެރޭގައި ދައްކާލި ހެދުންތަކަކީ ޗައިނާގެ މަޝްހޫރު ވެބްސައިޓް ތަކުގައި ވިއްކަން ހުރި ގިނަ ހެދުންތަކެއްގެ ކޮޕީއެއްކަން މިވަނީ ފަޅާއަރުވާލާފަ އެވެ.\nޓްވިޓާގައި ބަޔަކު ވަނީ އަނުކްޝާގެ ކަލެކްޝަންގެ ހެދުންތަކާ އެއްގޮތަށް ފަރުމާކޮށްފައި އަލިއެކްސްޕްރެސް އާއި އަލީބާބާ އަދި ތާއޯބާއޯ ފަދަ ޗައިނާގެ އޮންލައިން ވެބްސައިޓް ތަކުގައި ވިއްކަން ހުރި ފޮޓޯތަކެއް އާންމުކޮށްފަ އެވެ.\nހައިރާންވާންޖެހޭ ކަމަކީ މިއީ ފަތުރައިގެން އުޅޭ ހަބަރެއް ނޫންކަމެވެ. ނުޝްގެ ކަލެކްޝަންގެ ހެދުންތަކާއި ޗައިނާގެ ވެބްސައިޓް ތަކުގައި ވިއްކަން ހުރި ހެދުންތަކުގެ ޑިޒައިން ހަމަ އެއްގޮތީ އެވެ. ޗައިނާ ވެބްސައިޓް ތަކުގައި ވިއްކަން ހުރި ހެދުންތައް އަނުޝްކާގެ ކަލެކްޝަނުން ކޮޕީކޮށްފައިވާއިރު އެ ހެދުންތަކުގެ ޑިޒައިނާ އެއްވަރަށް ކުލަވެސް ވަނީ ކޮޕީ ކޮށްފަ އެވެ.\nދޮޅު އަހަރެއްހާ ދުވަހުގެ ބުރަ މަސައްކަތުން އަމިއްލަ ކްލޯތިން ބްރޭންޑެއް އަނުޝްކާ ނެރުނު ނަމަވެސް ޗައިނާގެ ޑިޒައިންތަކެއް މާ ބޮޑަށް ކޮޕީކުރެވިގެން އޭނާ ވަނީ ހޫނުފެނަށް ވެއްޓިފަ އެވެ. އެތަކެއް ބަޔަކު އަނުޝްކާ އަށް ފާޑުކިޔަމުން އަންނައިރު، އޭނާގެ ސްޕޯކްސްޕާސަން ވަނީ އެކަން އެމީހުންގެ ސަމާލުކަމަށް ވެސް އައިސްފައިވާ ކަމަށާއި އެކަން ބެލުމަށްފަހު ޒިންމާ ފަރާތްތަކާ މެދު ފިޔަވަޅު އަޅާނެ ކަމަށް ބުނެފަ އެވެ.


Vaccine nujahaa muvazzafunnah nopay leave\nކެނެޑާގައި ވެކްސިން ނުޖަހާ ސަރުކާރު މުވައްޒަފުންނަށް ނޯޕޭލީވް ދެނީ\nކެނެޑާގައި ސްޓޭޓްތަކުގައި މަސައްކަތްކުރާ ސަރުކާރު މުވައްޒަފުން ވެކްސިން ޖެހުން ލާޒިމްކޮށްފި އެވެ. ބޮޑުވަޒީރު ޖަސްޓިން ޓްރޫޑޯ ވިދާޅުވި ގޮތުން އޮކްޓޯބަރުގެ ނިޔަލަށް ވެކްސިން ނުޖަހާ މުވައްޒަފުންނަށް އޮތީ ނޯޕޭލީވް އެވެ.\nޔޫރަޕްގައި ސަރުކާރުން ވެކްސިން ޖަހަން ބާރުއެޅުމަކީ ވެރިކަމުގައި ހުންނަވާ ބޭފުޅެއްގެ މަގުބޫލްކަން އިތުރުވާ ކަމެކެވެ. މިއަހަރު ސެމްޕްޓެމްބަރުގައި އޮތް އާންމު އިންތިހާބުގައި ޓްރޫޑޯ ވަނީ މި ސްޓަންޓް ޖައްސަވައި – ވެކްސިން ޖެހުން ލާޒިމްކުރައްވާނެ ކަމަށް ވިދާޅުވެފަ އެވެ.\nކެނެޑާގައި ދަތުރުފަތުރުކޮށް އުޅުމުގައި 12 އަހަރުން މަތީ ކޮންމެ މީހަކު ވެކްސިން ޖަހަން ޖެހެ އެވެ. އެއީ ޑޮމެސްޓިކް ފްލައިޓެއް، ކާރެއް ނުވަތަ ރޭލަކުން ދަތުރުކުރާ މީހެއް ނަމަވެސް އެވެ.\nތަފާސްހިސާބުތައް ބުނާ ގޮތުން ކެނެޑާގައި 300،000 ސިލިވް ސާވަންޓުން އުޅެ އެވެ. ވެކްޖެހުން ލާޒިމްކުރާ ހިސާބަށް ގޮސްފައި ވަނީ މީހުން އެއްބާރުލުން ނުދޭތީ އެވެ.\nދުނިޔޭގެ ވަރަށް ގިނަ ގައުމުގައި ވެކްސިން ޖެހުމާ ދެކޮޅު މީހުން އުޅެ އެވެ. އެމީހުން ގަބޫލުކުރާ ގޮތުގައި ވެކްސިން ޖެހުމުން ހަށިގަނޑަށް ގެއްލުންވުން ނޫން ކަމެއް ނުވެ އެވެ. އަދި ޚާއްސަކޮށް ކޮވިޑް ވެކްސިނަކީ ބޭސްވެރިކަމަށް ވަރަށް އާ ފަރުވާއަކަށް ވެފައި ވެކްސިން ޖެހުމުން ދެންވާނެ ގޮތް ކިޔައިދޭން ވެކްސިން އުފެއްދި މީހުންނަށް ވެސް ނޭނގެ އެވެ.\nކޮވިޑް ވެކްސިން ޖެހުމުން ދަރިމައިނުވުމާއި ލޭގަނޑުވުން ފަދަ ހާލަތްތައް މަދުން ނަމަވެސް ރިޕޯޓްކޮށްވައި ވެއެވެ. މީޑިއާތަކުގައި މިފަދައިން ދެކެވޭ ވާހަކަތަކަށް ބިރުން ވެކްސިނަށް ފިލައިގެން އުޅޭ މީހުން ވަރަށް ގިނަ އެވެ.\nކެނެޑާ ޖަސްޓިން ޓްރޯޑޯ ކޮވިޑް-19 + ކޮވިޑް ވެކްސިން\nލަންކާގައި ބޫސްޓާ ޝޮޓަށް ފަނޑު ތަރުހީބެއް


MMPRC ge khiyaanaathaa gulhey 7000 message aanmukuraanan: Raees Nasheed – Iru\nއެމްއެމްޕީއާރުސީގެ ޚިޔާނާތާ ގުޅޭ 7000 މެސެޖު ޢާންމުކުރާނަން: ރައީސް ނަޝީދު\nމްއެމްޕީއާރުސީގެ ބޮޑު ޚިޔާނާތާ ގުޅުންހުރި 7،000އަށްވުރެ ގިނަ މެސެޖު ލިބިވަޑައިގެންފައި ވާކަމަށާ އެމެސެޖްތައް ޢާންމުކުރައްވާނެކަމަށް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި، ނުހައްޤު މުއްސަދިކަން ހޯދުމަކީ ކުށެއްކަމަށް ކަނޑައަޅައި ޤާނޫނުލްއުގޫބާތަށް ހުށަހެޅި އިސްލާޙުގެބިލުގެ ބަޙުސްގެ މަރުޙަލާގައި މެމްބަރުން ދެއްކެވި ވާހަތަކާއި ގުޅިގެން މަޖިލީހުގެ ރައީސް ވިދާޅުވީ އެމްއެމްޕީއާރުސީއާ ގުޅުންހުރި މައްސަލަތައް ކަމާބެހޭ އިދާރާތަކުން ނުބެލި ލަސްވާކަމީ ނުހަނު ކަންބޮޑުވާކަމެއްކަމަށެވެ. މި މެސެޖްތަކުގައި އެމްއެމްޕީއާރުސީގެ ފައިސާގައި މުއާމަތާތްތައް ބަދަލުކުރެވުނު ގޮތް ވަރަށްސާފުކޮށް ހާމަވާ ކަމަށްވެސް ރައީސް ނަޝީދު ވިދާޅުވިއެވެ.\n“އޭސީސީއަށާއި މަޖިލީހަށް އަޅުގަނޑު އެރުވިން 70،000 ޓެކްސްޓް، ފޯނުގެ ޓެކްސްޓް، އެސްއެމްއެސް. އެއީ ކުރީގެ ނައިބް ރައީސްގެ ފޯނާއި ކުރީގެ ނައިބް ރައީސް ގާތް އެކިއެކި ބޭފުޅުންނަށް ކުރައްވާފައިވާ ޓެކްސްޓްތައް. އަދި ހަމައެހެންމެ އެއާއިކީ ނައިބް ރައީސް އަމިއްލަފުޅަށް އެބޭފުޅާ އިޢުތިރާފްވެ ވަޑައިގެންނެވި އިރުގައި އެތައްއެތައް ވާހަތަކެއް ކިޔައި ދެއްވައިފި. އަޅުގަނޑު މިމެސެޖްތައް އާންމު ކުރާނަން.” ރައީސް ނަޝީދު ވިދާޅުވިއެވެ.\nމިމައްސަލާގައި ވަހަކަދެއްކެވި މެމްބަރުންވަނީ މިހާރުގެ އޭސީސީއަށާއި ކަމާބެހޭ އެހެން އިދާރާތަކަށް ވަރަށްބޮޑަށް ފާޑުވިދާޅުވެފައެވެ. ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވީ އޭސީސީން މައްސަލަތައް ބަލަމުންދަނީ އިންސާފުންކަމަށް ގަބޫލު ނުކުރައްވާކަމަށެވެ. އަދި މިހާރު ކޮމިޝަންގެ މަސައްކަތައް ހުރިގޮތަށް ބަލާއިރު ނުހަނު ކަންބޮޑުވާކަމަށްވެސް ހަސަން ލަތީފް ވިދާޅުވިއެވެ.\nއެމްއެމްޕީއާރުސީގެ ޚިޔާނާތުގެ ފައިސާތައް ބޭނުނުންކޮށްފައިވަނީ ސިޔާސީ މަންފާތަކެއް ބޭނުންކުރުމަށްކަމަށް ކޮރަޕްޝަން އެންޑް އެސެޓް ރިކަވަރީ ކޮމިޝަނުންވަނީ ބުނެފައެވެ. މިހާތަނަށް ކުރެވުނު ތަހުޤީޤުތަކުން އެނގޭގޮތުގައި އެމްއެމްޕީއާރުސީގެ ޚިޔާނާތް 3.4 ބިލިޔަން ރުފިޔާއަށް އަރައެވެ.\nއެމްއެމްޕީއާރުސީގެ ޚިޔާނާތުގެ ފައިސާ 267 ފަރާތަކަށް ލިބުނުކަމަށް އެމައްސަލަ ތަޙްޤީޤުކުރާ އިދާރާތަކުންވަނީ ވިދާޅުވެފައެވެ.


America Vegen Midhiyaee Banana Republic Akah - Bush - Vaguthu\nއެމެރިކާ ވެގެން މިދިޔައީ ބަނާނާ ރިޕަބްލިކަކަށް - ބުޝް\n9 މަސް ކުރިން ( ޖެނުއަރީ 7, 2021 )\nއެމެރިކާގެ ރިޔާސީ އިންތިޚާބުގެ ޤާނޫނީ ސައްހަކަން ކަނޑައަޅަން ކުރިއަށް ގެންދާ ސެނެޓްގެ ޖަލްސާއަށް ރައީސް ޑޮނަލްޑް ޓްރަމްޕްގެ ސަޕޯޓަރުން ހުރަސްއަޅައި، ޤާނޫނު ހަދާ މަޖިލީހުގެ އިމާރާތުގެ ތެރެއަށް ވަދެގަތުން އެއީ ޑިމޮކްރަޓިކް ގައުމެއްގައި ކަން ހިނގާނެ ގޮތެއް ނޫން ކަމަށާއި އެމެރިކާ ވެގެން މިދިޔައީ "ބަނާނާ ރިޕަބްލިކަކަށް" ކަމަށް ކުރީގެ ރައީސް ޖޯޖް ޑަބްލިއު ބުޝް ވިދާޅުވެއްޖެއެވެ.\nޤާނޫނު ހަދާ މަޖިލީހުގެ އިމާރާތް ކަމަށްވާ ކެޕިޓަލްއަށް ޓްރަމްޕްގެ ސަޕޯޓަރުން ވަދެ ހިންގި ހަމަނުޖެހުން ކުށްވެރިކުރައްވާ ބުޝް ނެރުއްވި ބަޔާނުގައި ވިދާޅުވީ އިންތިޚާބުގެ ނަތީޖާއާއި މެދު ސުވާލު އުފެއްދުން އެއީ ބަނާނާ ރިޕަބްލިކް ގައުމުތަކުގައި ކުރާ ކަމެއް ކަމަށެވެ.\nބަނާނާ ރިޕަބްލިކް އަކީ ސިޔާސީ ގޮތުން ހަމަޖެހުމެއް ނޯންނަ ގައުމުތަކުގެ ހާލަތު ބަޔާން ކޮށްދިނުމަށް ބޭނުން ކުރާ ބަހެކެވެ. އެފަދަ ގައުމުތަކަކީ އާއްމު ގޮތެއްގައި ވަރަށް މަދު ވަސީލަތްތަކެއްގެ މައްޗަށް ގައުމުގެ އިޤުތިޞާދު ވެސް ބިނާވެފައި އޮންނަ މުއްސަނދިން ނޫން ގައުމުތަކެވެ.\nބުޝް ވިދާޅުވީ މިހާރު ހިނގަމުންދާ ކަންކަމުގެ ސަބަބުން ދުނިޔޭގެ ކުރިމަތީގައި އެމެރިކާގެ އަގުވެއްޓި، އެމެރިކާއަށް ދިގުދެމިގެންދާނެ ގެއްލުންތަކެއް އެކި ގޮތްގޮތުން ކުރިމަތިވާނެ ކަމަށެވެ.\nއެމެރިކާގެ ރިޔާސީ އިންތިޚާބުގެ ނަތީޖާ ގަބޫލު ނުކުރާނެކަން އެމެރިކާގެ ރައީސް ޓްރަމްޕް ދަނީ ތަކުރާރުކޮށް އިއުލާން ކުރަމުންނެވެ. އެންމެފަހުން ރޭ ވެސް ޓްރަމްޕް ވަނީ އިންތިޚާބުގެ ނަތީޖާ ގަބޫލު ނުކުރާނެ ކަމަށް ބުނެފައެވެ. މިއީ އެމެރިކާގެ ތާރީޚްގައި ވެސް ރިޔާސީ އިންތިޚާބެއްގެ ނަތީޖާ ގަބޫލު ނުކުރާނެކަން އެމެރިކާގެ ރައީސަކު އިއުލާން ކުރި ފުރަތަމަ ފަހަރެވެ.\n2009 ވަނަ އަހަރު އެމެރިކާގެ ވެރިކަމުގެ ދެދައުރު ނިންމަވާލެއްވި ބުޝް އޭގެ ފަހުން ވަރަށް މަދުފަހަރަކު ނޫނީ ސިޔާސީ ވާހަކަފުޅެއް ނުދައްކަވައެވެ. އޭނާ އަކީ ރިޕަބްލިކަން ޕާޓީ މެންބަރުންގެ މެދުގައި އަދިވެސް ވަރަށް ބޮޑު އިހްތިރާމެއް ލިބިވަޑައިގެންފައިވާ ބޭފުޅެކެވެ.\nއެމެރިކާގެ އިންތިޚާބުގައި އިލެކްޓޯރަލް ކޮލެޖްގެ ވޯޓްގެ ސައްހަކަން އިއުލާން ކުރުމަށް ކުރިއަށް ގެންދާ ސެނެޓްގެ ބައްދަލުވުން މެދުކަނޑާލުމަށްފަހު އަލުން ފަށައިގެން މިހާރު ކުރިއަށް އެބަގެންދެއެވެ.\nޖެނުއަރީ 7, 2021 09:46\nތަފާތު ބަހަނާ ދައްކައިގެން މުސްލިމް ޤައުމުތަކަށް އަރައި އެޤައުމުތައް ސުންނާފަތި ކުރަމުން ގެންދިޔަ މީހުން އެންމެ ފަހުން އެމީހުންގެ އަމިއްލަ އަތުން އެމީހުންގެ ޤައުމު ސުންނާފަތިކުރަންފެށީ.\nޖެނުއަރީ 7, 2021 11:08\nކަލޭތީ އެ ރިޕަބްލިކުގެ ވެރިއަކަށްހުރެ ކުށެއްނެތް އެތައްބައެއްގެ ލޭ ބޮއެގެން ހުރި މީހެއް. އަންހެނުންގެ އިއްފަތްފޭރި އެބައިމީހުން ހުވަފަތްކޮށް އެތައް އަނިޔާއެއް އެބައިމީހުންނަށް ދިން.\nޖެނުއަރީ 7, 2021 12:01\nޢެމީހުން ކުރި ކަންކަމުގެ ނަތީޖާ އެފެންނަނީ\nޖެނުއަރީ 7, 2021 13:49\nތިއީ ޑިމޮކްރަސީގެ ރީތި މިސާލެއްކަމަށް ބުނީހީ އެހެން ޤައުމެއްގައި ކަލޭމެން ރުހޭބަޔަކު ތިކަން ހިންގިނަމަ. މިސްރުގެ ޑިމޮކްރަސީ ވެރިޔަކު ކަލޭމެންނަށް ހަޖަމުނުވެގެން ބަޣާވާތްކޮށް ވައްޓާލައި ޖަލުގައި މަރާލީ.\nޖެނުއަރީ 7, 2021 13:55\nތިކަހަލަ ދޮންކެޔޮ ޖުމްހޫރީ ސަރުކާރެއް ރާއްޖޭގަވެސް މިއޮތީ...\nޖެނުއަރީ 7, 2021 18:02\nދޮންކެޔޮ ޖުމްހޫރިއްޔާގެ ވަގު ރައީސްއެއޮތީ ޖަލުގަ ބަނާނާ ކާން.. އޭނާގެ އައުވާނު ބަނާނާ ރޮލެކްސް ރެޑީވަނީ ޖަލަށް ދާން\nޖެނުއަރީ 7, 2021 22:24


Armenia-Azerbaijan Hanguraama: Iran Ge Fauju Thah Border Ah Jamaa Kohfi - Vaguthu\nއަރުމޭނިއާ-އަޒަރުބައިޖާން ހަނގުރާމަ: އީރާނުގެ ފައުޖުތައް ބޯޑަރަށް ޖަމާކޮށްފި\nއަރުމޭނިއާ އާއި އަޒަރުބައިޖާނާއި ދެމެދެ ކުރެވެމުންދާ ހަނގުރާމަ ހިނގާ ސަރަޙައްދުގެ އީރާން ބޯޑަރަށް އެޤައުމުގެ އަސްކަރީ ފައުޖުތައް ޖަމާކޮށްފިއެވެ.\nމިކަން ހާމަކޮށް އީރާންގެ ރިވޮލިއުޝަނަރީ ގާޑްސް އިން ބުނެފައިވަނީ އަރުމޭނިއާ އާއި އަޒަރުބައިޖާނާއި ދެމެދު ހިނގަމުންދާ ހަނގުރާމައިގައި "ގޯހެއް ހިނގައިފި ނަމަ ބަލަން ނުތިބޭނެ" ކަމަށެވެ. ނަމަވެސް އީރާނުގެ ފައުޖުތައް މި ސަރަޙައްދަށް ޖަމާކޮށްފައިވީނަމަވެސް އުންމީދުކުރަނީ ހަނގުރާމައަށް ސުލްޙަވެރި ޙައްލެއް އައުމަށް ކަމަށް އީރާން އަސްކަރިއްޔާއިން ބުންޏެވެ.\nއަރުމޭނިއާ އާއި އަޒަރުބައިޖާނާއި ދެޤައުމަކީވެސް ބޯޑަރުން އީރާނުގެ އިރުއުތުރާއި ގުޅިފައި އޮންނަ ދެޤައުމެވެ. އަދި މިހާރު ހަނގުރާމަ ހިނގަމުންދާ ނަގޮރްނޯ-ކަރަބަކް އަކީވެސް އީރާނާއި ސަރަޙައްދީ އިމުން ގުޅިފައި އޮންނަ ހިސާބެކެވެ.\nއީރާނުން ބުނެފައިވަނީ އެޤައުމުގެ އަސްކަރިއްޔާ ތައްޔާރީ ހާލަތެއްގައި އަރުމޭނިއާ-އަޒަރުބައިޖާން ބޯޑަރު ސަރަޙައްދަށް ޖަމާކޮށްފައި ވަނީ ޤައުމުގެ ސަލާމަތާއި ރައްކާތެރިކަން ކަށަވަރު ކުރުމުގެ ގޮތުން ކަމަށެވެ.\nއީރާންގެ ރިވޮލިއުޝަނަރީ ގާޑްސް އިން ބޯޑަރު ސަރަޙައްދަށް ޖަމާކޮށްފައިވާ އަސްކަރީ ފައުޖުތަކުގެ ކޮމާންޑަރު، ބްރިގޭޑިއާ ޖެނެރަލް މުޙައްމަދު ފަޚްފޫރު ވިދާޅުވީ ހަނގުރާމައިގެ ތެރެއިން އީރާނުގެ ބޯޑަރުން އެތެރެޔަށް ހަމަލާއެއް އަމާޒުކޮށްފިނަމަ އީރާނުން ވަގުތު ބަދަލު ހަމަލާތައް ދޭނެ ކަމަށެވެ. އަދި އެފަދަ ދަނޑިވަޅެއްގައި މަޝްވަރާއަކަށް ނުވިސްނާނެ ކަމަށްވެސް އޭނާ ވިދާޅުވިއެވެ.\nބްރިގޭޑިއާ ޖެނެރަލް މުޙައްމަދު ފަޚްފޫރު މިގޮތަށް ވިދާޅުވެފައި ވާއިރު، އަރުމޭނިއާ އާއި އަޒަރުބައިޖާން ހަނގުރާމަ ފެށުނު ދުވަސްވަރު އީރާނުގެ އިރުއުތުރު ބޯޑަރުގެ ބައެއް އަވަށްތަކަށް މޯޓަރު ހަމަލާތަކެއް އަމާޒުވެފައިވާ ކަމަށް ރިޕޯޓްތައް ބުނެއެވެ. މިގޮތުން ހަމަލާ އަމާޒުވި ސަރަޙައްދުތަކުގެ ތެރޭގއި ހަނގުރަމަ ހިނގަމުންދާ ނަގޮރްނޯ-ކަރަބަކް ސަރަޙައްދުގައި އޮންނަ އީރާނުގެ އަވަށެއް ކަމަށްވާ ޚޯދާ އަފްރިންއަށް ހަމަލާތައް އަމާޒުވެފައިވާ ކަމަށް މަސްދަރުތަކުން ބުނެފައި ވެއެވެ.\nއަޒަރުބައިޖާނާއި އަރުމޭނިއާ އާއި ދެމެދު ކުރެވެމުންދާ ހަނގުރާމައިގެ ތެރެޔަށް އީރާނުން ވަނުމަކީ އެޤައުމާއި ހަތުރުވެރި އެމެރިކާއިން ވަރަށް ބޮޑަށް ކަންބޮޑުވާ ކަމެކެވެ. އީރާނުން އަޒަރުބައިޖާނާއި އަރުމޭނިއާ ބޯޑަރު ސަރަޙައްދަށް ފައުޖުތައް ޖަމާކޮށްފައި މިވަނީ، ހަނގުރާމަ ސުލްޙަކުރުމުގެ ނަމުގައި އެމެރިކާއިން މަސައްކަތްތަކެއް ފަށާފައިވާ ދަނޑިވަޅެއްގައެވެ.\nއަޒަރުބައިޖާނަކީ މުސްލިމުންގެ ބޮޑު އާބާދީއެއް އޮންނަ ޤައުމަކަށް ވާއިރު، މީގެ ކުރިން ތުރުކީން ވަނީ އަޒަރުބައިޖާނާއެކުގައި ވާކަން ހާމަކޮށްފައެވެ.\nއަޒަރުބައިޖާނާއި އަރުމޭނިއާ އާއި ދެމެދު ހަނގުރާމައެއް ފެނިފައިވަނީ ނަގޮރްނޯ-ކަރަބަކްގެ މިލްކުވެރިކަމުގެ މައްސަލައިގައެވެ. އަޒަރުބައިޖާނުގައި އޮތް މި ސަރަޙައްދަށް އަރުމޭނިއާ ސިފައިން އަރާފައި ވަނީ މިއީ އެޤައުމުގެ ސަރަޙައްދެއް ކަމަށް ބުނެއެވެ. މިގޮތުން އެންމެ ފުރަތަމަ ހަމަލާދޭން ފެށީވެސް އަރުމޭނިއާއިންނެވެ.\nއަޒަރުބައިޖާނާއި އަރުމޭނިއާގެ ބިމުގެ މައްސަލަ އަކީ ހައްލުނުވެ ދުނިޔޭގައި އޮތް މިފަދަ އެންމެ ގިނަ ދުވަސްވީ މައްސަލައެވެ. މިދެގައުމުން ބިމުގެ މައްސަލައިގައި ދޭތެރެ ދޭތެރެއިން ހަމަލާތައް ބަދަލު ކުރެއެވެ. ނަމަވެސް މިފަހަރު ފަށައިގެން އުޅޭ ހަނގުރަމައަކީ ފަހަކަށް އައިސް ކުރިއަށްދާ އެންމެ ގެއްލުންބޮޑު ކުރިމަތިލުމެވެ.\nއަޒަރުބައިޖާންގެ އާބާދީގައި 9.9 މިލިއަން މީހުން ތިބިއިރު އޭގެ ތެރެއިން %97 މީހުންނަކީ މުސްލިމުންނެވެ. އަރުމޭނިއާގެ އާބާދީގެ އަކީ 2.9 މިލިއަން މީހުންނެވެ. އެގައުމުގެ އާބާދީގެ %93 މީހުންނަކީ ނަސާރާއިންނެވެ.\nއީރާންގެ ސައިންސްވެރިޔާ އަވަހާރަކޮށްލުމުގައި 62 މީހުން ބައިވެރިވި\nއަވަހާރަކޮށްލި ސައިންސްވެރިޔާގެ އަނބިކަނބަލުން "މުހުސިންގެ ހުރިހާ އުއްމީދެއް ފުރިހަމަވެއްޖެ"\nއޮކްޓޯބަރ 26, 2020 08:48\nއާޒރުބައިޖާން އަށް ކާމިޔާބު ދެއްވާށި. އާމީން\nއޮކްޓޯބަރ 26, 2020 11:17\nއަރްމީނިއާ ގެ ހަމަލާއެއް އީރާންގެ ބޯޑަރު އެތެރެއަށް އަރުވައިފިއްޔާ ރަގަނޅީ...ސަބަބަކީ ދެން އީރާނުން ހިފާނެ ރައްދަކީ މުޅި އަރްމީނިއާ ސިއްސުވާލާނެ ވަރުގެ ހަމަލާއެއް..އެއިރުން އަޒަރުބައިޖާން ހަނގުރާމަނިމުނީ\nއޮކްޓޯބަރ 26, 2020 12:29\nކަލޭ ތިއީ އަނިޔާވެރިކަމަށް ވާގިދޭ ނުބައި ނުލަފާ މީހެއް.


ނަމާދުކުރުމަށް މިސްކިތަށް ދިޔުމުގެ އަދަބުތައް – DhiSalafiyyah\n09/11/2011 އަޚްލާޤްއައްޝައިޚް މުޙައްމަދު ސިނާން\nއޭ މުސްލިމް އަޚާއެވެ! ނަމާދުކުރުމަށް މިސްކިތަށް ދިޔުމަށް ޝަރުޢުވެގެންވާ އަދަބުތައް ދެނެގަތުމަކީ ހަމަކަށަވަރުންވެސް ތިބާއަށް މުހިއްމު ކަމެކެވެ. އެއީ ނަމާދަށް ތައްޔާރުވުމުގެ ގޮތުންނެވެ. އެހެނީ، ނަމާދަކީ މަތިވެރިވެގެންވާ އަޅުކަމަކަށްވުމާއިއެކު، ޒީނަތްތެރިކަން ލިބިގެންވާޙާލު ނަމާދުކުރުމަށްޓަކައި ނަމާދަށް ދިޔުމުގެ ކުރިން އެކަށީގެންވާގޮތަށް ތައްޔާރުވުންވެއެވެ.\nބުޚާރީއާއި މުސްލިމުގައިވެއެވެ. ނަބިއްޔާ ޞައްލަﷲ ޢަލައިހި ވަސައްލަމް ހަދީޘްކުރެއްވިއެވެ. “ނަމާދަށް ޤަމަތްދީފިނަމަ (އެހެން ރިވާޔަތެއްގައިވެއެވެ. ޤަމަތްދޭ އަޑު އިވިއްޖެނަމަ) ހިނގާފައިދާށެވެ. އަދި ތިޔަބައިމީހުންގެ މައްޗަށް (ހިނގުމުގައި) ހަމަހިމޭންވުންވެއެވެ. (ނަމާދުން) ލިބުނު މިންވަރެއް ކުރާށެވެ. އަދި ފާއިތުވިބައި ފުރިހަމަ ކުރާށެވެ.” (ބުޚާރީ: 636، މުސްލިމް: 602) މުސްލިމްގައި ރިވާވެގެންވެއެވެ. އެކަލޭގެފާނު ޙަދީޘްކުރެއްވިއެވެ. “ހަމަކަށަވަރުން ތިޔަބައިމީހުންގެ ތެރެއިން މީހަކު ނަމާދުކުރުމަށް ނިޔަތްގެންފިކަމުގައިވާނަމަ އެމީހާ އެވަނީ ނަމާދުގެ ތެރޭގައެވެ.” (މުސްލިމް: 602)\nއޭ މުސްލިމް އަޚާއެވެ! ޙަރަމް ބަން ތަކުބީރު ލިބިގަތުމަށްޓަކައި މިސްކިތައް އަވަހަށް ދިޔުން ތިބާގެ މައްޗަށްވެއެވެ. އަދި ޖަމާޢަތު އެންމެ ކުރީ ސަފުން ތަން ހޯދުމަށް މަސައްކަތް ކުރުންވެއެވެ. އަދި ތިބާ ހިނގާފައިދާއިރު ދެފިޔަޅުދެމެދު ކައިރިކުރާށެވެ. މިކަންކަމީ ތިބާގެ ހެޔޮކަމުގެ ތިލަފަތް ބަރުކޮށްލުމަށް ލިބޭ ރަނުގެ ފުރުޞަތުތަކެކެވެ. ބުޚާރީއާއި މުސްލިމުގައިވެއެވެ. ނަބިއްޔާ ޞައްލަﷲ ޢަލައިހި ވަސައްލަމް ހަދީޘްކުރެއްވިއެވެ. “ތިޔަބައިމީހުންގެ ތެރެއިން މީހަކު ވުޟޫކުރިއިރު ވުޟޫކުރަންޖެހޭ ފުރިހަމަގޮތަށް ވުޟޫކޮށްގެން ނިކުމެއްޖެކަމުގައިވާނަމަ، އޭނަ އަޅާ ކޮންމެ ފިޔަވަޅަކަށް ދަރަޖައެއް އުފުލި، ފާފައެއް ފުއްސެވޭ ގޮތުގައި މެނުވީ އޭނާ ފިޔަވަޅެއްނާޅައެވެ.” (ބުޚާރީ: 647، މުސްލިމް: 649)\nތިބާ މިސްކިތުގެ ދޮރާ ހަމައަށް ފޯރައްޖެކަމުގައިވާނަމަ، ވަނުމަށްޓަކައި ކަނާތުފައި އިސްކުރާށެވެ. އަދި ކިޔާށެވެ. ((بِسْمِ اللهِ، وَالسَّلاَمُ عَلَى رَسُولِ اللهِ ، اللَّهُمَّ اغْفِرْ لِي ذُنُوبِي، وَافْتَحْ لِي أَبْوَابَ رَحْمَتِكَ)) މާނައީ: “ﷲގެ އިސްމުފުޅުގެ ބަރަކާތުން ވަންނަމެވެ. އަދި ﷲގެ ރަސޫލާއަށް ސަލާމް ހުއްޓެވެ. އޭ ﷲ! މިއަޅާއަށްޓަކައި މިއަޅާގެ ފާފަތައް ފުއްސަވާނދޭވެ! އަދި މިއަޅާއަށްޓަކައި ރަޙްމަތުގެ ދޮރުތައް ހުޅުއްވާނދޭވެ!”\nއަދި މިސްކިތުން ނުކުންނަމުން ވާތުފައި އިސްކުރާށެވެ. އަދި ކުރިންކީ ދުޢާކިޔާށެވެ. އެދުޢާގައިވާ ((وَافْتَحْ لِي أَبْوَابَ رَحْمَتِكَ)) ގެ ބަދަލުގައި ((وَافْتَحْ لِي أَبْوَابَ فَضْلِكَ)) ކިޔާށެވެ. އެހެނީ، މިސްކިތަކީ ރަޙުމަތުގެ ތަނެކެވެ. އަދި މިސްކިތުން ބޭރަކީ ރިޒުޤު ހޯދުމުގެ ތަނެވެ. އަހަރެމެންނަށް ރިޒުޤުތައް ލިބެނީ ﷲ ސުބުޙާނަހޫ ވަތަޢާލާގެ ފަޟުލަވަންތަވެރިކަމުންނެވެ.\nތިބާ މިސްކިތައް ވަދެއްޖެކަމުގައިވާނަމަ، ތަޙިއްޔަތުލްމަސްޖިދުގެ ދެ ރަކުޢަތްކޮށްފައި މެނުވީ ނީށިންނާށެވެ. އެކަލޭގެފާނު ޙަދީޘްފުކުރެއްވިއެވެ. ((إِذَا دَخَلَ أَحَدُكُمُ الْمَسْجِدَ فَلاَ يَجْلِسْ حَتَّى يُصَلِّىَ رَكْعَتَيْنِ)) މާނައީ: “ތިޔަބައިމީހުންގެ ތެރެއިން މީހަކު މިސްކިތަށް ވަދެއްޖެކަމުގައިވާނަމަ، ދެ ރަކުޢަތް ކޮށްފައި މެނުވީ ނީށިންނާށެވެ.” (ބުޚާރީ: 1163)\nއޭގެ ފަހުގައި ނަމާދަށް އިންތިޒާރުކުރާށެވެ. އަދި އިންތިޒާރުކުރުމުގެ ޙާލަތުގައި އިންނައިރު ﷲ ގެ ޛިކުރުކުރުމާއި ޤުރުއާން ކިޔެވުމުގައި މަޝްޣޫލުވާށެވެ. ނަމާދަށް އިންތިޒާރުކުރަން އިންނައިރު ދުނިޔަވީ ވާހަކަތައް ދެއްކުމުން އެއްކިބާވާށެވެ. އެހެނީ، ޙަދީޘްގައި ވާރިދުވެފައިވާ ފަދައިން މިކަމުގެ ސަބަބުން އަލިފާން ދަރު އަންދާލާ ފަދައިން ހެޔޮކަންތައްތައް ފޮހެވިގެންދާނެއެވެ. އަދި އެހެން ޙަދީޘެއްގައި ވާރިދުވެފައިވާފަދައިން، އަޅަކު ނަމާދުކޮށް އަވަދިވެގެން އަނެއްނަމާދައް އިންތިޒާރުކުރުމުގައިވާނަމަ، އެމީހަކަށް ފާފަފުއްސެވުމަށް މަލާތްކަތް ބޭކަލުން ދުޢާ ކުރައްވާނެތެވެ. އޭ މުސްލިމް އަޚާއެވެ! މި ގިނަގުންވެގެންވާ ޘަވާބުތައް ގެއްލުވާ ނުލައްވާށެވެ. އަދި މިއިންތިޒާރުގެ ވަގުތުތައް ކުޅުމުގަޔާއި ބޭކާރު ވާހަކަތައް ދެއްކުމުގައި ހޭދަނުކުރާށެވެ.\nއޭ މުސްލިމް އަޚާއެވެ! އެންމެ ކުރީ ސަފުން ޖާގަލިބޭތޯ ގަދަ އަޅާ މަސައްކަތްކުރާށެވެ. އެކަލޭގެފާނު ޙަދީޘްކުރެއްވިއެވެ. ((لَوْ يَعْلَمُ النَّاسُ مَا فِي النِّدَاءِ، وَالصَّفِّ الأَوَّلِ، ثُمَّ لَمْ يَجِدُوا إِلاَّ أَنْ يَسْتَهِمُوا عَلَيْهِ، لاَسْتَهَمُوا)) މާނައީ: “ބަންގިއާއި ފުރަތަމަ ސަފުގައި ހުރި ޘަވާބާއި ދަރުމަ މީސްތަކުންނަށް އެނގޭނަމަ ދެން އެކަންކުރުމަށް ގުރުއަތުލުން ފިޔަވައި އިތުރުގޮތެއްނެތްނަމަ (އެކަންކުރުމަށްޓަކައި) އެބައިމީހުން ގުރުއަތުވެސްލީހެވެ.” (ބުޚާރީ: 615، 653، 2689، މުސްލިމް: 437) އަދިވެސް އެކަލޭގެފާނު ޙަދީޘްކުރެއްވިއެވެ. ((خَيْرُ صُفُوفِ الرِّجَالِ أَوَّلُهَا، وَشَرُّهَا آخِرُهَا)) މާނައީ: “ފިރިހެނުންގެ ސަފުތަކުގެ ތެރެއިން އެންމެ ހެޔޮކަން ބޮޑުވެގެންވަނީ އެންމެ ފުރަތަމަ ސަފެވެ. އަދި އެންމެ ހެޔޮކަން ކުޑަވެގެންވަނީ އެންމެ ފަހަތު ސަފެވެ.” (މުސްލިމް: 440) އިމާމާއާ ވީހާވެސް ކައިރިން ފުރުޞަތު ލިބޭތޯ މަސައްކަތްކުރާށެވެ. މިއީ ސަފުތައް ހެދުމުގައި ފިރިހެނުންނަށް ޚާއްޞަވެގެންވާގޮތެވެ.\nއަންހެނުންނަށް އެންމެ ހެޔޮކަންބޮޑުވެގެންވަނީ އެންމެ ފަހަތު ސަފެވެ. އެކަލޭގެފާނު ޙަދީޘްކުރެއްވިއެވެ. ((وَخَيْرُ صُفُوفِ النِّسَاءِ آخِرُهَا، وَشَرُّهَا أَوَّلُهَا)) މާނައީ: “އަންހެނުންގެ ސަފުތަކުގެ ތެރެއިން އެންމެ ހެޔޮކަން ބޮޑުވެގެންވަނީ އެންމެ ފަހަތު ސަފެވެ. އަދި އެންމެ ހެޔޮކަން ކުޑަވެގެންވަނީ އެންމެ ފުރަތަމަ ސަފެވެ.” (މުސްލިމް: 440) އެހެނީ، ފިރިހެނުންގެ ބެލުންތަކާއި އެންމެ ދުރުވާނެ ސަފަކަށްވާނީ އެސަފެވެ.\nސަފުތައް ތެދުކޮށް ތަރުތީބުކުރުމަކީ އިމާމްމީހާއާއި މައުމޫމުންގެ މައްޗަށްވާ ޙައްޤެކެވެ. އެކަލޭގެފާނު ޙަދީޘްކުރެއްވިއެވެ. ((سَوُّوا صُفُوفَكُمْ ؛ فَإنَّ تَسْوِيَةَ الصَّفِّ مِنْ تَمَامِ الصَّلاَةِ)) މާނައީ: “ތިޔަބައިމީހުން ތިޔަބައިމީހުންގެ ސަފުތައް އެއްވަރުކުރާށެވެ. ފެހެ، ހަމަކަށަވަރުން ސަފުތައް އެއްވަރުކުރުން ވަނީ ނަމާދު ފުރިހަމަވުމުގެ ތެރެއިންނެވެ.” (މުސްލިމް: 433) އަދިވެސް އެހެން ޙަދީޘެއްގައިވެއެވެ. ((لَتُسَوُّنَّ صُفُوفَكُمْ أَوْ لَيُخَالِفَنَّ اللهُ بَيْنَ وُجُوهِكُمْ)) މާނައީ: “ތިޔަބައިމީހުން، ތިޔަބައިމީހުންގެ ސަފުތައް އެއްވަރުކުރާހުށިކަމެވެ. އެހެންނޫނަމަ، ތިޔަބައިމީހުންގެ މޫނުތައް ﷲ ޚިލާފުކުރައްވަ ފާނެތެވެ. (އެބަހީ، ތިޔަބައިމީހުންގެ ހިތްތައް ބައިބައި ކުރައްވަފާނެތެވެ.)” (ބުޚާރީ: 717، މުސްލިމް: 436) ކޮނޑާއި، ފުންނާބުތައް އެއްވަރުކުރުން ވަނީ ސަފުތައް އެއްވަރުކުރުމުގެ ތެރެއިންނެވެ.\nސަފުތަކުގައިވާ ހުސްތަންތަނާއި، ނަމާދުކުރާ ދެމީހުންގެ ދެމެދުގައިވާ ހުސްތަންތަން ފުރުމަކީ މައުމޫމުންގެ މައްޗަށްވާ ޙައްޤެކެވެ. އެކަލޭގެފާނު ޙަދީޘްކުރެއްވިއެވެ. ((أَقِيمُوا صُفُوفَكُمْ وَتَرَاصُّوا)) މާނައީ: “ތިޔަބައިމީހުން، ތިޔަބައިމީހުންގެ ސަފުތައް ސީދާކުރާށެވެ. އަދި އެކަކުއަނެކަކާ ގުޅި ލާމެހިލާށެވެ.” (ބުޚާރީ: 719، 725)


ޔޫކޭ އަވަށެއްގެ އިސްވެރިޔަކު ރައްޔިތުން ގެއިން ނުނިކުންނަން އެންގީ ރާއްޖޭގައި ޗުއްޓީ ހޭދަކުރަމުން ! – Dhuvas Online\nޔޫކޭ އަވަށެއްގެ އިސްވެރިޔަކު ރައްޔިތުން ގެއިން ނުނިކުންނަން އެންގީ ރާއްޖޭގައި ޗުއްޓީ ހޭދަކުރަމުން !\nއިނގިރޭސިވިލާތުގެ ޑިސްޓްރިކްޓެއް ކަމުގައިވާ ރިޗްމޮންޑްޝަޔަރ ގެ ކައުންސިލް އިސްވެރިޔަކު، އެ އަވަށުގެ ރައްޔިތުން ގެއިން ނުނިކުތުމަށް އިލްތިމާސްކުރިއިރު އޭނާ ރާއްޖޭގައި ޗުއްޓީ ހޭދަކުރަމުންދާތީ އޭނާއަށް ފާޑުކިޔުން އަމާޒުވެއްޖެއެވެ.\nއަންގީ ޑޭލް ނަމަކަށްކިޔާ މި އަންހެން މީހާ އޭނާގެ ފިރިމީހާއާއެކު ރާއްޖެއަށް ޗުއްޓީއަށް އައީ އެ ޑިސްޓްރިކްޓްގައި އެލާޓް ލެވެލް ހަތަރެއް އިއުލާނު ކުރުމުގެ ކުރިންނެވެ. އެ ލެވެލް އިއުލާނު ކުރުމާއެކު އެ ޑިސްޓްރިކްޓްގެ ކައުންސިލުން މިހާރު އިލްތިމާސްކޮށްފައިވަނީ ރައްޔިތުން ގެއިން ބޭރަށް ނުނިކުތުމަށެވެ. އެ އެންގުމުގައި ސޮއެކޮށްފައިވަނީ އަންގީ ޑޭލްއެވެ.\nއަންގީ ޑޭލް ރާއްޖޭގައި ހުރެ މި އެންގުން އެންގުމުން ގިނަ ބަޔަކު ފާޑުކިޔަމުންދިޔަނަމަވެސް އަންގީއާއި އެއްކޮޅަށް ވާހަކަ ދައްކާ މީހުން ބުނަނީ އޭނާ ޗުއްޓީއަށް ރާއްޖެއަށް ދިޔައީ ހާލަތު ރަނގަޅަށް އޮއްވާކަމުން އޭނާއާއި ދިމާއަށް އެއްޗެއް ބުނެވެން ނޯންނާނެކަމަށެވެ.\nކޮވިޑް ހާލަތު އިނގިރޭސިވިލާތުގައި އަނެއްކާވެސް ގޯސްވެފައިވާއިރު އިނގިރޭސިވިލާތުގެ ގިނަ ސަރަހައްދުތަކެއްގައި އަލުން ވަނީ ލޮކްޑައުންގެ ހާލަތުވެސް އިއުލާނުކޮށްފައެވެ.\nވަރުން ދަވަން ކައިވެނި ކުރަނީ\nދުނިޔޭގެ އެކި ކަންކޮޅުތަކުން ކޮވިޑަށް ޕޮޒިޓިވްވި ކޭސްތަކުގެ އަދަދު 90 މިލިއަނަށް ވުރެ މައްޗަށް އަރައިފި\nފައުޒާން ދެއްކި ހިތްވަރާއި ވީ ގުރުބާނީއަށް ރައީސާއި ނައިބު ރައީސްގެ ތައުރީފު


madhaha ran aduge natheejaa faalhukohfi – Iru\nމުންނާރު ޗެނަލުން ގެނެސްދިން މަދަޙަ ކިޔުމުގެ މުބާރާތުގެ ނަތީޖާ ފާޅު ކޮށްފިއެވެ.\nއެމްއެމްއޭސީ އާއި މޮންދު ޕްރޮޑަކްޝަންސް ގުޅިގެން ގެނެސްދިން މަދަހަ ރަން އަޑުގެ ނަތީޖާ ފާޅުކޮށްފައިވަނީ ރޭގައެވެ. މި މުބާރާތުގައި ފަނޑިޔާރުކަން ކޮށްދެއްވީ ސޮފާ ތައުފީގް، ޝަހީދާ ރިއްފަތު، އަޝްރަފް އަލީ، އައްޔުމަން ޝަރީފް އަދި އިއްޒާ ނިޒާރުއެވެ.\nމި މުބާރާތުގެ ނަތީޖާ ފާޅުކުރުމަށް ރޭ އޮންލައިންކޮށް ބޭއްވި މި ރަސްމިއްޔާތު ޝަރަފްވެރި ކޮށްދެއްވީ މިނިސްޓަރ އޮފް އެޑިއުކޭޝަން އައިޝަތު އަލީ އަދި އާޓްސް، ކަލްޗާ އެންޑް ހެރިޓޭޖް މިނިސްޓަރު، ޔުމްނާ މައުމޫން އެވެ.\nމަދަހަ ރަން އަޑުގެ މުޅި މުބާރާތުން 1 ވަނަ އާއި، ޅެންވެރިކަމުގެ ގޮތުން 1 ވަނަ އަދި ސީނިއަރ ގްރޫޕުންނާއި އޭޖް ގްރޫޕުންވެސް 1 ވަނަ ހޯދީ އާމިނަތު ރާޔާ އަޝްރަފްއެވެ.\nމުޅި މުބާރާތުން2ވަނަ މުޝާތް މުސްތާޤު އަށް ލިބުނު އިރު މުޅި މުބާރާތުން3ވަނަ ކާމިޔާބު ކޮށްފައިވަނީ ޢާއިޝަތު ޖޫނީ ޖިނާހުއެވެ.\nމުޅި މުބާރާތުން 1 ވަނަ އަދި އަމިއްލަ ރާގުން އެއްވަނަ އަށް ރައީސްގެ ހާއްސަ އިނާމްވެސް ވަނީ ހަދިޔާ ކޮށްފައެވެ. މީގެއިތުރުން ކޮންމެ އުމުރު ފުރާ އަކުން 1 ވަނަ އަށް އިސްލާމިކް މިނިސްޓްރީން ހާއްސަ އިނާމެއް ހަދިޔާކޮށަފއިވާ އިރު، މުޅި މުބާރާތުގެ 1ވަނަ، 2ވަނަ އަދި3ވަނަ އަށް އެޑިއުކޭޝަން މިނިސްޓްރީއިން ވެސް ވަނީ އިނާމް ހަދިޔާކޮށްފައެވެ.


Instagram in Live Video Thaaraf kuranee!\nއިންސްޓަގްރާމުން ލައިވް ވީޑިޔޯ ތައާރަފު ކުރަނީ!\nޓެކްނޮލޮޖީ ތަރައްގީވަމުން އައިސް ދުވަހަކަށް ވުރެ ދުވަހެއް މިދަނީ އާ އީޖާދުތަކަށް ދުނިޔެ ހުޅުވެމުންނެވެ. މިއަހަރުގެ މިހާތަނަށް އައިއިރު ޓެކްނޮލޮޖީގެ އާއީޖާދުތަކެއް މިއަންނަނީ ފުލުފުލުގަ އެވެ. އެގޮތުން ލައިވް ވީޑިޔޯގެ ފީޗާ އަކީ މިއަހަރު ސޯޝަލް މީޑިޔާތަކުން އެންމެ ވާދަ ކުރަމުން އަންނަ އެއް އީޖާދެވެ. މީގެ ދުވަސްތަކެއް ކުރިން ފޭސްބުކްއިން ވެސް ވަނީ މި ފީޗާ ތައާރަފް ކޮށް ގިނަ ބަޔަކު އޭގެ އަވައިގައި ޖައްސާފަ އެވެ. މި އީޖާދަށް މިފަހަރު ޓާގެޓް މިކުރަނީ ފޭސްބުކްގެ އެންމެ ބޮޑު ވާދަވެރިޔާ ކަމުގައިވާ އިންސްޓަގްރާމެވެ.\nއިންސްޓަގްރާމްއިން ދަނީ މިހާރު ލައިވް ވީޑިޔޯ އެމީހުންގެ ރަސްމީ އެޕްލިކޭޝަންގައި ހިމެނުމަށްޓަކައި މަސައްކަތްކުރަމުން ކަމަށް މީޑިޔާ ރިޕޯޓްތައް ބުނެ އެވެ. އިންސްޓަގްރާމްގެ ސީއީއޯ ކެވިން ސިސްޓްރޮމް ވަނީ ފައިނޭންޝިއަލް ޓައިމްސް މަޖައްލާއަށް ދިން އިންޓަވިއުއެއްގައި އެކަން ކަށަވަރުކޮށްދީފަ އެވެ. ކެވިން ވިދާޅުވި ގޮތުގައި މިހާރު އިންސްޓަގްރާމްއިން ކުރަމުންއަންނަ އެންމެ ބޮޑު މަސައްކަތަކީ ވެސް އެއީ އެވެ. އެންމެ އަވަހަށް ފެންނާނެ ކަމަށް ބެލެވޭ އަޕްޑޭޓަށް ލައިވް ވީޑިއޯ ފީޗާވުން ގާތްކަމަށްވެސް ކެވިން ވިދާޅުވި އެވެ.\nމި ފީޗާއާބެހޭ މާގިނަ ތަފްސީލުތަކެއް ނުދިން ކަމުގައި ވީނަމަވެސް ކެވިން ވިދާޅުވި ގޮތުގައި ލައިވް އަކީ މިޒަމާނުގައި އެންމެ ޖޯޝާއި ފޯރީއާ ގުޅިފައިވާ ކަމަކަށް ވާއިރު އޭގެ ސަބަބުން އިންސްޓަގްރާމް ކުރިއަރާ އެމީހުންގެ ކޮލިޓީ މިކަމުގެ ސަބަބުން ރަނގަޅުވާނެ އެވެ.\nކެވިން މިކަން ކަށަވަރުކޮށްދިނުމުގެ ކުރިން މަޝްހޫރު "ޓީ ޖާނަލް" އިން މިކަން އިންސްޓަގްރާމުން ޓެސްޓު ކުރަމުން އަންނަ ކަންވަނީ ރިޕޯޓުކޮށްފައެވެ. މި ރިފޯޓުތަކުގައި ވަނީ ޓެސްޓް ކުރަމުންދިޔަ މި ފީޗާގެ ސްކްރީންޝޮޓްތަކެއް ވެސް އާމުކޮށްފައެވެ. އެގޮތުން މި ސްކްރީންޝޮޓްތަކަށް ބަލާލާއިރު މި ފީޗާ ޑިސްޕްލޭކުރެވިފައިވާނީ މިހާރު އިންސްޓަގްރާމްއިން ދެމުންދާ ސްޓޯރީސް ފީޗާގެ ސެގްމެންޓާއި އެކުވެފައެވެ. އަދި ލައިވް ވީޑިޔޯތައް ވަކި ކުރުމަށްޓަކައި ވަކި ލައިވް ޑިޒައިންޑް އޯޖީއެއް ލައިވް ވީޑިޔޯތަކުގައި ވާނެ އެވެ. އަދި ލައިވް ކުރަން ބޭނުން ނަމަ ސްޓްރީސް ބޭނުންކުރާ ގޮަތަށް މި ފީޗާ ބޭނުންކޮށްލެވޭނެ އެވެ. މި ފީޗާއަށް މި ސްކްރީން ޝޮޓްގައި ދީފައިވާ ނަމަކީ "ގޯ އިންސްޓަ" އެވެ.\nމިފީޗާއި އެކު އިންސްޓަގްރާމް ވެގެންދާނީ އެއް ސޯޝަލް މީޑިއާއަކުން އެންމެ ގިނަ މަގްބޫލް ފީޗަތަށް ހިމެނޭ އެއް އެޕްލިކޭޝަނަށެވެ. މީހާރުވެސް އިންސްޓަގްރާމްއިން ދަނީ ސްނެޕްޗެޓްއިން ތައާރަފްކުރި ފީޗާއެއް ކަމުގައިވާ ސްޓޯރީސް ފިޗާ އިންސްޓަގްރާމްގައި ބޭނުން ކުރަމުންނެވެ. ގިނަ ބަޔަކު ދެކޭގޮތުގައި އިންސްޓަގްރާމްއަކީ ޓެކްނޮލިޖީގެ ކޮޕީކެޓެވެ.\nކޭމް ބޯޑުގެ ޖަލްސާ ބޭއްވުމާ ބެހޭ ގަވައިދެއް


Mahuge export aai aamdhanee ves varah bodah dhashah | Mihaaru\nމަސްވެރިންތަކެއް ދޯންޏެއްގައި މަސް ބާނަނީ: މަހުން ލިބޭ އާމްދަނީ ދަށްވަމުން.\nމަހުގެ އެކްސްޕޯޓާއި އާމްދަނީ ވެސް ވަރަށް ބޮަޑަށް ދަށަށް\n07 ޑިސެމްބަރ 2017 - 13:302comments\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ނެރުނު އިގްތިސާދީ ރިވިއުގައި ބުނެފައި ވަނީ މިދިޔަ އޮކްޓޯބަރު މަހު މަސް އެކްސްޕޯޓްކުރި މިންވަރު 38 ޕަސެންޓް ދަށްވި އިރު މަހުން ލިބުނު އާމްދަނީ 18 ޕަސެންޓް ދަށްވެފައިވާ ކަމަށެވެ. އަދި މަހުން ލިބުނު އާމްދަނީ ދަށްވެފައި ވަނީ ފިނިކުރި ކަންނެއްޔާއި ފިނިކުރި ކަޅުބިލަމަސް އެކްސްޕޯޓްކުރި މިންވަރު ދަށްވުމުން ކަމަށް އެ ރިވިއުގައި ބުނެފައިވެ އެވެ.\nއެމްއެމްއޭގެ ރިވިއުގައި ބުނެފައި ވަނީ ފިނިކުރި މަސް އެކްސްޕޯޓްކުރި މިންވަރު ދަށްވި ނަމަވެސް ދަޅުގައި ބަންދުކުރި މަސް އެކްސްޕޯޓްކުރި މިންވަރާއި ލިބުނު އާމްދަނީ އިތުރުވެފައިވާ ކަމަށެވެ.\nއިގްތިސާދީ ރިވިއުގައި ބުނެފައި ވަނީ އަހަރުން އަހަރަށް ބަލާއިރު އެކްސްޕޯޓްކުރި މިންވަރާއި ލިބުނު އާމްދަނީ ދަށްވި ނަމަވެސް މިދިޔަ ސެޕްޓެމްބަރު މަހު އެކްސްޕޯޓްކުރި މިންވަރު 88 ޕަސެންޓް އިތުރުވި ކަމަށެވެ. އަދި އާމްދަނީ ވެސް 80 ޕަސެންޓް އިތުރުވެފައިވާ ކަމަށް ވެސް އެ ރިވިއުގައި ބުނެފައިވެ އެވެ.\nއެމްއެމްއޭ އިން އާއްމުކުރި ތަފާސްހިސާބުތައް ދައްކާ ގޮތުން މިދިޔަ އޮކްޓޯބަރު މަހު ރާއްޖޭގެ މަސް ކުންފުނިތަކަށް 5،076.9 ޓަނުގެ މަސް ކިރާފައިވެ އެވެ. ނަމަވެސް އެއީ މިދިޔަ އަހަރުގެ އެ މުއްދަތާ އަޅައިބަލާއިރު 36 ޕަސެންޓް ދަށް އަދަދެކެވެ. އެކަމަކު އެއީ ސެޕްޓެމްބަރު މަހާ އަޅައިބަލާއިރު 70 ޕަސެންޓް އިތުރު އަދަދެއް ކަމަށް ވެސް އެ ރިވިއުގައި ބުނެފައިވެ އެވެ.\nއިތުރު ލިޔުންތައް މަހުގެ އުފެއްދުންތައް މަސްވެރިކަން މަސް އެކްސްޕޯޓް ކުރުމުގެ ވިޔަފާރި


ކުޑަކުއްޖަކަށް ޖިންސީގޯނާ ކުރިކަމުގެ ތުހުމަތުގައި މީހަކު ހައްޔަރުކޮށްފި | Sandhaanu\nކުޑަކުއްޖަކަށް ޖިންސީގޯނާ ކުރިކަމުގެ ތުހުމަތުގައި މީހަކު ހައްޔަރުކޮށްފި\nމެދު ރާއްޖެތެރޭގެ ރަށެއްގައި ކުޑަކުއްޖަކަށް ޖިންސީ ގޯނާ ކުރުމުގެ ތުހުމަތުގައި މީހަކު ހައްޔަރުކޮށްފިއެވެ.\nފުލުހުން ބުނީ 16 އަހަރުގެ އަންހެންކުއްޖަކަށް ޖިންސީ ގޯނާ ކުރިކަމުގެ ތުހުމަތު ކުރެވޭ މައްސަލައެއް ހޮނިހިރު ދުވަހު އެ އިދާރާއަށް ހުށަހަޅައަޅައިފައިވާކަމަށެވެ. ޖިންސީ ގޯނާ ކުރިކަމަށް ތުހުމަތުގައި ރޭ މީހަކު ހައްޔަރުކޮށްފައިވާކަމަށެވެ.\nމިމައްސަލާގައި ކޯޓު އަމުރުގެ ދަށުން ހައްޔަރުކޮށްފައިވަނީ އުމުރުން 38 އަހަރުގެ ދިވެހި ފިރިހެނެއްކަމަށް ފުލުހުން ބުނެއެވެ.\nއެނގިފައިވާ ގޮތުގައި ޖިންސީ އަނިޔާ ލިބުނު ކުއްޖާ އިއްޔެ ވަނީ އެ އަތޮޅު އަތޮޅު ހޮސްޕިޓަލަށް ގެންގޮސް އެ ކުއްޖާގެ މެޑިކަލް އެސެސްމަންޓެއް ހަދާފަ އެވެ.\nމި މައްސަލައާ ގުޅިގެން ޖެންޑާ މިނިސްޓްރީން ބުނީ އަނިޔާ ލިބިފައިވާ ކުއްޖާއަށް ރައްކާތެރިކަން ކަށަވަރު ކޮށްދިނުމަށް އެކުއްޖާގެ އާއިލާއާއެކު މަސައްކަތްކުރަމުންދާކަމަށެވެ.\nމި މައްސަލައާއި ގުޅިގެން ކަމާއި ގުޅުންހުރި ހުރިހާ އިދާރާތަކަކާއެކު މަސައްކަތްކުރަމުންދާކަމަށް ޖެންޑަރ މިނިސްޓްރީން ބުންޏެވެ.


ކަދުރުގެ ތަފާތުފައިދާ ތަކާގުޅޭގޮތުން މަޢުލޫމާތުކޮޅެއް – ޙެޔޮބަސް\nJul 15, 2013 920 views0\nރޯދަމަސް އައުމާއެކު މުޅި ދުނިޔޭގެ އެތަންމިތަނުގައި ކަދުރުގެ ވިޔަފާރި ޢާއްމުވެއެވެ. އެހެނީ ކަދުރަކީ މުސްލިމުން އެބައިމީހުންގެ ރޯދަ ވީއްލުމަށްޓަކައި ޒަމާނުއްސުރެ ބޭނުންކުރަމުން އައި ބާވަތެއްކަމުގައި ވީތީއެވެ. މިކަމަކީ ރަސޫލުﷲ ޞައްލަﷲ ޢަލައިހިޥަސައްލަމްގެ ޒަމާނުއްސުރެ ދެމިގެން އައިސްފައިވާ އާދައެކެވެ. އަދި މިކަން މިގޮތަށް ދެމިގެން އައިސްފައި އޮތުމުގެ ސަބަބެއްކަމުގައި ވެފައިވަނީ ކަދުރުން ރޯދަވީއްލުމަށް ރަސޫލުﷲ ޞައްލަﷲ ޢަލައިހިޥަސައްލަމް ސުންނަތުން އަޅުގަނޑުމެންނަށް އިރުޝާދު ލިބޭތީއެވެ.\nކޮންމެއަކަސް އަޅުގަނޑު މިއުޅެނީ ކަދުރުން ރޯދަވީއްލުން ނުވަތަ ކަދުރާ ބެހޭގޮތުން އިސްލާމް ދީނުގައި އައިސްފައިވާ ގިނަގުނަ ވާހަކަތަކާ ބެހޭގޮތުން ލިޔާކަށެއްނޫނެވެ. ނަމަވެސް އަޅުގަނޑުގެ މިމަޟްމޫނުގެ ޤަސްދަކީ ކަދުރުން ލިއްބައިދޭ ޞިއްޙީ ފައިދާއާ ބެހޭގޮތުން ތިޔަބޭފުޅުންނަށް ކޮންމެވެސް މަޢުލޫމާތުކޮޅެއް އެރުވުމެވެ. އަޅުގަނޑަކީ މިކަމާބެހޭ މާހިރަކަށް ނުވިކަމުގައިވިޔަސް އަޅުގަނޑު މިލިޔާ ލިޔުމަކީ ކަމުގެ މާހިރުން އެބައިމީހުންގެ ދިގު ދިރާސާތަކާއި ތަޙުލީލުތަކަށްފަހު ބަޔާންކޮށް ދީފައިވާ މަޢުލޫމާތުތަކެކެވެ. އެހެންކަމުން މިމަޢުލޫމާތުތައް ތިޔަބޭފުޅުންނާ ޙިއްސާކޮށްލުމުގެ އުފާ ޙާޞިލުކުރަމުން ކުރިއަށް ދާނަމެވެ.\n* ސޯޑިއަމް –2މިލިގްރާމް\n* ޖުމްލަ ކާބޯހައިޑްރޭޓް – 75 ގްރާމް\n* ޑައެޓަރީ ފައިބަރ – 8 ގްރާމް\n* ހަކުރު – 63 ގްރާމް\n* ޕްރޮޓީން –2ގްރާމް\n* ވިޓަމިން – A 10 IU\n* ވިޓަމިން ސީ – 0.4 މިލިގްރާމް\n* ވިޓަމިން އީ – 0.05 މިލިގްރާމް\n* ވިޓަމިން ކޭ – 2.7 މައިކްރޯގްރާމް\n* ތިޔަމިން – 0.052 މިލިގްރާމް\n* ރީބޯފްލެވިން – 0.066 މިލިގްރާމް\n* ނިއެސިން – 1.274 މިލިގްރާމް\n* ވިޓަމިން ބީ6 – 0.165 މިލިގްރާމް\n* ފޯލޭޓް – 19 މައިކްރޯގްރާމް\n* ޕެންޓޮތެނިކް އެސިޑް – 0.589 މައިކްރޯގްރާމް\n* ކެލްސިއަމް – 39 މިލިގްރާމް\n* ދަގަނޑު – 1.02 މިލިގްރާމް\n* މެގްނީޒިއަމް – 43 މިލިގްރާމް\n* ފޮސްފޮރަސް – 62 މިލިގްރާމް\n* ޕޮޓޭސިއަމް – 656 މިލިގްރާމް\n* ޒިންކް – 0.29 މިލިގްރާމް\n* ލޮއި – 0.206 މިލިގްރާމް\n* މެންގަނީޒް – 0.262 މިލިގްރާމް\n* ސެލީނިއަމް –3މައިކްރޯގްރާމް\n* ޖުމްލަ ފެޓް – 0.39 މިލިގްރާމް\n* ސެޗުރޭޓެޑް ފެޓް – 0.032 މިލިގްރާމް\n* މޮނޮއަންސެޗުރޭޓެޑް ފެޓް – 0.036 މިލިގްރާމް\n* ޕޮލިއަންސެޗުރޭޓެޑް ފެޓް – 0.019 މިލިގްރާމް\nކާބޯތަކެތީގެ ތެރެއިން އެކައްޗެއްގައި މިހާގިނަ ބާވަތްތައް އެކުލެވިގެންވަނީ ވަރަށްވެސް މަދު އެއްޗެއްގައެވެ. ވަކިން ޚާއްޞަކޮށް ކަދުރަކީ ހަށިގަނޑަށް ބޭނުންވާ ޑައެޓަރީ ފައިބަރ ލިއްބައިދޭ ވަރަށް މުހިއްމު މޭވާއެކެވެ. އަޅުގަނޑުމެން އެންމެން މަޝްހޫރުކުރާ އެމެރިކާގެ “އެމެރިކަން ކެންސަރ ސޮސައިޓީ” ބުނާގޮތުންނަމަ އިންސާނަކު ފުރިހަމަ ގޮތުގައި ހެދިބޮޑުވުމަށް ދުވާލެއްގެ މައްޗަށް 20 ގްރާމްއާއި 34 ގްރާމްއާ ދެމެދުގެ މިންވަރަށް ޑައެޓަރީ ފައިބަރ ބޭނުންވެއެވެ. އެމެރިކާގެ ޕެންސިލްވޭނިޔާގެ ޔުނިވަރސިޓީ އޮފް ސްކްރެންޓަންގެ ސައިންޓިސްޓުންގެ ހޯދުންތައް ބުނާގޮތުން ހިތުގެ ބަލިތަކާއި ކެންސަރު ބަލިން މީހާ ރައްކާތެރިކޮށްދޭ މާއްދާތަކެއްކަމަށްވާ “ޕޮލިފެނޯލްސް” (ކުރީގައި ވިޓަމިން ޕީ) އެންމެ ގިނައިން އެކުލެވިގެންވާ ހިކިމޭވާގެ ބާވަތަކީ ކަދުރެވެ. ކަދުރުގައި ޑައެޓަރީ ފައިބަރާއި ހަކުރާ ލައިގެން ހިމެނޭ ކާބޯހައިޑްރޭޓްސްގެ މިންވަރު 75 ގްރާމް ކަމުގައި ވުމުގެ ނަތީޖާއެއްގެ ގޮތުން ކަދުރު ވެފައިމިވަނީ އިންސާނާގެ ހަށިގަނޑަށް ބޭނުންވާ ހަކަތަ އަވަސްކަމާއެކު ލިއްބައިދެނިވި އެންމެ ރަނގަޅު ކާނާގެ ބާވަތްކަމުގައެވެ. މީގެ އިތުރުން އިންސާނާގެ މަހާއި ނާރުތަކުގެ ނިޒާމް ފުރިހަމަ ޞިއްޙަތެއްގައި ދެމެހެއްޓުމަށް ބޭނުންވާ މާއްދާއެއްކަމަށްވާ ޕޮޓޭސިއަމްވެސް އެންމެ ގިނައިން އެކުލެވިގެންވާ އެއްބާވަތީ ކަދުރެވެ.\n* ބަނޑު ހަރުވުން – ކަދުރަކީ ބަނޑުހަރުވުމުން ދުރުކޮށްދޭ ކާނާގެ ބާވަތްތަކުގެ ތެރެއިން ބާވަތެކެވެ. ނަމަވެސް އޭގެ ފައިދާ އެންމެ ރަނގަޅު ގޮތުގައި ލިބިގަތުމަށްޓަކައި ބަނޑުހަރުވެފައިވާ މީހާ ކަދުރު ބޭނުންކުރަން ޖެހޭނީ އެއްރޭ ވަންދެން ފެނުގައި ލުމަށްފަހު އެފެނާ އެކުގައެވެ.\n* ބަނޑުގެ އެކިކަހަލަ އުނދަގޫތައް – ކަދުރުގައި ހިމެނޭ ނިއެސިން މާއްދާއަކީ ބަނޑުގެ އެކިކަހަލަ އުނދަގޫތަށް ދުރުކޮށްދިނުމަށް އެހީތެރިވެދޭ މާއްދާއެކެވެ.\n* ހިތުގެ ޞިއްޙަތު – ކަދުރަކީ މީހާގެ ހިތުގެ ޞިއްޙަތަށް ދުޅަހެޔޮކަން ގެނެސްދޭ ނުހަނު ފައިދާހުރި ކާނާއެކެވެ. އެއްރޭ ވަންދެން ފެނުގައި ކަދުރު ލުމަށްފަހު އެޗިސްކޮށްގެން ކެއުމުން (މާއްދީގޮތުން) ބަލިކަށިވެފައިވާ ހިތްތަކަށް ނުހަނު ފައިދާކުރަކަމުގައި ހޯދުންތަކުން ދައްކައެވެ.\n* ޖިންސީ ބަލިކަށިކަން – ކަދުރަކީ އިންސާނާގެ ހަށިގަނޑުގައިވާ ޖިންސީ ބާރު ވަރުގަދަކޮށް ދިނުމުގައި ވަރަށް ބޮޑަށް އެހީތެރިވެދޭ މާއްދާތައް އެކުލެވޭ މޭވާއެކެވެ. އަދި ޖިންސީ ގޮތުން ބަލިކަށިވެފައިވާ މީހުން ބަކަރި ކިރުގައި އެއްރޭ ވަންދެން މުށެއްހާ ކަދުރު ލުމަށްފަހު އެކިރާ އެއްކޮށް ފުނޑައި، މުގުރާފައި ހުރި ކާފޫރުތޮޅިއާއި މާމުޔާ އެއްކޮށް ބުއިމެއްގެ ގޮތުގައި ބޭނުން ކުރުމުން އެބައިމީހުންގެ ޖިންސީ ބާރު ވަރުގަދަކޮށް ދަރިފަނި އުފެއްދުމަށާއި ދަރިމައިވުމަށް އެހީތެރެވެދެއެވެ.\n* ބޭރަށް ހިންގުން – ދޮންވެފައިވާ ތާޒާ ކަދުރަކީ އޭގައި ބޭރަށް ހިންގުމުން ދުރުކޮށްދޭ މާއްދާއެއް ކަމަށްވާ ޕޮޓޭސިއަމް ނުހަނު ގިނަ ބާވަތެކެވެ. އެހެންކަމުން ބޭރަށް ހިންގާ މީހުން ދޮންވެފައިވާ ތާޒާ ކަދުރު ބޭނުންކުރުން ހުއްޓެވެ.\n* ބަނޑުގެ ކެންސަރު – ކަދުރަކީ ބަނޑުގެ ކެންސަރުން ރައްކާތެރިކޮށް ދިނުމަށް ވަރަށް ފައިދާ ހުރި މޭވާއެކެވެ. މިގޮތުން މިފަދަ ބަލިމީހުންގެ ކޮންމެ ޢުމުރަކަށް ވިޔަސް އެހެން ބޭސްތަކާއެކު ބޭހެއްގެ ގޮތުގައި، ކަދުރު ބޭނުންކުރުން ހުއްޓެވެ. އަދި ބޭސްތަކާ ޚިލާފަށް ކަދުރަކީ އެއްވެސް ބާވަތެއްގެ ސައިޑް އިފެކްޓެއް ކުރާ ބާވަތެއް ނޫނެވެ.\nމިހުރިހާކަމެއްގެ އިތުރުން އަޅުގަނޑުމެން ކާބޯތަކެތީގައި ހިމެނޭ ބާވަތްތަކުގެ ތެރެއިން އަބަދުހެން ބިރުން މިއުޅޭ ކޮލެސްޓްރޯލްއޭ މިކިޔާ ބާވަތުގެ އެއްވެސް މިންވަރެއް ކަދުރުގައި އެކުލެވިފައި ނެތުމީ ކަދުރު ފަރިއްކުޅުއްވުމުގައި ތިޔަބޭފުޅުންގެ ހިތްތަކަށް ލިބިވަޑައިގަންނަވާނޭ ވަރަށް ބޮޑު ތަސައްލީއެކެވެ. ވީމާ ދުޅަހެޔޮ ޞިއްޙަތަކަށްޓަކައި ކެއުމުގައި ގިނަގިނައިން ކަދުރު ބޭނުންކުރައްވާށެވެ. ރޯދަ މަހުގައެވެ. އަދި ރޯދަ މަހަށް ފަހުގައިވެސްމެއެވެ والله أعلم\nMohamed Rasheed (Kandholhudhoo)